އޭޝިއާ މީހުންނަށް ކުރާ އަނިޔާއާ ދެކޮޅަށް ރިއާނާ - DhiDaily\nއޭޝިއާ މީހުންނަށް ކުރާ އަނިޔާއާ ދެކޮޅަށް ރިއާނާ\nއޭޝިއާ މީހުންނަށް އެކި ގޮތްގޮތުން ކުރަމުން ގެންދާ އަނިޔާ ތަކަށް ކުރިއަށް ގެންދާ މުޒާހަރާތަކުގައި މަޝްހޫރު ލަވަކިޔުންތެރިޔާ ރިއާނާ ބައިވެރިވާން ފަށައިފި އެވެ.\nއެމެރިކާ މީހަކު ވަނީ އޭނާ އޭޝިއާ މީހުންނަށް ހުންނަ ނަފްރަތުގެ ސަބަބުން ގޮސް އިރުމަތީ އޭޝިއާގެ މީހުންތަކެއް މަރާލާފައެވެ. އެކަމާ ގުޅިގެން ”ސްޓޮޕް އޭޝިއަން ހޭޓް“ގެ ނަމުގައި ހާއްސަ ކެމްޕެއިނެއް ވަނީ ފަށާފައެވެ.\nއެ ކެމްޕެއިންގެ ދަށުން ކުރިއަށްދާ މުޒާހަރާތަކުގައި އެތައް ބަޔަކު ބައިވެރިވަމުންދާއިރު ރިއާނާވެސް އެ މުޒާހަރާތަކުގައި ވަނީ ބައިވެރިވެފައެވެ.\nރިއާނާ އިވެންޓަށް ގޮސްފައިވަނީ މީޑިއާތަކަށް އަންގާކަށް ނޫނެވެ. އެގޮތުން އާންމުންނަށް ނޭނގޭނެގޮތަށް ރިއާނާ މުޒާހަރާތަކުގައި ބައިވެރިވެފައިވަނީ މީހުންނަށް އޭނާ ފާހަގަ ނުވާނެ ގޮތަށް ކަމަށް މައުލޫމާތު ލިބެއެވެ.\nއެހެންނަމަވެސް ފޭނަކަށް ވަނީ އޭނާ ފެނި އެއީ ރިއާނާކަން އެނގިފައެވެ.\nއެމެރިކާގައި އޭޝިއަން ނަސްލު ފަރާތްތަކާ މެދު ތަފާތުކުރުން ވަނީ މި ފަހުގެ ތާރީހުގައި ވަރަށް ބޮޑަށް އިތުރުވެފައެވެ. އަދި އެ ފަރާތްތަކަށް ކުރަމުން ގެންދާ އަނިޔާތައްވެސް ވަނީ އެމެރިކާގައި އިތުރުވާން ފަށާފައެވެ.


JP ge Slot MDP ah! Dhen vaanee Kihineh?\nރައީސް އިބްރާހީމް މުހައްމަދު ސޯލިހާއި ޖޭޕީގެ ލީޑަރު ގާސިމް އިބްރާހީމް-- ފޮޓޯ: ރައީސް އޮފީސް\nޖޭޕީގެ ސްލޮޓް އެމްޑީޕީއަށް! ދެން ވާނީ ކިހިނެއް؟\n23 އޮކްޓޯބަރ 2020 - 11:52:30\nރައީސް އިބްރާހީމް މުހައްމަދު ސޯލިހު ވެރިކަމާއި ހަވާލުވެވަޑައިގެންނެވީ ކޯލިޝަނެއްގެ ތެރެއިންނެވެ. ހަތަރު ޕާޓީ އެކުލެވިގެންވާ މި ކޯލިޝަނަކީ ރާއްޖޭގެ މާޒީއަށް ބަލާލާއިރު އެންމެ ގިނަ ދުވަސްވީ އެއް ކޯލިޝަނެވެ. އެކުގައި ބުރަ މަސައްކަތްކޮށް ގައިން އެތައް ދަލެއް އޮހޮރުވައިގެން ވެރިކަމަށް އަޔަސް މާޒީގައި ފެނިގެންދިޔައީ އަހަރެއް ނުވަނީސް އެއްކަލަ ކޯލިޝަން ފަނިވެ، ސަރުކާރު ވައްޓާލުމަށް ގަދައަޅާ މަސައްކަތް ކުރި މަންޒަރެވެ. މިފަހަރު ވެސް ކަންވާނީ އެގޮތަށް ކަމަށް އެތައް ބަޔަކަށް ހީވިޔަސް، ސަރުކާރަށް ދެ އަހަރުވާން ގާތްވެފައިވާއިރު އަދިވެސް ކޯލިޝަން ދެމި އެބަ އޮތެވެ. ރައީސް ސޯލިހު މިވަނީ ކޯލިޝަން ސަރުކާރެއް ހިންގޭނެކަން ދައްކުވައިދީފަ އެވެ.\nރައީސް ސޯލިހު ސަރުކާރާ ހަވާލުވެވަޑައިގެން އެކި މިނިސްޓްރީތަކަށް ބޭފުޅުން އައްޔަންކުރައްވާފައި ވަނީ ކޯލިޝަނުގެ ތެރެއިންނެވެ. އެގޮތުން ސަރުކާރު ހިންގަމުން އަންނަ މައި ޕާޓީގެ ސްލޮޓްތަކުގައި ހަ ބޭފުޅަކު ވަޒީރުކަމަށް އައްޔަން ކުރެއްވިއިރު އަދާލާތު ޕާޓީގެ ސްލޮޓްގައި ތިން ބޭފުޅަކު ވަޒީރު ކަމާއި ހަވާލުވެވަޑައިގަތެވެ. އަދި މޯލްޑިވްސް ރިފޯމް މޫވްމަންޓް (އެމްއާރުއެމް) ގެ ސްލޮޓުގައި ހަތަރު ބޭފުޅަކު ވަޒީރު ކަމަށް އައްޔަންކުރެވިގެންދިޔައިރު ޖުމްހޫރީ ޕާޓީ (ޖޭޕީ) ގެ ސްލޮޓްގައި ފަސް ބޭފުޅަކު އައްޔަން ކުރެވުނެވެ.\nއެކަމަކު ފާއިތުވެދިޔަ ދެ އަހަރު ހިނގާދިޔަ އެކި ކަންކަމާއި ހުރެ، އޭގެ ތެރެއިން ބައެއް ބޭފުޅުން އިސްތިއުފާ ދެއްވުމައި ވަކިކުރެއްވުމުގެ ސަބަބުން ޕާޓީތަކުގެ ސްލޮޓްތަކަށް ބަދަލުތަކެއް ވެސް މިވަނީ އައިސްފަ އެވެ. އެގޮތުން އެންމެ ފުރަތަމަ ކުރިމަތިވި ފިއްތުންތަކާއެކު ޖެންޑާ މިނިސްޓަރުގެ މަގާމުގައި އަދާލަތު ޕާޓީގެ ސްލޮޓެއްގައި ހުންނެވި ޝިދާތާ ޝަރީފް އިސްތިއުފާ ދެއްވުމާއެކު އެމަގާމަށް ވަނީ ޑރ. އައިޝަތު މުހައްމަދު ދީދީ އައްޔަންކުރައްވާފަ އެވެ. އެ މަގާމަށް ޑރ. އައިޝަތު މުހައްމަދު ދީދީ އައްޔަންކުރެވިގެންދިޔައީ އެމްއާރުއެމްގެ ސްލޮޓެއްގައި ކަމަށް އަޑުއިވުނަސް އެއީ އެމްޑީޕީގެ ސްލޮޓެއް ކަމަށް ވެސް ބުނެ އެވެ. އެހެންކަމުން، ޖެންޑާ މިނިސްޓަރުގެ ސްލޮޓަކީ ކޮން ޕާޓީއެއްކަން ސާފެއް ނުވެ އެވެ.\nއޭގެ ފަހުން، ސިއްހީ ހާލަތުގެ ހުރި ގޮތުގެ ސަބަބުން ހައުސިން މިނިސްޓަރުގެ މަގާމުގައި ހުންނެވި އައިމިނަތު އާތިފާ ވެސް މަގާމުން އިސްތިއުފާ ދެއްވި އެވެ. އާތިފާ މަގާމުގައި ހުންނެވީ އެމްއާރުއެމްގެ ސްލޮޓެއްގަ އެވެ. އެކަމަކު އާތިފާ މަގާމުން އިސްތިއުފާ ދެއްވުމާއެކު ރައީސް ސޯލިހު ވަނީ ހައުސިން މިނިސްޓްރީ އުވާލާއި، ޕްލޭނިން މިނިސްޓްރީ އާއި ހައުސިން މިނިސްޓްރީ އެއްކޮށްލާފަ އެވެ. މިހެންކަމުން، އެމްއާރުއެމްގެ އެ ސްލޮޓް ހުސްވި އެވެ.\nމިފަހުން ހުސްވެފައި މިވަނީ ޖޭޕީގެ ދެ ސްލޮޓެކެވެ. މިދިޔަ ޖުލައި މަހުގެ ތެރޭގައި އޭރުގެ ޓޫރިޒަމް މިނިސްޓަރު އަލީ ވަހީދުގެ މައްޗަށް ޖިންސީ ފުރައްސާރައިގެ ތުހުމަތުކުރެވި ރައީސް ސޯލިހު ވަނީ އަލީ ވަހީދު، މަގާމުން ވަކިކުރައްވާފަ އެވެ. އަދި ޖޭޕީގެ ސްލޮޓެއްގައި ހުންނެވި އަލީ ވަހީދު މަގާމުން ވަކި ކުރެއްވުމާއެކު ވެސް ފެނިގެންދިޔައީ ޖޭޕީއަށް ނިސްބަތްވާ ބޭފުޅަކަށް އެ މަގާމު ހަވާލުކުރެއްވި މަންޒަރެވެ. މިހެންކަމުން، އެކަމުގައި މާބޮޑު އަރާރުންތަކެއް ފެނިގެނެއް ނުދެ އެވެ.\nއެކަމަކު މިފަހަރު ކަންމިވީ މުޅިން އެހެން ގޮތަކަށެވެ. ޖޭޕީގެ ސްލޮޓެއްގައި މިނިސްޓަރުކަމުގައި ހުންނަވަނިކޮށް ކޮރަޕްޝަނުގެ ތުހުމަތުތަކެއް ކުރެވި ހެލްތު މިނިސްޓަރު އަބްދުﷲ އަމީން މަގާމުން އިސްތިއުފާ ދެއްވާފައިވާއިރު އެމަގާމަށް އިއްޔެ އައްޔަންކުރެވިގެންދިޔައީ އެމްޑީޕީގެ އިސް ބޭފުޅެއް ކަމަށްވާ އަހުމަދު ނަސީމް (ކެރަފާ ނަސީމް) އެވެ. މިނިސްޓަރުކަމުން އަމީން އިސްތިއުފާ ދެއްވުމުން ޖޭޕީން ވަނީ އެމަގާމަށް ދެން އައްޔަންކުރެއްވުމަށް ފެންނަ އެޕާޓީގެ ބޭފުޅުންތަކެއްގެ ނަން ވެސް ފޮނުވާފަ އެވެ. އެކަމަކު އެ ސްލޮޓް ޖޭޕީއަށް ގެއްލި އެމްޑީޕީއަށް ލިބުމާއެކު އެންމެ ގިނަ ބަޔަކު ކުރިމަތިކުރަމުންދާ ސުވާލަކީ ޖޭޕީއަށް ދެން ވާނީ ކިހިނެއްތޯ އެވެ.\nމީގެ ކުރިއަށް ބަލާއިރު މިގޮތަށް މިނިސްޓަރަކު މަގާމުން އިސްތިއުފާ ދެއްވުމާއެކު އެ މަގާމަށް ބޭފުޅަކު އައްޔަންކުރުމަށް ދެތިން ހަފްތާ ނަގަ އެވެ. އެކަމަކު ކުރިން ފޮރިން މިނިސްޓަރުކަން ކުރެއްވި ކެރަފާ ނަސީމަށް މަގާމު ހަވާލުކުރުމަށް ނަގާފައި ވަނީ އެންމެ 72 ގަޑިއިރެއްހާއިރެވެ. އެ ނިންމެވުމާއެކު އެމްޑީޕީއަށް ތާއީދު ކުރާ ފަރާތްތަކުން ރައީސް ސޯލިހަށް ތައުރީފް ކުރައްވަމުން ގެންދެވި އެވެ. އަދި ޖޭޕީއަށް ނިސްބަތްވާ ބައެއް ބޭފުޅުން "ކޯލިޝަން؟؟" އާއި މެދު ސުވާލު އުފައްދަމުންދެއެވެ.\nސަރުކާރު ކޯލިޝަން ގުޅުމަށް ރެކޯޑެއް ލިބުނަސް، މިބޭފުޅުން ވައުދުވި ގޮތަށް ކަންތައް ކުރިއަކަށް ނުދެ އެވެ. މަހަކު އެއް ފަހަރު ކޯލިޝަން ލީޑަރުން ބައްދަލުކުރާނެ ކަމަށް ވިދާޅުވި ނަމަވެސް އެގޮތަށް އެކަމެއް ކުރިއަކަށް ނުދެ އެވެ. މާބޮޑަށް ބިޒީވެ ހަތަރު ލީޑަރުންނާއެކު މަޝްވަރާގެ މޭޒަށް އިށީންދެލާނެ ވަގުތު ނުވެ، އެ ބައްދަލުވުން ކުރިއަށް ނުދާނާ މިހާރު އެތަށް މަހެއް ފާއިތުވެއްޖެ އެވެ. އެކަމަކު ހަތަރު ލީޑަރުންނާއެކު ރައީސް ސޯލިހު މަޝްވަރާއަށް ނީށީންނެވި ނަމަވެސް ވަކިވަކި ލީޑަރުންނާއި އަންނަނީ ބައްދަލުކުރައްވަމުންނެވެ. އެގޮތުން މަޖިލީހުގެ ރައީސްގެ ހައިސިއްޔަތުން މުހައްމަދު ނަޝީދު އަދި ހޯމް މިނިސްޓަރު އިމްރާން އަބްދުﷲ އާ ވެސް ދޭތެރެއަކުން ބައްދަލުކުރައްވަ އެވެ. އަދި އެމްއާރުއެމްގެ ލީޑަރު ރައީސް މައުމޫން އަބްދުލްގައްޔޫމްއާއެކު ރައީސް ސޯލިހު ދޭތެރެ ދޭތެރެއިން މަޝްވަރާގެ ބައްދަލުވުންތައް ކުރިއަށް ގެންދަވަ އެވެ. އެކަމަކު މިފަދަ ގޮތަކަށް ވެސް ބައްދަލުވުމަކުން ފެނިގެން ނުދަނީ ޖޭޕީގެ ލީޑަރު ގާސިމް އިބްރާހީމް އެވެ.\nގާސިމަށް ބަލާއިރު ތަކުރާރުކޮށް ވިދާޅުވަމުން އަންނަނީ ޖޭޕީ އޮތީ ކޯލިޝަން ސަރުކާރާއެކު ކަމަށެވެ. އެކަމަކު އެ ގުޅުން ދަމަހައްޓަން ގާސިމްގެ ފަރާތުން އެކަށީގެންވާ މަސައްކަތްތަކެއް ކުރެވިގެންދާ މަންޒަރު ހަގީގަތުގައި ވެސް ފެނޭތޯ މިއީ އުފެދޭ ސުވާލެކެވެ. ކޯލިޝަނުގައި އޮތް އެންމެ ބޮޑު ދެ ޕާޓީ، އެމްޑީޕީ އަދި ޖޭޕީގެ އަރާނުން ދޭތެރެއަކުން ސޯޝަލް މީޑިއާގައި ފެންމަތިވެގެންދެ އެވެ. ދެ ޕާޓީއަށް ވަރުގަދަ ބަހުގެ ހަމަލާތައް ދެވިގެންދެ އެވެ. ގާސިމް ހިތްހަމަޖެހިވަޑައިނުގެން 2019 ވަނަ އަހަރުގެ މަޖިލިސް އިންތިހާބަށް އިދިކޮޅު ޕީޕީއެމްއާއެކު ނުރަސްމީ ސިފައެއްގައި މަސައްކަތް ވެސް ކުރެއްވި އަޑެއް ފެތުރުނެވެ. އަދި ރައީސް ޔާމީންގެ އަރިސް ބޭފުޅުންތަކެއް ޖޭޕީއާ ގުޅިވަޑައިގެން ޖޭޕީ ޕްރޮމޯޓް ކުރުމުގެ ޖަލްސާތަކެއްވެސް ފެނިގެން ދިޔައެވެ. ރަށުތެރޭގައި އޭރު ކިޔާ އަޑުއިވުނީ 2023 އަށް ތައްޔާރުވަނީ ކަމަށެވެ. އެ މަސައްކަތަށް ފަހު ވެސް ތަކުރާރުކޮށް ވިދާޅުވީ ޖޭޕީ އޮތީ ސަރުކާރާއެކު ކަމަށެވެ. ފެންނަ މަންޒަރުތަކާއެކު ކުރެވޭ ސުވާލަކީ މި ކޯލިޝަން ދަމަހައްޓަން ގާސިމްގެ ފަރާތުން ހަމަ ހަގީގަތުގައި ވެސް އެއްބާރުލުންލިބޭތޯ އެވެ؟\nކޮންމެއަކަސް، މިހާރު އެންމެން ކުރިމަތިކުރާ އެންމެ ބޮޑު ސުވާލަކީ ޖޭޕީގެ ސްލޮޓް، އެމްޑީޕީއަށް ދިނުން ކޯލިޝަނަށް ދެންވާނީ ކިހިނެއްތޯ އެވެ؟ އެ ފިޔަވަޅަކީ ކޯލިޝަން ގުޅުން، ހިތިވެ، ކޯލިޝަން ރޫޅުމުގެ ފުރަތަމަ މަރުހަލާއަށް ވެދާނެ ކަމަށް ގިނަ ބަޔަކު ދެކެ އެވެ.\nޖޭޕީ އެމްޑީޕީރައީސް އޮފީސް


SunOnline: Demagogue Nuvatha Demagoguery\nއަޙުމަދު މާޖިދު 20 Nov 2020, 15:38\nހުރާގޭ ދަރިކޮޅަށް ދިވެހިރާއްޖޭގެ ރަސްކަން ލިބުމަށް ފަހު، ދިވެހީން ޢިލްމު ޙާޞިލު ކުރުން ފާޑަކަށް މަނާ ކުރެވުނު ކަމީ އަޅުގަނޑުމެންގެ ތާރީޚުން ފެންނަ ޙަޤީޤަތެކެވެ. އެއިގެ ކުރީން ވެސް ދިވެހިރާއްޖެޔަކީ ޢިލްމީ ގޮތުން ރަނގަޅު މަޤާމެއްގައި އޮތް މުޖުތަމަޢެއް ނޫނެވެ. އެހެންކަމުން ދައުލަތުގެ ރަސްމީ ސިޔާސަތަކީ ރައްޔިތުންނަށް ޢިލްމުގެ އަލިކަން ލިބުނަނުދިނުން ކަމުގައި ވެއްޖެ ނަމަ، ދެން ދާނީ ގޯހުން ގޯހަށް ތާއެވެ! ހުރާގޭ ދަރިކޮޅުގެ ރަސްކަމާއި ވެރިކަމުގެ ފަހުކޮޅު، ދިވެހިރާއްޖޭގައި ފުރަތަމަ ފަހަރަށް ދައުލަތުން މަދަރުސާއެއް ޤާއިމު ކުރެއްވެވީ ވެސް، ބުނެވޭ ގޮތުގައި، އަމިއްލަ މީހަކު މާލޭގައި ކިޔަވައިދޭ ތަނެއް ހުޅުވުމުން، އެ ތަނުން ކިޔަވައިގެން މީހުން ވެރިކަމާ ދެކޮޅުވެރި ވިސްނުންތައް ގެންގުޅެފާނެތީ، ވެރިކަމުގެ ފަރާތުން މީހުންގެ ސިކުނޑިޔަށް އަޅައިދޭން ބޭނުންވާ އެއްޗެއް އަޅައިދޭނެ މަދަރުސާއެއް ހެދުން މުހިއްމު ކަމަށް ފެނިވަޑައިގެންނެވެ.\nރަސްކަން މުޅީން އުވިދިޔުމަށް ފަހު، ވެލާނާގޭ އިބްރާހީމް ނާޞިރުގެ ރައީސްކަމުގައި ވެސް، އަދި އަލްއުސްތާޛު މައުމޫން ޢަބްދުލްޤައްޔޫމުގެ ވެރިކަމުގައި ވެސް ދިވެހީންގެ ތެރޭގައި ޢިލްމީ ދަންމަރެއް ދިއްލެވުމަކަށް ހަރުދަނާ މަސައްކަތެއް ނުކުރައްވައެވެ. މަދަރުސާތަކެއް ނާޅުއްވައެކޭ ނޫނެވެ. ނަމަވެސް އެ މަދަރުސާތަކުން ދިވެހި ކުދީންނަށް ދޭހަ ނުވާ ބިދޭސީ ބަހަކުން ކޮމާރސް އާއި އެކައުންޓިންގ އާއި އިކޮނޮމިކްސް އާއި ޓްރެވަލް އެންޑް ޓުއަރިޒަމް ސްޓަޑީޒް ފަދަ މާއްދާތަކެއް "ކިޔަވައިދިނީ" އެވެ. ކުދީންނަށް "އިސްލާމް" ކިޔަވައިދިނީ ފަރަންސޭސި އިސްތިޢުމާރީން ސީރިޔާ އާއި މޮރޮކޯ ފަދަ އިސްލާމީ ޤައުމުތައް އިސްތިއުމާރު ކޮށްގެން، އެ ޤައުމުތަކުގެ މުސްލިމް ޅަދަރީން އިސްލާމް ދީނާ ދުރުހެލި ކުރުމަށް ޓަކައި، ނަތީޖާއެއް ނުނުކުންނަހައި ކުޑަކުޑަކޮށް ދީނީ ތަޢުލީމު ދިނުމަށް ރޭވި ރޭވުމެއްގެ ތެރެއިން އިސްލާމް ކިޔަވައިދޭން ތަޢާރަފު ކުރި މަންހަޖާއި މުޤައްރަރާ އެއްގޮތަށެވެ. މީގެ އިތުރުން، އެ މަދަރުސާތަކަކުން ކުދީންނަށް އިސްލާމީ ރޫޙާނިއްޔަތެއް، އިސްލާމީ އަޚްލާޤިއްޔަތެއް، އިސްލާމީ ތާރީޚެއް، އަދި ޢަޤުލީ ގޮތުން ކަންކަމުގައި ވިސްނައި ފިކުރު ކުރުމެއް ދަސް ކޮށްނުދެވުނު ތަނުގައި، އެންމެ ކުޑަމިނުން އަމިއްލަ ދިވެހި ބަހާއި އަމިއްލަ ޤައުމުގެ ތާރީޚު ވެސް ކިޔަވައެއްނުދެވުނެވެ.\nއަލްއުސްތާޛު އިބްރާހީމް ރަޝީދު މޫސާ، މީހެއްގެ ބަހަކަށް ބެއްލެވުމެއް ނެތި އެމަނިކުފާނަށް ފެނިވަޑައިގަތް ގޮތަކަށް، ދައުލަތުގެ ސިޔާސަތު އޮތް ތަނެއްގައި ބާއްވަވައިފައި، ހިންގެވި މަޢުހަދުއް ދިރާސާތިލް އިސްލާމިއްޔާގެ ވަސީލަތުން ކުރެއްވި މަސައްކަތުން އުފެދުނު މަދު ދިވެހި ދަރީންތަކެއް މެނުވީ، ދިވެހި ޤައުމުގައި ދީނާއި ޤައުމުގެ އަގު ވަޒަން ކުރާން ދަންނަނީ ދާދި މަދު ބަޔެކޭ ދެންނެވުނީ މުޅިޔަކުން ގޯހަކަށް ނުވާނެއެވެ.\nނަތީޖާޔަކީ ދިވެހި ޅަ ސިކުނޑިތަކަކީ ހުޅަނގުން އަންނަ ފިކުރީ އިސްތިޢުމާރުގެ ކުރިމަތީގައި "އޮއި ކުނިކޮޅުތަކެއް" ފަދަ އެއްޗަކަށް ވެގެން ދިޔުމެވެ. ދިވެހި ޤައުމުގެ އެކި ދިމަދިމާޔަށް ނަޒަރު ހިންގަވާށެވެ! މި ބަހުގެ ތެދުކަން ފެނިވަޑައިގަންނަވާނެއެވެ. އެއް ބަޔަކު "އަހަރެމެން އުޅޭން ވާނީ ދޮން މީހުން އުޅޭ ގޮތަށޭ" ކިޔައި އަޑު އުފުލަނީއެވެ. އަނެއް ބަޔަކު ޔޫރަޕުގެ ޤައުމުތަކަށް ގޮސް ދިވެހިރާއްޖޭގައި އެމީހުންގެ ގޮތްތައް ނެތޭ ކިޔައިގެން ޝަކުވާ ކުރަނީއެވެ. އަނެއް ބަޔަކު ހުޅަނގުގައި ތިބިއްޔާ ތިބިހައި ބާރުގަދަ ބަޔަކަށް، ދިވެހިރާއްޖޭގައި އިސްލާމް ދީން އޮތީތީ ރުޅި އައިސްގެން ޝަކުވާގެ ސިޓީތަކާއި ރިޕޯޓުތައް ލިޔަނީއެވެ. މި ސިޓީތައް ޔޫރަޕިޔަން ޔޫނިޔަނުގެ އިސް ފަރާތްތަކުން ފެށިގެން ގޮސް އަލިފުދާލުގެ ކޮމިޝަންތަކާއި ކޮމިޓީތަކާ ހަމަޔަށް އެބަ ދެއެވެ. ސާންތާ ކްލޯޒަށް ވެސް ނުލިޔާކަމެއް ނޭނގެއެވެ.\nމި ދެންނެވި ޙާލަތުގައި، ދިވެހީންގެ ކިބައިން ނެތިދިޔަ އެންމެ މުހިއްމު އެއް ޤާބިލިއްޔަތަކީ، ނުބައެއް ފެނުމުން، އެއީ ނުބައެއްކަން ދެނެގަތުމުގެ ޤާބިލިއްޔަތެވެ.\nމި ދަންނަވާ ޤާބިލިއްޔަތަކީ ރޫޙާނީ އަދި އަޚްލާޤީ ގޮތުން މީހާގެ ނަފުސު އަލި ވެފައި ހުރެގެން، އަދި ކަންކަމާ މެދު ތަންޤީދީ ގޮތުން، ހެޔޮ ބުއްދި ބޭނުން ކޮށްގެން ވިސްނައި ފިކުރު ކުރުމުގެ ޒިހުނީ އަދި ޢިލްމީ ކުޅަދާނަކަން ހުރުމުން، ލިބޭ ޤާބިލިއްޔަތެކެވެ. ރޫޙާނީ ގޮތުންނާއި އަޚްލާޤީ ގޮތުން ބަނގުރޫޓު ވެފައި ވާ ބަޔަކުގެ ކިބައިގައި މި ޤާބިލިއްޔަތެއް ނުހުންނާނެއެވެ. އެފަދަ ބަޔެއްގެ ބަހާއި ޢަމަލުތައް ބިނާ ވެގެން ދާނީ އެ ބަޔަކުގެ ތަޢައްޞުބުތަކުގެ މައްޗަށެވެ. އެ ބަޔަކަށް އެކިއެކި ގޮތްގޮތުން ލިބޭން ހުރި މާއްދީ އަދި މާލީ ފައިދާތަކެއް ކޮންމެ ގޮތަކުން ވެސް ލިބިގަތުމުގެ މައްޗަށެވެ. އެ ބަޔަކު ނުރުހޭ ކޮންމެ މީހަކާއި ބަޔަކު ނިކަމެތި ކޮށްލުމުގެ މައްޗަށެވެ. ތިމާގެ އަވަށްޓެރީންނާއި ޤައުމާއި ދީނީ އަޚުން އުޚްތުންގެ މަޞްލަޙަތުތައް ޤުރުބާން ކޮށްފައި އަމިއްލަ އެދުންތައް އިސް ކުރުމުގެ މައްޗަށެވެ. ދިވެހި މުޖުތަމަޢުގައި ކޮންމެ އިންތިޚާބެއްގައި ވެސް ރައްޔިތުން ވޯޓު ވިއްކުމާއި، ލީޑަރުން ކެންޕޭނޭ ކިޔައިގެން ދޮގު ހެދުމާއި، އިދިކޮޅު ޙަރަކާތް ހިންގަނީއޭ ކިޔައިގެން މީހުންނަށް އެއްޗެތި ގޮވައި ދޮގު ހަދައި މީހުންގެ އަބުރު ކަތިލުން ފަދަ ކަންކަން ޢާއްމު ކުރުން ފަދަ އެންމެހައި ކަންތައްތަކެއްގެ އަޞްލަކީ މި ދެންނެވީއެވެ.\nދިވެހި ޤައުމުގައި ޢިލްމީ ދަރީން ވެސް މަދުމަދުން އެބަތިއްބެވެ. އަޚްލާޤީ ނަޒާހަތްތެރިކަމުގެ އަހުލުވެރީން ވެސް އެބަތިއްބެވެ. އިސްލާމީ ހެޔޮ ތަރުބިއްޔަތުން ތަރުބިއްޔަތު ލިބިގެން ތިބި މަދު މީހުން ވެސް އެބަތިއްބެވެ. ނަމަވެސް އެމީހުންގެ އަގެއް ޤައުމުގައި ނެތެވެ. އެމީހުންގެ ބަސް އަހާނޭ މީހަކު މަދުން ނޫނީ ނެތެވެ.\nމި ހިތާމަވެރި ޙާލަތުގައި، ދިވެހި ޤައުމަށް ތަޢާރަފު ކުރެވުނު އެންމެ ނުބައި އެއް ކެންސަރަކީ ޤައުމު އިޞްލާޙު ކުރުމުގެ ނަމުގައި، މީލާދީން 2003 ހައި ތަނުގައި ތަޢާރަފު ކުރެވުނު "ޑިމެގޮގީ" ނުވަތަ "ޑިމެގޯގަރީ"ގެ ގަދަފަދަ އޮއިވަރެވެ. މި އޮއިވަރު ގެނައީ ރައީސް މައުމޫނުގެ އަނިޔާވެރިކަމާއި ޚުދުމުޚްތާރު ވެރިކަމުގެ ކަސްތޮޅުތައް މުގުރައިލައި، އެމަނިކުފާނުގެ ޒަޢާމަތުގައި ޤައުމުގައި ޢާއްމު ވެފައި އޮތް ނަހަމަކަމާއި ފަސާދަ ނައްތައިލައި، ޤައުމު ހެޔޮމަގަށް ގެންދިޔުމަށް ކުރާ މަސައްކަތެއްގެ ނަންބޯޑު އަޅުވައިގެންނެވެ. އެ އޮއިވަރު ގެނައި މީހުންގެ ބަހުން، އެމީހުންގެ މަސައްކަތަކީ އިޞްލާޙީ މަސައްކަތެކެވެ. ދިވެހިރާއްޖޭގައި ރައްޔިތުންގެ ރުހުމާއި އިރާދާޔާ އެއްގޮތަށް ކުރެވޭ ވެރިކަމެއް ޤާއިމު ކޮށް "ޑިމޮކްރަސީ" ހަރުދަނާ ކުރުމުގެ މަސައްކަތެކެވެ. ޢަދުލުއިންޞާފު ހަރުދަނާ ކޮށް، އިންސާނީ ޙައްޤުތައް ރައްކައުތެރި ކުރުމުގެ ނިޒާމު ވަރުގަދަ ކުރުމުގެ މަސައްކަތެކެވެ. ނަމަވެސް މި މަސައްކަތުގައި އެންމެ އިސްކޮށް ތިބި، އެންމެ ވަރުގަދަ، އަދި އެންމެ އަޑުގަދަ މީހުންނަކީ "ޑިމެގޯގެއްގެ" ފަހަތުގައި ސާބިތު ވެތިބި ބައެކެވެ. އެ "ޑިމެގޯގަށް" ވެރިކަމާއި ބާރު ހޯދައިދީގެން އަމިއްލަ އެދުންތައް ފުއްދުމަށް ފައި ނަގައިގެން ތިބި ބައެކެވެ. އެއިގެ ތެރޭގައި، އެ ޙަރަކާތުގެ ޙަޤީޤީ އަޞްލު ނުދެނެތިބެ، މި ކުރެވެނީ އިޞްލާޙީ މަސައްކަތެކޭ ހީ ކޮށްގެން، އެކަމުގައި ބައިވެރި ވި މަދު ބަޔަކު ވެސް ތިއްބެވެ. ނަމަވެސް ޖުމުލަކޮށް ދަންނަވާ ނަމަ، 2003 ހައި ތަނުގައި ރައީސް މައުމޫނުގެ ވެރިކަމާ ދެކޮޅަށް ފެށުނު މި ޙަރަކާތަކީ ދިވެހި ޤައުމު ދުށް އެންމެ ނުރައްކައުތެރި އެއް ވަބާއެވެ. އެއީ ދިވެހި ޤައުމު މުޅީންހެން ހަލާކު ކޮށްލި "ޑިމެގޯގަރީ" އެކެވެ. ދިވެހި ރައްޔިތުން ކުރެ މަދު ބަޔަކު ފިޔަވައި ދެން ތިބީ، ކުރީން ދެންނެވިހެން، ނުބައެއް ފެނުމުން އެއީ ނުބައެއްކަން ދެނެގަތުމުގެ ޤާބިލިއްޔަތު ނެތް މީހުން ކަމުން، ޤައުމުގެ ގާތްގަނޑަކަށް ދެބައިކުޅަ އެއްބަޔާ ގާތަށް އެ "ޑިމެގޯގަރީ"ގެ ޖާދޫގައި ޖެހުނީއެވެ. އެ "ޑިމެގޯގަރީ"ގެ އަޑު އުފުލަމުން ގެންދިޔަ "ޑިމެގޯގް" އަކީ ރައްޔިތުންގެ ލީޑަރެއް ކަމުގެ ބިލާހީ ވިސްނުމުގައި ހަފުސް ވީއެވެ.\n"ޑިމެގޮގީ" ނުވަތަ "ޑިމެގޯގަރީ" އަކީ ބޭރުފުށުން "ޑިމޮކްރަސީ" އާއި "ޖުމްހޫރިއްޔަތު"ގެ ލޭބަލްތަކާއި ޝިޢާރުތަކާއި ދިދަތައް އުފުލާ ތަޙްރީކެކެވެ. ނަމަވެސް ޙަޤީޤަތުގައި އެއީ "ޑިމޮކްރަސީއެއް" ނޫނެވެ. ޖުމްހޫރިއްޔަތެއް ވެސް ނޫނެވެ. އެއާ ޚިލާފަށް، "ޑިމެގޯގަރީ"ގެ ކުޅިވަރު ކުޅޭ "ޑިމެގޯގުންނަކީ" ޢާއްމު ރައްޔިތުންގެ ހިތްތަކުގައި ހުންނަ ތަޢައްޞުބުތައް ހެއި ލައްވާ ބައެކެވެ. ރައްޔިތުންގެ ޖަޒުބާތުތަކާއި ޝުޢޫރުތައް ކައްކުވައި، ހެޔޮ ވިސްނުމާއި ޟަމީރާއި ޢިލްމުގެ އަސާސްތަކުގެ ބަދަލުގައި އެ ޖަޒުބާތުތަކާއި ޝުޢޫރުތަކުގެ ޖޯޝުގައި އެމީހުން ބޭނުންވާ މިޞްރާބަކަށް ރައްޔިތުން ހިންގުވާ ބައެކެވެ. މީސްތަކުން ނޭނގުމެއް ނުވަތަ ޖާހިލުކަމެއްގެ ތެރޭގައި ތިބި ނަމަ އެ ނޭނގުމުގެ ތެރެއިން މީސްތަކުން ރަނގަޅު މަޢުލޫމާތާއި ޢިލްމީ ހެއިލުންތެރިކަމުގެ ތެރެޔަށް ގެނައުމުގެ ބަދަލުގައި، ރައްޔިތުންގެ ނޭނގުމާއި ޖަހާލަތަކީ ތިމާމެންނަށް ލިބިފައި އޮންނަ ފުރުޞަތެއް ކަމަށް ބަލައިގެން، ރައްޔިތުންގެ ޖާހިލުކަމުގެ ނާޖާއިޒު ފައިދާ ނަގައިގެން، ހެޔޮ މަގުގެ ބަދަލުގައި ތިމާމެން ބޭނުންވާ އެކިއެކި ނުބައި މަގުތަކުން ރައްޔިތުން ހިންގުވާ ބައެކެވެ. އެމީހުންގެ އެންމެ ޢާއްމު އެއް އުކުޅަކީ، ރައްޔިތުންގެ ހިތްތަކުގައި ސިޔާސީގޮތުން ތިމާޔާ ވާދަވެރި މީހުންނާ މެދު ބިރުވެރިކަމާއި ނަފްރަތު އުފެއްދުމެވެ. ތިމާ ނޫން އެހެން ސިޔާސީ ލީޑަރުންނަކީ ރައްޔިތުންނަށް އަނިޔާވެރި، ނުބައި ބަޔަކު ކަމުގައި ބުނެ އަޑު އުފުލުމެވެ. ތިމާ ނޫން ބަޔަކު ވެރިކަމުގައި ތިބި ނަމަ އެ ބަޔަކު ކުރާހައި ކަމަކީ ނުބައި ކަންކަން ކަމުގައި ސިފަ ކޮށްގެން އެ ބަޔަކާ މެދު ރައްޔިތުންގެ ހިތްތަކުގައި ރުޅިވެރިކަމާއި ނަފްރަތު އުފެއްދުމެވެ. ތިމާ ފިޔަވައި އެހެން ސިޔާސީ ލީޑަރެއްގެ ސަރުކާރު އޮތް ނަމަ، އެ ސަރުކާރުން ކުރާ ކޮންމެ ކަމަކީ ނުބައި ކަމެއް ކަމަށް ހަދައިގެން، ރައްޔިތުންގެ ހިތްތަކުގައި ސަރުކާރާ މެދު ރުޅިވެރިކަމާއި ވަހުމުތައް އުފެއްދުމެވެ. ޑިމެގޯގުން ރައްޔިތުންގެ ތާއީދު ހޯދާނީ ރައްޔިތުންގެ "ފިއަރޒް މެނިޕިޔުލޭޓް" ކޮށްގެންނެވެ. އެމީހުން ރައްޔިތުން "ރެލީ" ކުރާނީ ރައްޔިތުން ކައްކުވައިގެން، ރައްޔިތުން މަގުމައްޗަށް ނެރެގެން، އިޙުތިޖާޖު ކުރުވައި ހަޅޭއްލަވައިގެން، ފުލުހުންނާ ތަޅުވައިގެންނެވެ. ސިޔާސީ ޙަރަކާތްތައް ހިންގުމާއި، ވެރިކަން ކުރުމާއި، ވެރިކަމަށް އައުމަށް މަސައްކަތް ކުރުން ފަދަ އެއްވެސް ކަމެއްގައި، ހަމަބުއްދި އާއި ޟަމީރާއި ރިވެތި އަޚްލާޤާއި ޢިލްމާއި މަޑުމައިތިރިކަމާއި މެދުމިނާއި، ޢަދުލުވެރިކަމުގެ އުޞޫލުތަކާއި ޤިޔަމުތަކަށް އެމީހުން ބޮލެއް ނުލަނބާނެއެވެ. އެމީހުންގެ ފޮތުގައި، އިންތިޚާބުތަކުގައި ދޮގު ވަޢުދު ވުމަކީ ސިޔާސީ ހުނަރެކެވެ. ކާމިޔާބު ޑިމެގޯގުންނަކީ ފިސާރި މޮޅަށް ވާހަކަ ދައްކާ ބައެކެވެ. އެމީހުންގެ ވާހަކައިގެ ބާރުގައި ރައްޔިތުންގެ ކިބައިގައި ހުންނަ "ނުބައިކަން" ބޭރަށް ނެރެ، ރައްޔިތުންގެ ކިބައިގައި ހުންނަ "ހެޔޮކަން" ޣަފްލަތުގެ ދާނުގައި ނިންދަވައިލައެވެ. އެމީހުންގެ ވާހަކައިގެ ބާރުގައި، ރައްޔިތުންގެ ހިތަށް ދޮގު ތެދުގެ ގޮތުގައި، އަދި ތެދު ދޮގުގެ ގޮތުގައި ވައްދައި، އޮޅުންބޮޅުމާއި ނަފްރަތުގެ ކަނުއަނދިރީގެ ތެރޭގައި ރައްޔިތުންގެ ބުއްދިތަކާއި ހިތްތައް ޤައިދު ކުރެއެވެ.\nޑިމޮކްރެސީގެ ނިޒާމާ މެދު ވާހަކަ ދައްކަވާ ވަރަށް ގިނަ ޢިލްމުވެރި މުފައްކިރުން ވިދާޅުވާ ގޮތުން، "ޑިމޮކްރެސީ"ގެ ނިޒާމަކަށް ކުރިމަތި ވާނޭ އެންމެ ބޮޑު ބިރަކީ "ޑިމެގޯގުން"ގެ ބިރެވެ. ހަމައެހެންމެ، ދައުލަތެއްގައި ހެޔޮ ވެރިކަމެއް ކުރުމާއި، ޢިލްމާއި، ޙިކުމަތާއި، ހަމަބުއްދިޔާއި، ރިވެތި އަޚްލާޤާއި، އެހެން ސިޔާސީ ލީޑަރުންނާ މެދުގައި ވެސް ސަމާޙަތާއި އިޙުތިރާމުގެ ގޮތްތައް ބޭނުން ކުރުމާ ދެކޮޅުވެ، މުޖުތަމަޢުގެ ބައިބައިވުން ގެންނަ، މުޅި ޤައުމުތައް ފޭލި ކޮށްލުމުގެ އެންމެ ނުރައްކާ އެކައްޗަކީ ޑިމެގޯގުންނެވެ.\nދެހާސް ތިން ވަނަ އަހަރު ރައީސް މައުމޫނުގެ ވެރިކަމާ ދެކޮޅަށް ރާއްޖެޔަށް ގެނެވުނު ވަރުގަދަ "ޑިމެގޯގަރީ"ގެ އޮއިވަރު، ދިވެހިން ކަނު ކޮށްލީއެވެ. އެ ބޮޑު ނުބަޔަކީ ނުބައެއްކަން ދެނެގަތުމުގެ ޤާބިލިއްޔަތެއް މި ޤައުމުގައެއް ނެތެވެ. އެހެނީ، އެފަދަ ބޮޑެތި ނުބައިތަކަކީ ނުބައިކަން ދެނެގަތުމަށް ބޭނުންވާ ހެޔޮ ބުއްދިޔާއި، ހެޔޮ ޟަމީރާއި، ޢިލްމީ އަލިކަން މި ޤައުމުގައި ނެތެވެ. މިއަދު އަޅުގަނޑުމެންގެ ކުރިމަތީގައި އޮތް އެންމެ މުހިއްމު ވާޖިބަކީ، މި ދެންނެވި އަލިކަން މި ޤައުމަށް ގެނައުމުގެ މަގެވެ. ދިވެހި ރައްޔިތުން މިއަދު ތިބި ޙާލަތުން، ޑިމެގޯގަކާ ދިމާޔަށް އިނގިލި ދިއް ކޮށްފައި "އެއީ ޑިމެގޯގެކޭ" ބުނުމުން އޭނާގެ ނިތްކުރީގައި "ޑިމެގޯގް" މިހެން ލިޔެވިފައި އޮތަސް، ޙަޤީޤަތް ފެންނަ ވަރަށް ވުރެ ގިނަ ދިވެހި ރައްޔިތުންގެ ތަޢައްޞުބީ ކަނުކަން ބޮޑެވެ. ދައްޖާލުގެ ނިތްކުރީގައި "ކާފިރު" މިހެން ލިޔެފައި އޮއްވައި ފެނުމުން ވެސް، މުސްލިމުންގެ ލޭބަލް ޖަހައިގެން ތިބޭ ގިނަ މީހުންނަށް ވެސް އެތަން ނުފެންނާނެ ވާހަކަ ކީރިތި މާތް ނަބިއްޔާގެ ޙަދީޘްފުޅުގައި އޮވޭ ނޫންތޯއެވެ؟ އަޅުގަނޑުމެންގެ ޙާލަތު މިހިރީ ދާދި އެކަހަލަ ގޮތަކަށެވެ. އެހެންކަމުން، މިއަދު ކުރާން ޖެހޭ މަސައްކަތަކީ ހެޔޮ ބުއްދިޔާއި، ހެޔޮ ޟަމީރާއި، ދީނީ އަދި ދުނިޔަވީ މަތިވެރި ޢިލްމުތަކުގެ އަލިކަން ފަތުރައިގެން، ހެވާއި ނުބައި ފެނުމުން އެ ދޭތި ވަކި ކުރާން ދަންނަ ޤައުމަކަށް ދިވެހި ޤައުމު ހެދުމުގެ މަސައްކަތެވެ.


Hakurubaleege Sababun Dhemafirikamuge Gulhumah Asarukuraanetha?\nހަކުރު ބަލީގެ ސަބަބުން ދެމަފިރިކަމުގެ ގުޅުމަށް އަސަރު ކުރާނެތަ؟\nހަކުރުބަލީގެ ބައެއް ވައްތަރު ޖެހުމުން ޖިންސީ ގުނަވަނުގައި ވަރުޖެހުން ކުޑަކޮށް ދެއެވެ. އަދި އަންހެނާ އަށް ޖިންސީއެދުމުގެ އެންމެ މަތީ ލައްޒަތާއި ހަމައަށް ވާސިލްވުމަށް ނަގާ މުއްދަތު ދެމިގެންދެއެވެ. މިދެކަމުން ދުރުހެލިވުމަށް ކަސްރަތު ކޮށްގެންނާއި، ކެއުން ވަކިގޮތަކަށް ބަދަލުކޮށްގެންނާއި އަދި ގުޅަބޭސް ނުވަތަ އިންސިއުލިން ބޭނުންކޮށްގެން ލޭގައި ހަކުރު އެކުލެވޭ މިންވަރު ކޮންޓްރޯލް ކުރުމަށް ޚާއްޞަ އަހައްމިއްޔަތު ކަމެއް ދިނުން މުހިންމެވެ.\nދުނިޔޭގެ ބައެއް ގައުމުތަކުގައި ކޮށްފައިވާ ދިރާސާތަކުން ދައްކާގޮތުގައި ހަކުރުގެ މިންވަރު ލޭގައި ދިގު މުއްދަތަކަށް މަތިވެގެންދާ ހިނދު ޖިންސީ ކުޅެދުންތެރިކަމަށް އަސަރުކުރާ ފަދަ ކަންތައްތައް މެދުވެރިވުމަކީ ވެދާނެ ގޮތެކެވެ. އެގޮތުން ޖިންސީގުނަވަނަށް އައިސްފައިވާ ނާރުގައި ފައިބަރަސް ޓިޝޫ އުފެދުން، ޖިންސީގުވަނަވަނަށް ލޭ ފޮނުވައިދޭ ލޭނާރުގައި އުނިކަމެއް ހުރުން ނުވަތަ ކުރުގެޅުން، ފަދަ ކަންތައްތައް ހިމެނެއެވެ. ނަތީޖާއެއްގެ ގޮތުން ފުރިހަމައަށް ޖިންސީ ގުނަވަނުގައި ވަރުޖެހުމަށް ހުރަސް އެޅޭކަމަށް މިދިރާސާތަކުގެ އަލީގައި ފާހަގަ ކުރެވިފައިވެއެވެ.\nދެން އޮތް ސުވާލަކީ ހަކުރު ބަލީގެ ސަބަބުން ދަރިން ލިބުމަށް ހުރަސްއެޅޭ ހެއްޔެވެ؟\nމިއީ ވަރަށް މަދުން ނޫނީ ނުވާކަމެކެވެ. މިކަން ދިމާވަނީ ހަކުރުބަލި ޖެހުމުން ކުރިމަތިވާ އެހެނިހެން ކަންތައްތަކުގެ ތެރެއިން ކަމެއްގެ ސިފައިގައެވެ. މިކަންކުރިމަތިވަނީ ދަރިފަނި ބޭރުނުވެ އަބުރާ މަސާނާއަށް ދިއުމުންނެވެ. މިހާލަތުގައި އެތެރެއަށް މަނިބޭރުވެއެވެ. ނަމަވެސް ބޭރަށް ވާސިލްނުވާތީ އަނބިމީހާ ބަލިވެއެއް ނުއިންނާނެއެވެ. މިހާލަތުގައި ކުޑަކަމުދާ ތަކެއްޗާއެކު މަނިތައް ބޭރުވެއެވެ.\nމީގެއިތުރުން ލޭގެ ޕްރެޝަރ މަތިވުންމުން ވެސް ދެމަފިރިކަމުގެ ގުޅުމަށް އަސަރުކުރެއެވެ. މިގޮތުން އަސަރު ކުރަނީ ލޭގެ ޕްރެޝަރ މަތިވެގެންނެއް ނޫނެވެ. އެކަމު ލޭގެ ޕްރެޝަރ ހުންނަ މީހުންނަށް ދީ އުޅޭ ބޭސްތަކުގެ ސަބަބުންނެވެ. މީގެ ވަރަށްގިނަ ބޭސްތަކުގެ ސަބަބުން ޖިންސީ ގުނަވަނުގައި ވަރުޖެހުން ކުޑަކޮށްދެއެވެ.\nހަމަމިހެން ލޭގެ ޕްރެޝަރ މަތިވުން ނުވަތަ އެހެންވެސް ބައްޔެއް ހުރުމަކީ ޖިންސީ އެދުންވެރިކަމާއި ޝައުގުވެރިކަން ކުޑަކޮށްދޭނޭ ކަންކަމެވެ. އެއީ މިފަދަ ބަލިތަކުގެ ސަބަބުން ނަފްސާނީ ގޮތުން މީހާ އަށް އެކަމުގެ އަސަރު ފޯރާތީ އެވެ.


ޝައްމުގެ ލަވަތައް ހަމަ މި ހީކުރާހާ ސާދާތަ؟\nޝައްމުގެ ލަވަތައް ހަމަ މި ހީކުރާހާ ސާދާ ތަ؟\n17 ޖޫން 2022 - 08:39 1\nއިކުއެޓިކް ވައިބްގެ ލަވަކިޔުންތެރިޔާ ޝަމްއޫން މުހައްމަދު (ޝައްމު)\nހޫނު ބަޙުޘެއް ކުރެވެމުން ދަނީއެވެ. މަޢުޟޫއަކީ އިކުއެޓިކް ވައިބްގެ ލަވަކިޔުންތެރިޔާ ޝަމްއޫން މުޙައްމަދު (ޝައްމު)ގެ ލޯބީގެ ލަވަތައް ރީތި ވަނީ ރާގުންތޯ، ކިޔުމުންތޯ، ނުވަތަ ޅެންވެރިކަމުންތޯއެވެ. ވަކިކޮޅެއްގައި ޖައްސަން އެހާ ފަސޭހައެއް ނުވިއެވެ. އެކަކަށް ކަމުދަނީ ލަވަ ކިޔުމެވެ. އަނެއް ބަޔަކަށް ކަމުދަނީ ސާދާ، އެހެން ނަމަވެސް އިހުސާސްތަކާ ކުޅެލާފަދަ ރާގުތަކެވެ. އަނެކަކު ބުނަނީ އެ ލަވަތަކުގެ ހުރިހާ ރީތި ކަމެއް ފޮރުވިފައިވަނީ، ހުރިހާ ޢުމުރެއްގެ މީހުންނަށްވެސް އަޑުއަހާލަން ފަސޭހަވާނޭ ފަދަ ޅެންވެރިކަމަކީ އެ ލަވަތަކުގެ މައިބަދަކަމުގައެވެ. އަހަރެންނަށް ބުރަ ވެވެނީ، ލަވަތަކުގެ ހިތްގައިމުކަން ގުޅިފައިވަނީ، މި ތިން ކަންތައް އެމުނި އެކުލެވިގެންދާ ގޮތުގެ މައްޗަށް ކަމަށެވެ.\nއަހަރެން އަބަދުވެސް ޤަބޫލުކުރާ އުޞޫލެއް އޮވެއެވެ. އެއީ ލަވަ ހަދާ މީހާ ރާގުވެސް ހަދައިގެން މެނުވީ، ޅެންވެރިކަމުގައި އެ ފާޅުކުރަން ބޭނުންވާ ޝުޢޫރެއް، އެންމެ ފުރިހަމަ ގޮތުގައި ފާޅެއް ނުކުރެވޭނެކަމަށް ބުނާ އުސޫލެވެ. ދިވެހި ލަވަކިޔުންތެރިންގެ ތެރެއިން މި އުސޫލަށް ތަބާވާ މަދު ލަވަކިޔުންތެރިންގެ ތެރޭގައި ޝައްމު ހިމެނެއޭ ބުނުން ދޮގަކަށް ނުވާނެއެވެ. ކުޑަ ކުޑަ މިސާލެކެވެ. އިކުއެޓިކް ވައިބްގެ "ކުލަތައް" އަލްބަމުގެ މަޝްހޫރު ލަވަ "އަސްތަ އަސްތާ" އަށް ބަލާލަމާހެއްޔެވެ. "އަސްތާ" މި ލަފުޒަކީ ކުއްލިއަކަށް ލިބޭ ހައިރާންކަމެއް ފާޅުކުރުމުގެ ގޮތުން ބޭނުންކުރާ ލަފުޒެކެވެ. ވާހަކަދެއްކުމުގެ ތެރެއިން އެ ލަފުޒު ބޭނުންކުރާ ދަނޑިވަޅުގައިވެސް މޫނުމަތީގެ ކުލަވަރުވެސް ބަދަލުކޮށްލައެވެ. މީހާ ހަރަކާތުންވެސް އެ "ކުއްލި" ފެނެއެވެ. ހަމަ މިގޮތަށް އިކުއެޓިކް ވައިބްގެ މި ލަވަ އަޑުއަހާއިރުވެސް "އަސްތަ އަސްތާ" އޭ ބުނާ ދަނޑިވަޅުގައި، ޙަޤީޤަތުގައިވެސް ހައިރާންކަން، ކިޔުމުންނާއި ރާގުންވެސް އިހުސާސްކުރެވެއެވެ.\nޝައްމުގެ ވާހަކަ ދައްކާއިރަށް ސިފަވެގެންދަނީ އިކުއެޓިކް ވައިބްގެ "ފްރަންޓްމޭން"ގެ ގޮތުން ކިޔާފައިވާ އަސަރުގަދަ ލޯބީގެ ލަވަތަކެވެ. ޝައްމުގެ ޅެންވެރިކަން ފެންނަ ލަވަތަކުގެ ތެރެއިން "ތިއްތިމާ" މި ލަވައަކީ ވަރަށް ވައިގައި ހިފާލި ލަވައެކެވެ. މިލަވަ ކަމުދިޔައީ ހަމައެކަނި ލޯބީގެ ލަވަ ކަމުދާ، ޒުވާންފުރައިގެ މީހުންނަކަށް ނޫނެވެ. ތުއްތު ކުދިންނަށްވެސް "ތިއްތިމާ" މި ލަވަ ކަމުދާ ސަބަބެއް އޮވެއެވެ. އެއީ އެކުދިންގެ މަޢުޞޫމު ކަމާއެކު، އިޝްޤީ ލޯބީގެ އެއްވެސް ވާހަކައަކާ ގުޅުވުމެއް ނެތި، ބަގީޗާއެއްގައި އިން "ތިއްތި ތިއްތި" މަލެއްގެ ވާހަކަ ދައްކާ ލަވައަކަށް ވާތީއެވެ. މިހެން ނުވާންވީ ސަބަބެއްވެސް ނެތެވެ. ލަވައިގެ ޅެން ހެދި ޝައްމު، އެ ލަވަ ހެދީވެސް ކުޑަކުއްޖަކަށެވެ.\nމި ލަވައިގެ ވާހަކަ އާއެކު ޝައްމުގެ ޅެންވެރިކަމުގައި އެންމެ އަޅައިގަންނަ އެއް ސިފައަށް ނަޒަރު ހިންގާލާނަމެވެ. ޝައްމުގެ ލަވަފޮތުގައި، ކުރިން މި ބުނި ފަދަ، ދެ މާނަ ނެގޭ ފަދަ ލަވަތަކެއް ހިމެނޭ ކަމެވެ. "މަގޭ ރާއްޖެ" އީޕީގައި ހިމެނޭ "ގާދޫނި" މި ލަވައަށް ބަލާލަމާ ހެއްޔެވެ. ފުރަތަމަ އަޑުއަހާލުމުން، ގާދޫންޏެއްގެ ވާހަކައެވެ. ބަސްއޮޅުވާފައިވާ ލަވައެކެވެ. ގާދޫންޏެއް އުދުހެމުންދިޔައިރު އިވުނު ތާކުންތާކު ނުޖެހޭ ވާހަކައެއް އަނެއްކާ އެހެން މީހަކަށް ކިޔައިދިން ހިނދު، އެ ވާހަކަ ހަމަ ޤަބޫލުކުރާނީތޯ އަދި އެ ވާހަކައާ ގުޅިގެން ތިމާ ކަންތައްކަތެއް ކުރާނީތޯ ސުވާލުކުރާ ލަވައެކެވެ. ސީދާ މާނައާ ކުޑަކޮށް ދުރަށް ޖެހިލާ، މި ދައްކާ ވާހަކައެއް އެނގޭތޯ ބަލާލަމާހެއްޔެވެ. ގާދޫންޏަކީ ދިވެހިންނަށް އާ ދޫންޏެއް ނޫނެވެ. ގާދޫނީގެ އެންމެ ޚާއްޞަ އެއް ސިފައަކީ އެ ސޮރުގެ ކަންނެތްކަން ކަމުގައި ބުނެވެއެވެ. ކަންނެތޭ މި ބުނަނީ، އެ ސޮރުގެ ކޮއްތު ހޯދަން އެ ސޮރު އުޅޭ ގޮތުގެ ވާހަކައެވެ. މަސްވެރިކަން ކުރަން އައިނަށް އަރާ އޮންނަ މަސްދޯނީގެ ވަށައިން މި ސޮރުމެން އުދުހެނީ ދޯނިން ވަތަށް ނުގޮސް ވެއްޓޭ މަހެއް އަތުޖެހޭތޯކަމަށް ބުނެވެއެވެ. އަނެއްކާވެސް ލަވައަށެވެ. ގާދޫނި ގޮސް މި ހޯދަނީ ދޭދޭ މީހުންގެ ދެމެދު ދެކެވޭ ވާހަކައިން "ވަތަށް ނުވަދެ ދޯނިން ބޭރަށް ވެއްޓޭ" ވާހަކަ ފަޅިވަރެވެ. އެ ހިފައިގެން ގޮސް، އެހެން ދިމާލަކަށް އެ ޚަބަރު ފަތުރާއިރު، އެ ވާހަކަ އޮންނާނީ ބަދަލުވެފައެވެ. އެހެންނަމަވެސް އަހަރެމެންނަށް ހަމަ ވަރިހަމައެވެ. ޤަބޫލެވެ. ޅެންވެރިޔާ ބުނާފަދައިން އިތުރު ސުވާލަކާވެސް ނުލާ "މަ ޤަބޫލު ޤަބޫލު، ކުރަނީ މަ ޤަބޫލު" އެވެ.\nއެހެންލަވައެކެވެ. މި ފަހަރު "ފެންގަނޑުވި ލޯގަނޑު" މި ލަވައެވެ. ފެންގަނޑެއްގެ ތެރޭ މިހާގެ ހިޔަނި ނަށާގޮތުގެ ވާހަކައެވެ. އެ ހިޔަންޏާ ކުޅެން އުޅެވޭ ވާހަކައެވެ. ހިޔަނީގައި އަތްޖައްސަށް އަތް ދިއްކޮށްލުމުން އެ އަތްޖެހޭ ދިމާލުން މޮއިލުން ނޫންކަމެއް ނުވާ ވާހަކައެވެ. ސިފަކޮށްފައިވާނީ ބޮޑެތި ލަފުޒުތަކެއް ބޭނުންކޮށްގެނެއް ނޫނެވެ. ސީދާ ސާދާ ސިފަކުރުމެކެވެ. މޮއިލުން ވެސް ސިފަކޮށްފައިވަނީ އެންމެ ކުޑަ ކުޑަ ކުއްޖާއަށްވެސް ވިސްނޭހާ ތިލަކޮށެވެ. "ޖެހި ތިކި ބޮޅުލާ ބޮޅު ބޮޅުތަކެއް ވަށާ" އޭ ބުނުމުން، އެ ސިފަ ނުކުރުވޭ މީހެއް ހުންނާނޭހެނެއް ހިއެއް ނުވެއެވެ. ފެންގަނޑުގައި އޭނާގެ ހިޔަންޏާއެކު ނަށާ ވާހަކައެވެ. "ފެންގަނޑުގާ ހިޔަނި އެކީ ނަށާ މަށާ" އޭ ބުނެފައި ހަމަ އެ ނޭވާގައި، މި ސިފަކުރުންތައް ފެންނަނީ "އިނގިލިން ކުރަހާ ޚިޔާލީ ރޮނގެއް ވަށާ" އޭ ބުނުމުން، އެ ސިފަވަނީ ކޮންކަމެއް ހެއްޔެވެ؟ ބޮޑުމީހެއްގެ ނަޒަރުން އެ ފެންގަނޑުގެ ލޯގަނޑުން އެ ސިފަކުރެވެނީ އޭނާގެ މަޢުޞޫމު، ކުޑައިރުގެ ހަނދާންތަކެވެ. އެ ހަނދާންތައް މިހާރު އެއީ މޯހިރުގައި ލާ މޮއި ފަދައިން ހަޔާތުގެ ދަތުރުގައި ދުރަށް ދެވޭ ވަރަކަށް ގެއްލެމުންދާ ހަނދާންތަކެއް ކަމެވެ. ކުޑަކުއްޖެއް މި ލަވަ އަޑުއަހާނަމަ، މިހާ ފަލްސަފީ ވިސްނުމަކަށް ދާކަށް ނުޖެހެއެވެ. ފެންގަނޑަކީ ލޯގަނޑެއް ކަމުގައި ބަލައިގެން ކުޅޭ ކުޅިވަރުތަކުގެ ވާހަކައެކެވެ.\n"ދިޔަވާ އޮޑި" މިއީވެސް މި ފަދަ ލަވައެކެވެ.\n"ދިޔަވާ އޮޑިއެއް ދުއްވާ ނެތް ކެޔޮޅެއް\nދިޔަ ރާޅުގަ އޮޑި ފުރޮޅާނުލި. ނަސީބެއްތާ!\nކިޔެވެލިބޭ، ކިޔެވެލި ކިޔަވާ\nއޮޑި މިއޮއްގެން ފުރޮޅާލަނީތާ"\nމި ފަހަރު އިޖުތިމާޢީ، ސިޔާސީ މާނައެއް ނެގޭނޭ ޖާގަ އެބައޮތް އެހެންނޫންތޯއެވެ؟\nމިހާތަނަށް ދިޔައިރު މި ދެއްކެނީ ޝައްމުގެ ޅެންވެރިކަމުގައި ހުންނަ "ދެ މާނަ ނެގޭ" ލަވަތަކުގެ ވާހަކައެވެ. ޝައްމުގެ ހުރިހާ ލަވައަކުންހެންވެސް ފާހަގަކުރެވޭ އިތުރު ވަރަށް ޚާއްޞަ ސިފައެއް ވެއެވެ. އެއީ އެއް ލަވައެއްގައި އެއް އަޑުތަކެއް ތަކުރާރުކޮށްގެން އެ ލަވަ ޝަޢުޤުވެރިކުރުވާފައި އެ ހުންނަ ގޮތެވެ.\nމިސާލަކަށް "ފެންގަނޑުގެ ލޯގަނޑު" މި ލަވައިގައި އެކި ބައިބައިގައި އެކި އަޑުތައް ތަކުރާރުކުރެއެވެ. "ނަށާ"، "މަށާ"، "ވަށާ" މިއީ ހުސް އެއް ބައެއްގައި އަންނަ "ށ" އަޑުތަކެކެވެ. އަނެއް ބައިގައި ފެންގަނޑަކަށް ފެންތިއްކެއް ޖެހީމާ އެ ވާ ގޮތް ކިޔައިދިނުމަށް ބޮޅުތަކުގެ ވާހަކަ ދައްކާއިރު ތަކުރާރު ކުރަނީ "ޅ"ގެ އަޑެވެ.\nއެހެން ލަވައެކެވެ. "ތިއްތިމާ" މި ލަވައިގެ މައިގަނޑުގައި "ތ" ގެ އަޑެވެ. "ތިއް ތިއް ތިއް ތީއޭ މާ" އޭ ބުނާއިރު "ތީ ތީ ތީ ތީ އޭ މާ" އޭ ބުނާހެންވެސް ހީވެއެވެ. ނުވަތަ "ތީ ތީ ތިއްތި އޭ މާ" އޭ ބުނާހެންވެސް ހީވެއެވެ. ރީތި ވަނީ މި ދެ އިޚުތިޔާރުވެސް އަޑުއަހާ މިހާއަށް ލިބޭތީއެވެ.\nދިވެހި ޅެންވެރިކަމަށް ބަދަލުތަކެއް އަންނަމުންދާކަން އަހަރެމެން މިއަދު ބަލައިގަންނަން ޖެހެއެވެ. ޚާއްޞަކޮށް، ޅެންވެރިކަމުގެ ބާވަތްތަކުގެ ތެރެއިން ލަވަ އަށެވެ. އަމިއްލާ ރާގުތައް އުފައްދަމުންދާ ވަރަކަށް ޅެންވެރިންގެ އިތުރުން "ސިންގަރ ސޯންގްރައިޓަރުން" އިތުރުވަމުން އެބަދެއެވެ. އެމީހުން ޅެމެއް ހަދާލަނީ ހިންދީ ނުވަތަ އިނގިރޭސި ރާގެއް އަޑުއަހައިގެން އެ ރާގަށް ފެތޭ އަސަރުތަކެއް ހިތައް ވެރިކުރުވައިގެނެއް ނޫނެވެ. އެމީހުންގެ ލަވަ ކިޔާނޭ ރާގު ނިންމަނީ ޚުދު އެމީހުންނެވެ. އެރާގުގައި އަކުރުތައް ދަމާ އެ ލަފުޒުތަކުން ނެރޭނޭ އިހުސާސް ކިޔައިދެނީ ޚުދު އެމީހެއްގެ އަޑުންނެވެ. މިހެންވުމުން، ލަވަ އާއި ރާގާއި، ކިޔުމާ އެމުނިއެކުލެވިގެން ދަނީ ފެންފޮދެއްގައި ލޮނުކޮޅެއް ގިރޭހާ އޮމާންކަމާއެކު، އެއްވެސް މަޖުބޫރީއެއް ނެތި، ފަށުއިކަމާއެކުގައެވެ.\nޝައްމު އަކީ މި ފަދަ ފަންނާނުންނަށް މިއަދު މިސާލެކެވެ. ބަހުގެ ބޭނުންކުރުމުގައި މުވައްސަސީ ހިފެނެއްޓުންތަކަށް ފަރުވާލެއް ނެތި، ލަފުޒުތައް އަމިއްލަކޮށް، މިނިވަންކަމާއެކު ގެންގުޅެލުމުގެ ނަތީޖާއަކީ މި ޒަމާނުގެ ގިނަ ބަޔަކަށް އެ ލަވަތަކުގައި ފާޅުކުރާ ޝުޢޫރުތައް ބަލައިގެނެވޭނޭ ބީދައިގެ ލަވަތަކެއް އުފެދިގެން ދިއުމެވެ. އެލިޓަރޭޝަން، ފަދަ އަޑުއެހުމުން އޭގެ އަސަރު ކުރުވާ އުކުޅުތަކުގެ އެހީގައި ލަވައެއް ރީތިވުމުގައި ބަސްކޮށާރުގެ އިތުރުން އަކުރުގެ އަޑުތައް ކުޅޭ ދައުރު ހަނދާންކޮށްދެއެވެ. ސިފަކުރުމެއް ރީތިވާން ފުން މާނަތަކެއް މުހިއްމުނޫންކަންވެސް ހަނދާންކޮށްދެއެވެ.\nވާގޮތް: ޖަސްޓިން ބީބާއަށް ޖެހުނު ބަލި!\nމެރިލިން މޮންރޯގެ ހެދުން "ދާއިމަށް ހަލާކުވެއްޖެ"\nޖަސްޓިން ބީބާގެ މޫނުގެ އެއްފަޅި ވާގި ނެތިއްޖެ


ފެކަލްޓީ އޮފް ހޮސްޕިޓާލިޓީ އެންޑް ޓޫރިޒަމް ސްޓަޑީޒް (ކ. މާލެ)\nކޮންމެދުވަހަކުވެސް އެދުވަހަކު ފޮޅައި ސާފުކޮށް ކުނިކަހަންޖެހޭ ތަންތަން ކުނިކަހައި ފޮޅައި ސާފުކޮށް މޮޕްއަޅަންޖެހޭ ތަންތަނުގައި މޮޕްއެޅުމާއި ފުރާޅާއި ދިޔަދޮވި ސާފުކުރުން.\nއުކާލަންޖެހޭ ކުނިތައް އުކާލުމަށްޓަކައި ޑަސްބިނަށް އެޅުން. ޑަސްބިނަށް ނުލެވޭވަރުގެ ތަކެތި އުކާލުމަށްޓަކައި ގޯތިތެރޭގައި އެފަދަ ތަކެތި ބެހެއްޓުމަށް ހަމަޖެހިފައިވާ ތަނުގައި ބެހެއްޓުން.\nބަދިގެއާއި ރެސްޓޯރެންޓްގައި ބޭނުންކުރާ ތަކެތި ދޮވެސާފުކުރުމާއި ލޯންޑްރީގައި ދޮންނަންޖެހޭ ތަކެތި ދޮވެ އިސްތިރިކުރަންޖެހޭ ތަކެތި ދޮވެ އިސްތިރިކޮށް އެތަކެތި ބަހައްޓަންޖެހޭ ތަންތަނުގައި ބެހެއްޓުން.\nމުވައްޒަފަކު ސަލާމް ބުނުމުނާއި ޗުއްޓީ ނެގުމުން ބަދަލުގައި އެމުވައްޒަފެއްގެ މަސައްކަތް ކުރަން ޙަވާލުކުމުން މުވައްޒަފުންގެ މެދުގައި ބަހާފައިވާ އުޞޫލުގެމަތިން ސަލާމުގައިހުރި މުވައްޒަފުގެ މަސައްކަތް ކުރުން.\nޖަލްސާތަކަށާއި އިމްތިޙާންތަކަށް ކްލާސްރޫމް ނުވަތަ އެނޫންތަންތަން ތައްޔާރުކުރަންޖެހުމުން އެމަސައްކަތް ކުރުން. މީގެ އިތުރުން ގަސް އިންދައި ބެލެހެއްޓުމުގެ މަސައްކަތާއި ކުއްލިގޮތަކަށް ކުރަންޖެހޭ މަސައްކަތްތައް ކުރުން.\nމުވައްޒަފުން ގުޅިގެން ކުރަންޖެހޭ މަސައްކަތްތަކުގައި ފުރިހަމައަށް ބައިވެރިވެ މަސައްކަތް ކުރުން. މިނޫންވެސް މަޤާމާއި ގުޅޭގޮތުން ޙަވާލުކުރެވޭ މަސައްކަތްތައް ކުރުން.\n2019 ފެބުރުވަރީ 25 ވާ ހޯމަ ދުވަހުގެ މެންދުރު 12:00 ގެ ކުރިން ދިވެހިރާއްޖޭގެ ޤައުމީ ޔުނިވަރސިޓީ / އިދާރީ މަރުކަޒަށް\nޕަބްލިޝްކުރި ގަޑި: 0929


އަންނަ އަހަރު 1 މިލިއަން ފަތުރުވެރިން ގެނެވޭނެކަމުގެ އުއްމީދު އެބައޮތް: ޑރ.މައުސޫމް އަންނަ އަހަރު 1 މިލިއަން ފަތުރުވެރިން ގެނެވޭނެކަމުގެ އުއްމީދު އެބައޮތް: ޑރ.މައުސޫމް\nޓޫރިޒަމް މިނިސްޓަރ ޑރ. ޢަބްދުﷲ މައުސޫމް / ފޮޓޯ: ޕީއެސްއެމް ނިއުސް\nއަންނަ އަހަރު އެއް މިލިއަން ފަތުރުވެރިން ރާއްޖެއަށް ގެނެވޭނެކަމަށް އުންމީދުކުރައްވާކަމަށް ޓޫރިޒަމް މިނިސްޓަރ ޑރ.އަބްދުﷲ މައުސޫމް ވިދާޅުވެއްޖެއެވެ.\nޕީއެސްއެމްގެ ރާއްޖެ މިއަދު ޕްރޮގްރާމްގައި ވާހަކަފުޅު ދައްކަވަމުން ޓޫރިޒަމް މިނިސްޓަރ ޑރ.އަބްދުﷲ މައުސޫމް ވިދާޅުވީ އަންނަ އަހަރަށް ފަތުރުވެރިން ގެނެވޭނެ އަދަދުތަކާއި ގުޅޭގޮތުން، ދާއިރާގައި ހަރަކާތްތެރިވާ ފަރާތްތަކާއިއެކު މަޝްވަރާކުރަމުންދާކަމަށެވެ.\nމިހާތަނަށް ބެލި ބެލުމުން އަންނަ އަހަރު ރާއްޖެއަށް ގެނެވޭނެކަމަށް، ދާއިރާގެ އެހެން ފަރާތްތަކުން ބުނަނީ 7ލައްކަ 50ހާސް ފަތުރުވެރިންނަމަވެސް، އެ އަދަދު މިއަށްވުރެ މާބޮޑަށް މަތިކުރެވޭނެކަމުގެ އުއްމީދު އެބައޮތްކަމަށް ޑރ.މައުސޫމް ވިދާޅުވިއެވެ.\n"ހިސާބުތައް ހެދިއިރު އަންނަ އަހަރު7ލައްކަ 50ހާސް އަންނާނެކަމަށް ބެލެވެނީ. އެކަމަކު އަޅުގަނޑުގެ ތަޞައްވަރަކީ 1މިލިއަން ފަތުރުވެރިން ރާއްޖެ އަންނާނެ ކަމަށް. އެ ނަންބަރު ޙާސިލް ކުރެވޭނެ." މިނިސްޓަރ މައުސޫމް ވިދާޅުވިއެވެ.\nމިނިސްޓަރ ވިދާޅުވީ ދުނިޔޭގެ ފަތުރުވެރިކަމުގެ ސިނާއަތް މި އޮތް ޙާލަތަށް ބަލާއިރު، ރާއްޖެއަށް އަންނަ އަހަރު7ލައްކަ ފަތުރުވެރިން އައުންވެސް ވާނީ ލިބޭ ބޮޑު ކާމިޔާބީއަކަށް ކަމަށެވެ. އަދި ރާއްޖޭގައި ފަތުރުވެރިން ހޭދަކުރާ ރޭތަކުގެ އަދަދުވެސް 2019 ވަނަ އަހަރެކޭ އެއްވަރަށް ހިފެހެއްޓޭނެކަމަށް އުއްމީދުކުރައްވާކަމަށްވެސް މިނިސްޓަރ ވިދާޅުވިއެވެ.\n"2019ގައި 10.5މިލިއަން، ބެޑް ނައިޓްގެ އަދަދަކީ. އަންނަ އަހަރުވެސް 10މިލިއަން ހުރަސްކުރާނެކަމަށް ބެލެވޭ." މިނިސްޓަރ މައުސޫމް ވިދާޅުވިއެވެ.\nކޯވިޑް19 އާއި ގުޅިގެން ރާއްޖޭގެ ފަތުރުވެރިކަމުގެ ސިނާއަތް ހީނަރުވެފައި އޮތުމަށްފަހު މިހާރު ބޯޑަރު ހުޅުވާލުމާއިގުޅިގެން ފަތުރުވެރިން އަންނަ މިންވަރު ދަނީ މަހަކަށްވުރެ މަހެއް އިތުރުވަމުންނެވެ. ރާއްޖޭގެ ބޯޑަރު ބަންދުކޮށްފައި އޮތުމަށްފަހު ހުޅުވާލީ ޖުލައިމަހުގެ 15ވަނަ ދުވަހުއެވެ. ބޯޑަރު ހުޅުވާލިފަހުން މިހާތަނަށް 26000އަށްވުރެ ގިނަ ފަތުރުވެރިން ވަނީ ރާއްޖެ އައިސްފައެވެ. މިހާރު އެވަރެޖްކޮށް 500 ފަތުރުވެރިން ދުވާލަކު ރާއްޖެ އާދެއެވެ.


Dr.Bilal Ok Eh Noon! Islam Dheenaai Hilaafu Workshop Thah Ok? – adduLIVE\nޑރ ބިލާލު އޯކޭ އެއް ނޫން! އިސްލާމްދީނާ ޚިލާފު ވޯކްޝޮޕްތައް އޯކޭ؟\n1 Mar 01, 2020, 19:17 އައްޑޫ ލައިވް\nޓުއަރިސްޓް ވިސާގައި ދިވެހިރާއްޖެއަށް އެތެރެވި އިނގިރޭސިވިލާތުގެ ލާދީނީ ބަޔަކު، އައްޑުއަތޮޅު ގަމާއި ބޮޑުތިލަދުންމަތީ ހަނިމާދޫގައި "ލާދީނީ" ވޯކްޝޮޕްތަކެއް ބޭއްވުމަށްފަހު ސިއްރުސިއްރުން ފުރައިގެން ހިނގައްޖެއެވެ.\nއިސްލާމިކް މިނިސްޓްރީގެ ވާހަކަހުރިގޮތުން ދޭހަވީ އެތަނަށް އެމައްސަލައިގައި ވީއެއް ނުވީއެއްވެސް ނޭގުނުކަމެވެ.\n"އެއީ ކޮން ބަޔަކު ގެނައި ބައެއް؟"\n"ކިހިނެއް ރާއްޖެއަށް ވަދެގަތް ބައެއް؟"\nއެމީހުންނަށް ވޯކްޝޮޕްތައް ހިންގަން އެހީތެރިވީ ކޮންބައެއް؟"\n"އެމީހުން ވޯކްޝޮޕްތައް ހިންގީ ހުއްދަ ހޯދަންޖެހޭ ރަސްމީ ފަރާތްތަކުން ހުއްދަ ހޯދައިގެންތަ؟"\nމިއިން ސުއާލަކަށް ރާސްޓަސް ކިޔާފައި ސަރުކާރުގެ އެއްވެސް މުއައްސިސާއަކަށް ޖަވާބެއް ނުދެވުނެވެ. ނުވަތަ ޖަވާބުދޭން ނުކެރުނެވެ.\nފެނުނު ބޮޑު އެއް މަންޒަރަކީ ލާދީނީ މީހުން ހަނިމާދޫގައި ބޭއްވި ލާދީނީ ވޯކްޝޮޕްގައި އެމްޑީޕީގެ ޕާލަމެންޓްރީ ގްރޫޕުގައި ހިމެނިވަޑައިގަންނަވާ ޢަބްދުލްޣަފޫރު މޫސާ ބައިވެރިވެވަޑައިގެންނެވިކަމެވެ.\nއައްޑުއަތޮޅު ގަމާއި ހަނިމާދޫގައި ބޭއްވި ވޯކްޝޮޕްތަކުގައި ބައެއް ބެލެނިވެރިންނާއި ނޫކަށިފުރައިގެ ޒުވާން ކިޔަވާ ކުދީން ބައިވެރިކޮށްފައިވާ ކަމާމެދު ގައުމު ގިސްލައި ރޯންޖެހެއެވެ.\nދިވެހިރައްޔިތުންގެ ދީނީ އެއްބައިވަންތަކަން ޙިމާޔަތްކުރުމުގެ ޤާނޫނުގައި ބަޔާންކޮށްފައި ވަނީ ދިވެހިރާއްޖޭގެ ރައްޔިތުންނަކީ މާތްވެގެންވާ އިސްލާމްދީނުގެ އަހުލުވެރިންކަމަށްވެފައި، އުސޫލެއްގެ ގޮތުން އެއް މަޒުހަބަކަށް އެންމެން އުޅެމުންއަންނަ އެއް ޤައުމިއްޔަތެއް ޙިއްޞާކުރާ ބަޔަކަށް ވުމާއެކު، ދިވެހީންގެ މެދުގައި ޒަމާނުއްސުރެ އޮންނަ ދީނީ އެއްބައިވަންތަކަން ދެމެހެއްޓުމަކީ، ރާއްޖޭގެ މިނިވަންކަމާއި ސިޔާދަތު ރައްކާތެރިކޮށް، ރާއްޖޭގެ އަމަންއަމާން ކަމާއި ޞުލްޙަ މަސްލަޙަތު ދެމެހެއްޓުމަށްޓަކައި ކޮންމެހެން ބޭނުންކަމެއް ކަމަށްވާތީ، ދިވެހި ރައްޔިތުންގެ ދީނީ އެއްބައިވަންތަކަން ޙިމާޔަތް ކުރުމަކީ، ދިވެހި ސަރުކާރާއި ރައްޔިތުންގެ މައްޗަށް ލާޒިމްވެގެންވާކަމެއްކަމަށެވެ.\nދިވެހިރައްޔިތުންގެ ދީނީ އެއްބައިވަންތަކަން ޙިމާޔަތްކުރުމުގެ ޤާނޫނުގައި މިދެންނެވިހެން ބަޔާންކޮށްފައިވާއިރުވެސް، އަޅުގަނޑުމެން ތިބެން ޖެހެނީ ލާދީނިއްޔަތަށް "އޯކޭ! އޯކޭ!" ކިޔަކިޔާހެއްޔެވެ؟\nއިނގިރޭސިވިލާތުގެ ލާދީނީ "ކިއުލިއަމް ފައުންޑޭޝަން"އިން ރާއްޖޭގައި ލާދީނިއްޔަތަށް މަގުފަހިކުރަން ވޯކްޝޮޕެއް ބާއްވާފައި ފުރައިގެން ދިޔައީ، މުޅިދުނިޔެއަށް މަޝްހޫރު ދީނީ ޢިލްމުވެރިޔާ އަދި ވާޢިޡް ޑރ. ބިލާލު ފިލިޕްސް ރާއްޖެ ގެންނަވައި ވަޢުޡު ވިދާޅުވުމަކީ "އޯކޭ ކަމެއް ނޫންކަމަށް" ކުރީގެ ރައީސް އަދި މިހާރު ރައްޔިތުންގެ މަޖިލީހުގެ ރައީސް ކެނެރީގޭ މުޙައްމަދު ނަޝީދާއި ރައްޔިތުންގެ މަޖިލީހުގެ ނައިބު ރައީސް އީވާ ޢަބްދުﷲ އާއި އެމްޑީޕީގެ ބައެއް މެންބަރުން ވާހަކަފުޅުދެއްކެވުމާއި ގުޅިގެން ޑރ. ބިލާލުގެ ދަތުރުފުޅު ކެންސަލު ކުރެވިފައިވާ ދަނޑިވަޅެއްގައެވެ.\nސުއާލަކީ "ޑރ. ބިލާލު އޯކޭއެއް ނޫން" ދޯ! ލާދީނީ މީހުން އޯކޭ ދޯ!"\nދިވެހިރާއްޖޭގައި ދީނީ ތަޤުރީރުކުރުމާއި، ޢާންމުކޮށް ދީނީ ޙުކުމްތައް ބަޔާންކޮށް ދިނުމާއި، މިއިންކަމެއް ކުރަންވާނީ، ރައީސުލްޖުމްހޫރިއްޔާއަށް ލިޔެ، އެކަމުގެ ހުއްދަ ލިޔުމަކުން ލިބިގެންނެވެ. ރައީސުލްޖުމްހޫރިއްޔާ އެހުއްދަ ދިނުމަށް ވަކިފަރާތެއް ކަނޑައަޅާފައި ވާނަމަ، އެކަމަށް އެދި ލިޔާނީ އެފަރާތަކަށެވެ.\nދިވެހިރައްޔިތުންގެ ދީނީ އެއްބައިވަންތަކަން ޙިމާޔަތްކުރުމުގެ ޤާނޫނުގައި ވާގޮތުން "ދިވެހިރާއްޖޭގައި ދީނީ މާއްދާތައް ކިޔަވައިދޭންވާނީ، މިނިސްޓްރީ އޮފް އެޑިއުކޭޝަނުން އެކަމުގެ ހުއްދަ ލިއުމަކުން ލިބިގެންނެވެ." އަދި އެ "ހުއްދަ ދޭންވާނީ، ދިވެހި ސަރުކާރުން ގަބޫލުކުރާ އިސްލާމީ ޔުނިވަރސިޓީއަކުން، ނުވަތަ އެފަދަ އެފެންވަރުގެ ތަނަކުން މަތީތަޢުލީމުގެ ސެޓުފިކެޓެއް ލިބިފައިވާ މީހުންނަށާއި، ދިވެހި ސަރުކާރުން ގަބޫލުކުރާ ފެންވަރަކަށް ދީނީތަޢުލީމު ޙާޞިލުކޮސްފައިވާ މީހުންނަށެވެ. އަދި މި ހުއްދަ ދެވޭނީ، ދިވެހި ސަރުކާރުން ކަނޑައަޅާ އުސޫލުތަކެއްގެ މަތީން މުސްލިމުންނަށެވެ.\nހަނިމާދޫއާއި އައްޑޫގަމުގައި ބޭއްވި ވޯކްޝޮޕްގައި ދީނީ ވާހަކަދެއްކި، މުރުތައްދުވެފައިވާ މީހުންނަކީ މުސްލިމުންނެއްނޫނެވެ. އަދި ދީނީ ތައުލީމެއް ލިބިފައިވާ ބައެއްވެސް ނޫނެވެ.\nއިނގިރޭސިވިލާތުން ރާއްޖެއަށް އެރި މުރުތައްދުވެފައި ތިބި ބަޔަކު ދިވެހިރާއްޖޭގެ ދީނީ އެއްބައިވަންތަކަން ޙިމާޔަތް ކުރުމުގެ ޤާނޫނު ފުޑާލާފައި ދިޔައިރު އެކަމާދެކޮޅަށް ސަރުކާރުގެ އެއްވެސް މުއައްސިސާއަކަށް "ތަށަށް ކިޔަނީ މަރިއަނބު؟" ހެއްޔޭވެސް އަހާނުލެވުނެވެ؟\nއިސްލާމިކް މިނިސްޓްރީން ހާމަކުރިގޮތުގައި، ދީނީ އެއްބަައިވަންތަކުގެ ޤާނޫނާއި ޚީލާފަށް ރާއްޖޭގެ އެކި ރަށްރަށުގައި ވޯކްޝޮޕްތައް ހިންގަމުންދާ ކަމުގެ ޝަކުވާ އިސްލާމިކް މިނިސްޓްރީއަށް ލިބެމުންދާތީ އެކަންތައް ދަނީ ބަލަމުންނެވެ.\nއިސްލާމިކް މިނިސްޓްރީން މައްސަލަ ބަލަމުން ބަލަމުންދަނިކޮށް ލާދީނީ ވޯކްޝޮޕް ބޭއްވި މީހުން ސިއްރުސިއްރުން ފުރައިގެން ހިނގައްޖެއެވެ. ދެން ބަލާނީ އަދި ބެލެނީ ކޮން މައްސަލައެއް ހެއްޔެވެ؟ ދެން އެންމެ ފައްކާކޮށް ބެލޭނީ އެ ވާހަކަ ދެއްކި މީހުންގެ މައްސަލައެވެ.\nރާއްޖޭގެ އޮންލައިން ނޫހެއްކަމުގައިވާ "ދިޔަރެސް"އިން ސިފަކުރިގޮތުގައި\n"އިސްލާމް ދީނާއި ދެކޮޅު ޖަމިއްޔާއިން ހަނިމާދޫ ވޯކްޝޮޕްގައި ފިތްކަނޑައިގެން ދާވަރުގެ ވާހަކަތަކެއް!" ދެއްކިއެވެ.\n"ކިއުލިއަމް ޖަމިއްޔާގެ ހަރަކާތްތައް ރާއްޖޭގައި ބޭއްވީ ސީދާ ސަރުކާރުގެ ތެރެއިން ރޭވިގެން ދައުލަތުގެ އިސްވެރިންގެ އެދުމުގެ މަތިން ކަމަށް މައުލޫމާތު ލިބެއެވެ. މިގޮތުން ހަނިމާދޫގައި ވެސް އަދި އައްޑޫގައިވެސް މި ޖަމިއްޔާގެ ވޯކްޝޮޕް އިންތިޒާމުކޮށްދީފައިވަނީ ސަރުކާރުންނެވެ." އޮންލައިން ނޫސް "ދިޔަރެސް"އިން ބަޔާންކޮށްފައިވެއެވެ. "ވޯކްޝޮޕް އިންތިޒާމު ކުރުމުގައި އިސްކޮށް ހަރަކާތްތެރިވީ ހަނިމާދޫ ދާއިރާގެ މެމްބަރު އަބްދުލް ޣަފޫރު މޫސާ (ގަޕޯ) އެެވެ."\nހަނިމާދޫގައި ބޭއްވި ވޯކްޝޮޕްގައި ބައިވެރި މީހަކު، ހާރިސް ރަފީގުގެ ވާހަކައިގައި އިސްލާމް ދީނާ މެދު ސުވާލު އުފައްދައި ދިވެހިރާއްޖޭގައި އެހެން ދީންތަކަށް ޖާގަ ދޭންޖެހޭ ކަމަށް ބުނެ ވާހަކަ ދެއްކިކަން ވަރަށް ބޮޑަށް ފާހަގަކުރިއެވެ.\nފެބުރުއަރީމަހު ހދ. ހަނިމާދޫގައި ކިއުލިއަމް ފައުންޑޭޝަނުން ބޭއްވި ވޯކްޝޮޕްގައި ބައިވެރިކޮށްފައި ވަނީ ރަށު ސްކޫލްތަކުގެ ޓީޗަރުންނާއި ޖަމިއްޔާތަކާއި ސަރުކާރު މުއައްސަސާތަކުގެ ވެރިންނެވެ.\n"ހާރިސް މުޅިންވެސް ވިސްނާދޭން އުޅުނީ، ރާއްޖޭގައި އެހެން ދީން ތަކަށް ޖާގަ ދިނަސް އެއީ މައްސަލައެއް ނޫންކަން. އަދި ދިވެހީން އެކަމާ ރުޅި ނައިސް ކަންބޮޑު ނުވެ ތިބެން ޖެހޭނެ ކަމަށް އޭނަ ބުނި" ވޯކްޝޮޕްގެ ބައިވެރިއަކު ބުނެފައިވެއެވެ.\nވޯކްޝޮޕްތައް ބޭއްވުމަށް ރާއްޖޭގައި އެންމެ އިސްކޮށް ހަރަކާތްތެރިވި ހާރިސް ރަފީގަކީ އިނގިރޭސިވިލާތު ރައްޔިތެކެވެ. ކުރިން މުސްލިމެއް ނަމަވެސް މިހާރު މުރުތައްދުވެފައިވާ މީހެކެވެ. އޭނާއަކީ ކިއުލިއަމް ފައުންޑޭޝަންގެ ޗީފް އެގްޒެކްޓިވް އޮފިސަރ އެވެ. އަދި އެގްޒެކްޓިވް ބޯޑުގެ މެންބަރެކެވެ. އަދި އޭނާއަކީ ހައްދުފަހަނަޅާފައިވާ ކަމަށް ހުޅަގުން އަޑުފަތުރާ މުސްލިމުންގެ ވިސްނުމާއި ޚިޔާލު ބަދަލުކޮށް، މުސްލިމުން ނަސާރާ ކުރުމަށް އިނގިރޭސި ސަރުކާރުން އައްޔަންކޮށްފައިވާ ނުރައްކާތެރި އެޖެންޓެކެވެ.\nކިއުލިއަމް ފައުންޑޭޝަނަށް މާލީއެހީތެރިކަން ދެނީ އެމެރިކާގެ ޖޯން ޓެމްޕަލްޓަން ފައުންޑޭޝަނުންނެވެ. އަދި އިނގިރޭސި ސަރުކާރުން ވެސް ނުސީދާ ގޮތެއްގައި އެ ފައުންޑޭޝަނަށް އެހީތެރިވަމުން ދެއެވެ. ޖޯން ޓެމްޕަލްޓަން ފައުން ޑޭޝަނުން ދަނީ ގައުމުތަކުގައި ނަސާރާދީން ފަތުރަން ކުރާ މަސައްކަތްތަކަށް މިލިއަން މިލިއަން ޑޮލަރުން އެހީތެރިވަމުންނެވެ.\nކިއުލިއަމް ފައުންޑޭޝަނުން އެފްރިކާގެ ޒެމްބިޔާ، ބޮޓްސްވާނާ ފަދަ ގައުމުތަކުގައި ނަސާރާދީން ފަތުރަން ވަރަށް ބޮޑަށް މަސައްކަތް ކުރަމުންދެއެވެ.\nކިއުލިއަމް ފައުންޑޭޝަނަކީ ދީނީކަންތައްތައް ދިރާސާ ކުރާ އަދި ހައްދުފަހަނަޅާފައިވާ ސިޔާސަތު މެދުމިން ސިޔާސަތަށް ބަދަލުކުރުމުގެ ނަމުގައި ލާދީނީ ސިޔާސަތު ފަތުރަން ވަރަށް ބޮޑަށް މަސައްކަތް ކުރަމުންދާ ޖަމާޢަތެކެވެ.\nދިވެހިރާއްޖޭގެ ދީނީ އެއްބައިވަންތަކަން ޙިމާޔަތްކުރުމުގެ ޤާނޫނުގައި ބުނާގޮތުން ދިވެހި ރައްޔިތުންގެ ދީނީ އެއްބައިވަންތަކަން ނަގާލުމަށް މަސައްކަތްކުރުމާއި، މީހުންގެ މެދުގައި ދީނީގޮތުން ޚިލާފު އުފެދޭ ބާވަތުގެ ވާހަކަދެއްކުމާއި އެފަދަ ގޮތްގޮތަށް ޢަމަލުކުރުމާއި، މިއިން އެއްވެސްކަމެއް ކުރުމަކީ ނުވަތަ ކުރަން އުޅުމަކީ، މަނާ ކަމެކެވެ. އަދި ދިވެހިރާއްޖޭގެ މިނިވަންކަމާއި ސިޔާދަތަށް، ނުވަތަ މުޖުތަމަޢުގެ ވަކި ބައެއްގެ ޙައްޤުތަކަށް އުނިކަން ލިބިދޭފަދަ ގޮތަކަށް، ދީނީ ތަޤުރީރު ކުރުމާއި، ޢާންމުކޮށް ވާހަކަދެއްކުމަކީ މަނާކަމެކެވެ.\nކިއުލިއަމް ފައުންޑޭޝަނުން ރާއްޖޭގައި ހިންގި ވޯކްޝޮޕްގެ ކަންތަކަށް ބަލާއިރު ދީނީ އެއްބައިވަންތަކަން ޙިމާޔަތްކުރުމުގެ ޤާނޫނު، ރައީސުލްޖުމްހޫރިއްޔާގެ އޮފީސް، އިސްލާމިކް މިނިސްޓްރީ، ހޯމް މިނިސްޓްރީ، އެޑިއުކޭޝަން މިނިސްޓްރީ، ޔޫތު މިނިސްޓްރީ، ރައްޔިތުންގެ މަޖިލީހުގެ މެންބަރުން ހިތުދަސްްކުރައްވަން އެބަޖެހޭކަން ވަރަށް ބޮޑަށް ހާމަވެގެން ހިނގައްޖެއެވެ.\n"ޑރ. ބިލާލު އޯކޭއެއް ނޫން! ލާދީނީ މީހުން އޯކޭ! ޑރ. ބިލާލު އޯކޭއެއްނޫން! ލާދީނީ މީހުން އޯކޭ! ސެކިއުލަރރިޒަމް އޯކޭ" މުސްލިމް ދިވެހިރާއްޖޭގައި މިހެން ކިޔަކިޔާތިބުން ވެސް އޯކޭއެއްނޫނެވެ.\n"ދިވެހި ދައުލަތުގެ ދީނަކީ އިސްލާމްދީނެވެ. އަދި އިސްލާމް ދީނަކީ ދިވެހިރާއްޖޭގެ ޤާނޫނުގެ މައިގަނޑު މަސްދަރެވެ."\nމިހެން ހަމައެކަނި ޤާނޫނުއަސާސީގައި ލިޔެގެން ތިއްބަސް، ގައުމުގެ އެތެރެއިންނާއި ބޭރުން އިސްލާމް ދީނަށް ކުރިމަތިކުރާ ގޯނާއިން ސަލާމަތްކުރެވޭކަށް ނެތެވެ.\nދިވެހިރާއްޖެއަށް ބޭނުން ވަނީ އިސްލާމް ދީނަށާއި ކީރިތި ރަސޫލާއަށް ފުރައްސާރަ ކުރާ ލީޑަރުންނެއްނޫނެވެ. ދިވެހިރާއްޖެއަށް ބޭނުން ވަނީ، ދީނާއި ގައުމުގެ ހައްގުގައި ބަސްބުނެ، ޖިހާދުކުރާނެ، ލީޑަރުންތަކެކެވެ.


Aharen adhi nunimey, kaafa mareh nuvey: Olivier Giroud\nއަހަރެން އަދި ނުނިމޭ، ކާފަ މަރެއް ނުވޭ: ޖިރޫޑް\nފްރާންސްގެ ތަރި އަދި ޗެލްސީގެ ސްޓްރައިކާ އޮލިވާ ޖިރޫޑް\nއޮލިވާ ޖިރޫޑް، ފްރާންސް ޓީމާއެކު ކުރިއަށް ދާން ބޭނުންވާ ކަމަށް ބުނެފި އެެވެ. އެނާ މިހެން ބުނީ ޔޫރޯ 2020 އަށްފަހު އޭނާ ގައުމީ ޓީމާއި ދުރުވާނެ ކަމުގެ އަޑުތައް ފެތުރުމާއި ގުޅިގެންނެވެ. ޖިރޫ ބުނެފައި ވަނީ މިހެނެވެ: "އަހަރެން އަދި ނުނިމޭ، ކާފަ މަރެއްނުވޭ!"\nޑިޑިއޭ ޑެޝަމްޕްގެ ޓީމުގައި ޖިރޫޑް ހިމަނާފައި ވަނީ ޗެލްސީގައި ޖިރޫޑަށް ރަނގަޅު ކުޅުމެއް ނުދެއްކި، ގިނަ ދަތިތަކަކާއި ކުރިމަތިލާން ޖެހިފައިވާ ދަނޑިވަޅެއްގަ އެވެ. ފްރާންސްގެ ޓީމުގައި ޖިރޫޑް ހިމަނާފައިވީ ނަމަވެސް، ކަރީމް ބެންޒީމާގެ އެނބުރި އައުމާއެކު އޭނާއަށް ވަނީ ޓީމުގެ ފުރަތަމަ 11 އިޖާގަ ގެއްލިފަ އެވެ. ޔޫރޯގައި ފްރާންސުން ދެ މެޗު ކުޅެފައި ވާއިރު، އުމުރުން 34 އަހަރުގެ ޖިރޫޑް ފެނިގެން ގޮސްފައިވަނީ އެންމެ މެޗެއްގަ އެވެ. އެއީ ހަންގޭރީ އާއި ވާދަކުރި މެޗުގައި ބަދަލު ކުޅުންތެރިއެއްގެ ގޮތުގަ އެވެ.\nއަހަރެން އަދި ނުނިމޭ. ކާފަ މަރެއް ނުވޭ! ފްރާންސްގެ އޮތީ ވަރުގަދަ އެޓޭކިން ލައިނެއް. އެކަމަކު އަހަރެން މިއީ ތަފާތު ކުޅުންތެރިއެއް. އަހަރެންގެ ހުނަރުގެ ބޭނުން ހިފާ، އަހަރެން ބޭނުންވާ ކަންތައް ހާސިލް ކުރާނަން. އަހަރެންނަށް އެނގޭ އެކަން ކުރަންވީ ގޮތް. ޒުވާން ކުޅުންތެރިން އަހަރެން ދުރުކުރަން ބޭނުން ނަމަ އެމީހުން ޖެހޭނީ އެކަމަށް ތައްޔާރުވަން\nއޮލިވާ ޖިރޫޑް | ފްރާންސް\nޖިރޫޑަށް އެންމެ ފުރަތަމަ އޭނާގެ ގައުމީ ވާޖިބު އަދާ ކުރުމަށް ގޮވާލާފައި ވަނީ 2011 ގައި އުމުރުން 25 އަހަރުގަ އެވެ. މިހާތަނަށް ޖިރޫޑް 107 މެޗެއް ގައުމީ ޓީމަށް ކުޅެފައި ވާއިރު އޭނާ ވަނީ 44 ގޯލު ކާމިޔާބު ކޮށްފަ އެވެ. މިއާއެކު އޭނާ ވަނީ ގައުމީ ޓީމަށް ދެވަނަ އަށް އެންމެ ގިނަ ގޯލު ޖަހައިދިން ކުޅުންތެރިޔާއަށް ވެސް ވެފަ އެވެ. ފްރާންސަށް އެންމެ ގިނަ ގޯލު ޖަހައިދީފައި ވަނީ އާސެނަލްގައި ވިދާލި ތިއެރީ އޮންރީ އެވެ. އޭނާ ވަނީ ފްރާންސަށް 51 ގޯލު ޖަހައިދީފަ އެވެ.\nޖިރޫޑް ވަނީ ފްރާންސްގެ ޓީމަށް ބޮޑު ފަސް މުބާރާތް ކުޅެދީފަ އެވެ. އަދި ޔޫރޯ 2016 ގެ ފައިނަލަށް ފްރާންސް ގެންދިއުމާއި، 2018 ވަނަ އަހަރު ރަޝިޔާގައި އޮތް ވޯލްޑް ކަޕް ކާމިޔާބު ކުރުމުގައި ޖިރޫޑް ވަނީ އިސް ދައުރެއް އަދާކޮށްފަ އެވެ.\nޗެލްސީ ފްރާންސް ޔުއެއާފާ ޔޫރޯ 2020\n"ފްރާންސަކީ ފޭވަރިންޓުން ގޮތުގައި ނުދެކޭނަން"


ކިހާދޫގައި މަލްޓި ގްރޭޑް އުވާލަން މުޒާހަރާ ކޮށްފި\nކިހާދޫގައި މަލްޓި ގްރޭޑް އުވާލަން މުޒާހަރާ ކޮށްފި\nމަލްޓި ގުރޭޑް އުވާލަން ގޮވާލާ ކިހާދޫ ސްކޫލު ދޮށުގައި ބެލެނިވެރިން މުޒާހަރާ ކުރަނީ–\nބ. ކިހާދޫގައި މަލްޓި ގްރޭޑް ސިސްޓަމަށް ކިޔަވައިދޭތީ އެކަން ހުއްޓާލައި ވަކި ކުލާސްތަކުގައި ކިޔަވައިދޭން ގޮވާލާ އެ ރަށު ސްކޫލުގެ ބެލެނިވެރިންތަކެއް މިއަދު މުޒާހަރާ ކޮށްފިއެވެ.\nމަލްޓި ގްރޭޑް ޓީޗިން އަކީ އާބާދީ މަދު ސްކޫލުތަކުގައި ރަނގަޅު ފެންވަރެއްގައި ދަރިވަރުންނަށް ތައުލީމު ފޯރުކޮށްދިނުމަށް، ދަރިވަރުންނަށް ކްލާސްރޫމެއްގެ މާހައުލުން ލިބެންޖެހޭ މައުލޫމާތާއި ހުނަރުތައް ލިބިގަތުމަށްޓަކައި އެއް ގްރޭޑަކަށް ވުރެ ގިނަ ގްރޭޑުތައް އެއްކޮށް، ދަރިވަރުންގެ ފެންވަރާ ގުޅޭގޮތުން އެއް ކްލާސްރޫމެއްގައި ކިޔަވައިދިނުމުގެ ނިޒާމެކެވެ.\nކިހާދޫ ސްކޫލުގެ ގްރޭޑު5އަދި6ގެ ދަރިވަރުންނަށް އެއްކޮށް ކިޔަވައިދެމުން އަންނަތާ މިހާރު އަހަރެއްހާ ދުވަސް ވެއްޖެއެވެ.\nމިއަދު ހެނދުނު އެ ގްރޭޑުތަކުގައި ކިޔަވަމުން އަންނަ ދަރިވަރުންގެ ބެލެނިވެރިން ވަނީ ސްކޫލު ކުރިމަތީ އަޑު އުފުލާފައެވެ. އެގޮތުން މައިގަނޑު ގޮތެއް ބެލެނިވެރިން ބުނެފައި ވަނީ މަލްޓި ގްރޭޑު ސިސްޓަމްގެ ސަބަބުން ނަތީޖާ ހާސިލު ނުވާ ކަމަށާއި އެކަމުގެ ސަބަބުން ދަރިވަރުންގެ ކިޔެވުން ހަލާކުވާ ކަމަށެވެ.\nކިހާދޫގައި އެމައްސަލަ ބޮޑުވެފައި މިވަނީ އދ. ހަންޏާމީދޫގައި، މަލްޓި ގްރޭޑް ސިސްޓަމަށް ކިޔަވައިދޭތީ އެކަމާ ހިތްހަމަ ނުޖެހިގެން ސްކޫލުގެ ބެލެނިވެރިން، އެރަށު ކުދިން ސްކޫލަށް ނުފޮނުވާތީ އެ މައްސަލަ ބަލަން އެޑިޔުކޭޝަން މިނިސްޓްރީގެ ޓީމެއް އެރަށަށް ގޮސް، ވަކި ކްލާސްތަކުގައި ކިޔަވައިދޭން ފަށާފައި ވަނިކޮށެވެ.


Baiveriyaage ufaaveri hinithunvun dheken beynunnama mihen bunelabala! – Iru\nއަންކިތާ މާ އުފަލަކުން މިހުރީ ކީތްވެކަން އިނގޭތަ؟\nޓްރަންޕްގެ ދެކަނބަލުންނަށް ރައީސުލްޖުމްހޫރިއްޔާ ހެޔޮދުޢާ ފޮނުއްވައިފި\nފިރިމީހާ މަރާލީ އަނބިމީހާ އާއި އޭނާގެ ލޯބިވެރިޔާ!\nއެމެރިކާގެ ރައީސް ޑޮނަލްޑް ޓްރަމްޕް ކޮވިޑް-19 އަށް ޕޮޒިޓިވްވެއްޖެ\nސަމާ· 8 އޮގަސްޓް 2020\nދިރިއުޅުމުގައި ތިމާގެ ބައިވެރިޔާގެ އިހުސާސްތަށް ދެނެގަނެގެން އަމަލުކުރުމަކީ ވަރަށް މުހިއްމު ކަމެކެވެ. އަދި ބައިވެރިޔާއާއި ދޭތެރޭގައި ތިމާގެ އިޙުސާސް ދުލުން ބުނުމަކީ ވެސް އެހާމެ މުހިއްމުކަމެކެވެ.\nކޮންމެ ދުވަހަކު ނުބުންޔަސް އެކަމަކަށް ހާއްސަ ވަގުތެއްގައި ހާއްސަ ދުވަސްތަކުގައި ތިރީގައި އެވާ ޖުމްލަތަކުން ބައިވެރިޔާގެ ހިތް އުފާކޮއްދޭށެވެ. އެފަދަ ލަފްޒުތަކަކީ ގިނަ ދުވަސްތަކަށް ހަނދާނުގައި ހުންނާނެ ބަސްތަކަކަށްވާނެއެވެ.\nކެއުން ތައްޔާރުކުރުމުގެ ކުރިން މިއަދު ކާން ހަނދާނީ ކޯޗެއްތޯ ސުވާލުކޮއްލުން ނޫނި ބާޒާރަށްދާނަމަ ތިބާ ބޭނުންވަނީ ކޯޗެއްތޯ ސުވާލުކުރުމަކީ ބައިވެރިޔާއާއި ދޭތެރޭގައި ވިސްނާކަން ބައިވެރިޔާއަށް އިޙްސާސްކުރެވޭނެ ކަމެކެވެ. ހާއްސަކޮށް ބަލިވެ އުޅޭނަމަ ކާން ބޭނުންވާ އެއްޗަކާ ބެހޭގޮތުން އަދި އެހާލަތުގައި ބައިވެރިޔާއަށް އެހީވުމަށް ކޮންދޭންވީ ކޮންކަމެއްތޯ ސުވާލުކޮއްލުމުން ހިތްހަމަޖެހުން އިޙްސާސްކުރެވޭނެއެވެ.\nއަހަރެންގެ ދިރިއުޅުމަށް ތިބާ އަޔަތީ އަހަރެން ފަހުރުވެރިވަމެވެ.\nމި ޖުމްލަ އަކީ އާދަޔާ ހިލާފަ އުފާވެރިކަމެއް ހިތަށް ގެނުވާ ދިރިއުޅުމުގައި ތިމާގެ އަކީ ހާއްސަ އަދި އެހާމެ މުހިއްމު މީހެއްކަން އިހުސާސްކޮއްދޭނެ ޖުމްލައެކެވެ. ތިބާއަށް ދިމާވާ ބޮޑުކަމެއްގައި އެހީތެރިވާ ހިނދު މިފަދަ މާނައެއް ދޭހަވާ ޖުމްލައަކުން ބައިވެރިޔާގެ ހިތްއުފާކޮއްދީ ޝުކުރުވެރިވާށެވެ.\nބޭރުފުށާއި އެތެރެފުށުންވެސް ތިއީ ރީތި މީހެކެވެ.\nވަރަށް ގިނަ ފަހަރަށް ބައިވެރިޔާ އަޅާ ހެދުމާއި ރީތިވެލާފައި ހުންނަ އިރު މޫނުމަތީގެ ރީތިކަމަށް ތައުރީފުކުރެވެއެވެ. މިފަދަ ވަގުތުތަކުގައި އެތެރެފުށުގެ ރީތިކަމުގެ ވާހަކަ ދައްކަން ހަނދާން ނައްތާނުލާށެވެ.\nތިކޮއްދޭ ހުރިހާ ކަމަކަށް ޝުކުރުވެރިވަމެ.\nދިރިއުޅުމުގައި އާއްމުކޮށް ކޮއްއުޅޭ ކަންތަށްތަކަށް ޝުކުރުވެރިވުމަކީ އަހަރެމެން ވަރަށް ގިނަ ފަހަރަށް ހަނދާން ނެތޭ ކަމެކެވެ. އެކަމަކުވެސް އެއިން އެއްވެސް ކަމަކާ ނުލާ ދިރިއުޅުން ފުރިހަމަ ނުވާނަމަ އެންމެ ޝުކުރުވެރިވުން އައުލާކަން ބޮޑި އެކަންކަމަށެވެ. އާއިލާ ބެލެހެއްޓުމަށް ފައިސާ ހޯދުމާއި ދަރިން ބެލުމާއި، ކެއްކުމާއި، އާއިލާއަށް ވަގުތުދިނުންފަދަ ހުރިހާ ކަމަކަށް ބައެއް ފަހަރަށް ހާއްސަ ޝުކުރެއް އަދާކުރުމަކީ ކޮއްދޭ ކަންކަށް ބައިވެރިޔާ ބަލައިގަންނަ ކަމުގެ އިހުސާސް ކުރެވޭނެ ކަމެކެވެ.\nއަހަރެން ވަރަށް ލޯބިވެއެވެ.\nލޯބިވާކަން ބުނުމަކާ ނުލާ ހާމަކޮއްދިނަސް، އެ ލަފްޒުތަށް ބުނުމުން އެލިބޭ ހިތްހަމަ ޖެހުން ތަފާތެވެ. ގިނަ ގިނައިން ބައިވެރިޔާދެކެ ވަރަށް ލޯބިވާ ވާހަކަ ބުނުމުން ލޯބި އާލާކޮއްދޭކަން ބައެއް ދިރާސާތަކުންވެސް ދައްކައެވެ.\nއަބަދުވެސް ތިބާއަށްޓަކައި ތިބާއާއިއެކު ހުންނާނަމެވެ.\nކޮއްދޭ ގިނަ ކަންތަށްތަކުން އެކަކު އަނެއްކަކަށްޓަކައި އަބަދުވެސް ހުންނަކަން ފަހަރުގައި އިޙުސާސްވެސް ވެދާނެއެވެ. އެކަމަކުވެސް ހިތްވަރުއެލި ބޮޑެތި ކަންކަމާ ކުރިމަތިލާ ވަގުތުތަކުގައި މިފަދަ މާނައެއް ދެހަވާގޮތަށް ދައްކާފައި ހުންނަ ވާހަކަތަކުން ހިތްވަރު ލިބިގަންނަން ފަސޭހަވެއެވެ.\nކޮންމެ މީހަކުވެސް ބައިވެރިޔާ އަބަދު ހިނިތުންވެފައި ހުންނަތަށް ދެކެން ބޭނުންވެއެވެ. މީގެން ޖުމްލައަކީ ބައިވެރިޔާގެ މޫނުމަތިން ހިނިތުންވުން ގެނައުމަށް ބާރުގަދަ ހަތިޔާރެކެވެ.\n8 29 11 1


ދަނބިދުއަށް އުފަން މުޅި ރާއްޖެ ފަޚުރުވެރިވާ ދަރިއެއް އޭރުގެ ޖަމާޢަތުގެ ސިއްޙީ އެހީތެރިއާ ޙަސަން މޫސާ – ދަނބިދޫ.ކޮމް\nފުރަތަމަ ސަފުހާ / ހަބަރު / ދަނބިދުއަށް އުފަން މުޅި ރާއްޖެ ފަޚުރުވެރިވާ ދަރިއެއް އޭރުގެ ޖަމާޢަތުގެ ސިއްޙީ އެހީތެރިއާ ޙަސަން މޫސާ\nއިބްރާހިމް ސިހާމް 24-07-2020\tހަބަރު, ތާރީހީ Comments Off on ދަނބިދުއަށް އުފަން މުޅި ރާއްޖެ ފަޚުރުވެރިވާ ދަރިއެއް އޭރުގެ ޖަމާޢަތުގެ ސިއްޙީ އެހީތެރިއާ ޙަސަން މޫސާ 1,334 ފަހަރު މި ލިޔުން ކިޔާފައި\nއަޅުގަނޑު ޚާއްޞަ ކޮށްމިލަނީ އެ ބޭފުޅަކަށްޓަކައި އަޅުގަނޑު ފަޚުރުވެރިވާ ލ.ދަނބިދުއަށް ުުއުފަން ޖަމާޢަތުގެ ސިއްޚީ އެހީތެރިޔާ ޙަސަން މޫސާ އައްށެވެ.\nއާދެ އެއީ 1977 ވަނަ އަހަރު ލ.އަތޮޅުގަ ޖަމާޢަތުގެ ސިއްޚީ އެހީތެރިޔާ ޙަސަން މޫސާ އޭރު އޭނާ ހުންނެވީ އަތޮޅު ތެރެއަށް ކުރައްވަމުން ގެންދެވި ރަސްމީ ދަތުރެއްގައެވެ. އެ ދުވަސްވަރަކީ މުއާސަލާތު ކުރަން ތަރައްޤީ ޒަމާނެއް ނުންކަމުން މުއާސަލާތު ކުރުމަށް ބޭނުންކުރަމުން އައީ ” ވޯކީޓޯކީ”އެވެ.\nކޮންމެއަކަސް އެދުވަސްވަރު ވޯކީޓޯކީއިން ލިބިގެން ކުއްލި ޚަބަރަކީ ލ. މާމެންދޫގައި ދިރިއުޅުނު އެ އަތޮޅު ފޮނަދުއަށް ނިސްބަތްވި މަޝްހޫރު ތިންރަށު އަޙުމަދު، ބޭރަށް ހިންގުން ޖެހިގެން، މާމެންދޫން ފޮނަދުއަށް ގެންދިއަ ދަތުރުމަތީގައި، ކުއްލި ގޮތަކަށް ނިޔާވި ޚަބަރެވެ! މިއީ، އެ ރޯގާއެއް ޖެހުނުތާ، ދިހަވަރަކަށް ގަޑީއިރުގެ ތެރޭގައި ނިމިދިޔަ ފުރާނައެކެވެ.\nކުއްލި ޙައިރާންކަމާއެކު، މި ހިތާމަވެރި ޚަބަރާމެދު، އިސްޖެހިފައި އިންނެވި ހަސަން މޫސާއާއިއެކު، މި ދަތުރުގައި ބައިވެރިވި އަނެއް ފަރާތަކީ، ކަޅައިދޫ ޢަބްދުﷲ އަފީފެވެ. އޭނާއަށް މާމެންދޫން ފޮނުވި މެސެޖަކީ ، ” އަންހެނުންނާއި ދައްތައާ ބައްދަލުވާން އެދޭނަމަ، އަވަހަށް އާދޭ” މިއެވެ.\nއެހައިތަނުން، ރޯގާއެއްގެ ބިރުވެރިކަން، އެ އޮތްގެން ޢާންމުވާން ފެށީއެވެ. މިހައިތަނުން މިދެންނެވި ދަތުރުގައި ތިއްބެވި ހެލްތު ވޯކަރާއި މި އެންމެ ބޭކަލުން މާމެންދުއަށް ދިޔެއެވެ. އެބޭކަލުންގެ ލޯމަތީގައި ދައްތައޭ ބުނެ، މެސެޖުގައި އިޝާރަތްކުރި އާމިނަތު ޢަލީވެސް ނިޔާވެއްޖެއެވެ! ތިންރަށު އަޙުމަދު ނިޔާވިތާ ހިނދުކޮޅެއްގެ ތެރޭގައި މުޅިރަށަށް، ރޯގާ ފެތުރިއްޖެއެވެ!\nސިއްޙަތާބެހޭ ވުޒާރާގެ ބެލުމުގެ ދަށުން ހިނގަމުންދިޔަ “ޑިޕާރޓު މަންޓް އޮފް ޕަބްލިކު ހެލްތު”އަށް، އެހެންބުނެ، ޖަމާޢަތުގެ ސިއްޙީ އެހީތެރިއާ ޙަސަން މޫސާ، ފޮނުވި މެސެޖަށްފަހު، ސަރުކާރުގެ ވަފުދެއް އެރަށަށް ދިޔައިރު، އެތައް ބަޔަކު ނިޔާވެއްޖެއެވެ.\nޙަސަން މޫސާގެ މެސެޖުގައި އެ ލިއުނު “ކޮލެރާ ފެތުރެން ފަށައިފި” މި ޙަބަރު ސަރުކާރުން ދޮގު ކުރިއެވެ،. ޖަމާޢަތުގެ ސިއްޙީ އެހީތެރިއާ މާލެ ގެނެސް، އެހެން ބުނެ މެސެޖު ފޮނުވީތީ، ބަޔާން ނަގައި، ވ. އަތޮޅަށް ވަޒީފާވެސް ބަދަލު ކުރީއެވެ!\nދިވެހިރާއްޖޭގެ 119 ރަށަކަށް ކޮލެރާ ފެތުރުނު ވަބާގައި 252 މީހުން މަރުވެގެން ދިޔައިރު، ކޮލެރާއިން ސަލާމަތްވީ ވ. އަތޮޅު އެކަންޏެވެ.\nއެއީ ލ. މާމެންދޫގައި ކޮލެރާ ފެތުރެމުން ދާކަން ހާމަކުރުމާއި ގުޅިގެން، ވ. އަތޮޅަށް ބަދަލު ކުރެއްވި ޖަމާޢަތުގެ ސިއްޙީ އެހީތެރިއާ ޙަސަން މޫސާ ، ހުންނެވި އަތޮޅެވެ. އެނާއާއި މެދު، އެ ޙާލަތުގައި ކަންވެގެން އެ ދިއައީ، ޗައިނާގައި ފެތުރެނީ “ކޮރޯނާ ވައިރަސް” ކަމަށް، ހާމަކުރި ޑޮކްޓަރަށް ކަންތައްތައް ދިމާވި ބީދައިންނެވެ.\nކޮންމެއަކަސް އޭނާއަށް ކުރީން ލިބިލައްވާފައިވި ތަޖުރިބާގެ އަލީގައި، އެ އަތޮޅުގެ އަތޮޅުވެރިއާ ހުރާ ޢަބްދުއްސައްތާރާއި ވެރީންނާއި ރައްޔިތުންގެ އެހީތެރިކަމާއެކު، ވ. އަތޮޅު، ބޭރުގެ އޮޑިފަރަށް ތަޅުލެއްވިއެވެ. މިއި މިޒަމާނުގައި މި ކިއާ “ކަރަންޓީނު” ކުރުމެވެ.\nއެ އަތޮޅުގެ ރަށްރަށުގެ ބަނދަރަށް އަންނަ އެހެން އަތޮޅުތަކުގެ މީހުން، ރަށަށް ފޭބިޔަނުދީ، އޮޑިދޯނިފަހަރަށް ބޭނުންވާ ކަންކަމުގެ ޚިދުމަތްދިނީ ފަޅުތެރޭގައި، އޮޑިދޯނިފަހަރުގައި ބައިތިއްބައިގެންނެވެ. ހަމަ އެހެންމެ އެ އަތޮޅުގެ މީހުންވެސް އެ މުއްދަތުގައި އެހެން ރައްރަށަށް ގޮހެއް ނޫޅެއެވެ. މަސްކިރަން އެ އަތޮޅުން މާލެއަށް ފޮނުވާ އޮޑި ފަހަރުގެ މީހުންނަށް، ރޯގާއިން ރައްކާތެރިވާން، ” ޕްރޮފިލެކްޓިވް ޓްރީޓްމަންޓު” ދުރާލާ އެނާ ދެއްވަމުން ދިއައެވެ.\nޙަސަން މޫސާގެ އިލްތިމާސް އަކީ މިހާރު މި ފެތުރޭ ރޯގާ އަކީ ކޮލެރާ އާ އަޅާބަލާއިރު ތަފާތު ރޯގާއެއް ކަމަށްށާއި މީހުންގެ ފުރާނަ ސަލާމަތްވުމަށް ވަަރަަަަށް ހަނި ފުރުސަތެއް ެޮ އޮތްއިރު އަޅުގަނޑު ދެކޭގޮތުގައި ސަރުކާރުން އަޅާފައިވާ ފިޔަވަޅުތަކަކީ ވަރަަށްވެސް ރަނގަޅު ފިޔަވަަޅު ތަކެއްކަމަަށްށާ އަޅުގަނޑު ދޭ ނަސޭހަތަކީ މި ހާލުތުގައި އަޅުގަނޑުމެންނަަށް ދަތިތަކާ ކުރިމަތިވާނެކަން ދެނަތިބެ ކެއްތެރިކަމާއެކު ހިތްވަރުކޮށް އުނދަގޫތަކާއެކުވެސް އެންމެ މުހިންމު ކަމަކީ ގޭގަ މަޑުކުރުން.\nނޯޯޓް:މިއީ ރާއްޖެ.އެމްވީ ގައި މުހައްމަދު އާދަމް ސަލީމް ޝާއިޢުކުރެއްވި ލިޔުމެއްގެ ކުރު ޚުލާޞާ އެކެވެ.\nފަހަތައް ލ.އަތޮޅު އިސްދޫގައިި ހުންނަ ބޮޑު ހައްތެއްޔަށް އަަަަަަަަަަަރާފިންތަ؟\nކުރިއަށް މާންދޫ ކްލަސްޓަރ: ދަނބިދޫން ދެމީހަކު ފައްސިވެ ޑައިރެކްޓް ކޮންޓެކުޓްވި ފަރާތްތައް އެންގުމަށް އެދިއްޖެ!


Gein beyrugai ulhey iru mask naalhaa meehunnaai medhu fiyavalhu alhaane : Police - vNews.mv\nކޮވިޑް-19 އާއި އެކު މާލެ ފުރަބަންދުކުރުމާއި އެކު ފުލުހުން މަގުތަކުގައި ފޯރިމަރަނީ :- ފޮޓޯ- އަހުމަދު ޝުރާއު / ވީނިއުސް\nގެއިން ބޭރުގައި އުޅޭއިރު މާސްކް ނާޅާ މީހުންނާމެދު ފިޔަވަޅު އަޅާނެކަމަށް ފުލުހުން ބުނެފި\nޒަމްޢަތު އަޙްމަދު ވަޙީދު Male' | 01 August 2020, 17:43\nގެއިން ބޭރުގައި އުޅޭއިރު މާސްކް ނާޅާ މީހުންނާމެދު ފިޔަވަޅު އަޅާނެކަމަށް ފުލުހުން ބުނެފިއެވެ.\nގެއިން ބޭރުގައި އުޅޭއިރު މާސްކް އެޅުން ވަނީ މިއަދުން ފެށިގެން މަޖްބޫރުކޮށްފައެވެ. ހެލްތް ޕްރޮޓެކްޝަން އެޖެންސީން ބުނީ ވަކި ގޮތެއް އަންގަންދެން މިއަދުން ފެށިގެން މާސްކް އަޅަންޖެހޭނެކަމަށެވެ. މާސްކް އަޅާފައި ހުންނައިރު ހުންނަންޖެހޭނީ އަނގަޔާއި، ނޭފަތާއި ދަތްދޮޅި ނިވާވާގޮތަށެވެ.\nމިދިޔަ މަހުގެ 30ގައި މިގޮތަށް ނިންމާ، އާންމު ތަންތަނުގައި އުޅޭއިރު މާސްކް އެޅުން މިއަދު މަޖްބޫރުކޮށްފައިވާއިރު މިއީ ފާއިތުވި ހަފްތާތަކުގައި ކޮވިޑްގެ ގިނަ ކޭސްތަކެއް އިތުރުވެފައިވާތީ އަޅާފައިވާ ފިޔަވަޅެކެވެ.\nމާލެ ސަރަހައްދުގައި އުޅޭއިރު، މާސްކް އެޅުން މަޖްބޫރުކޮށްފައިވީނަމަވެސް މާސްކް އެޅުން އިސްތިސްނާވާ ފަރާތްތަކެއްވެސް އެޗްޕީއޭއިން ވަނީ ކަނޑައަޅާފައެވެ.\nމިގޮތުން2އަހަރު ނުވާ ކުޑަ ކުދިންނާއި ކަސްރަތު ކުރާ މީހުން ކަސްރަތު ކުރާ ވަގުތުގައިއާއި، އެހެން މީހެއްގެ އެހީއަކާ ނުލައި މާސްކް އަޅާ، މާސްކް ނުނެގޭ މީހުން މީގެ ތެރޭގައި ހިމެނެއެވެ.\nމިކަން ބަޔާންކޮށް ޑިރެކްޓަރ ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުުރު ސޮއިކުރައްވާ ނެރުއްވާފައިވާ އެންގުމުގައި ވަނީ، މިފިޔަވަޅު ތަންފީޒުކޮށް، އެކަމަށް ފުރިހަމައަށް އަމަލުކުރުމަށް އެންމެހާ އިދާރާތަކަށާއި ފަރާތްތަކަށް އަންގަވާފައެވެ. އަދި މިކަމަށް އެންމެހާ ފަރާތްތަކުން އަމަލުކުރުމަށްވެސް ވަނީ އަންގަވާފައެވެ.\nމޯލްޑިވްސް ޕޮލިސް ސާރވިސް އިން ވަނީ މިކަމާއި ގުޅިގެން، މިއަދުން ފެށިގެން ގެއިން ބޭރުގައި އުޅޭ އިރު މާސްކް ނާޅާ މީހުންނާއިމެދު ފިޔަވަޅު އަޅާނެކަމަށް ބުނެފައެވެ. މިގޮތުން ފްރޮންޓްލައިންގައި މަސައްކަތްކުރާ ފުލުހުން އެކަން ތަންފީޒުކުރުމަށްޓަކައި މަސައްކަތްކުރާނެކަމަށާއި އެ އުސޫލުތަކާއި ހިލާފުވާ ފަރާތްތަކާއިމެދު، އޮންނަ އުސޫލުގެ ދަށުން ފިޔަވަޅު އަޅާނެކަމަށް ވަނީ ބުނެފައެވެ.\nއެޗް.ޕީ.އޭ ރާއްޖެ މޯލްޑިވްސް ޕޮލިސް ސާވިސް


ވުޟޫކުރުން ވާޖިބުވެގެންވާ ކަންތައްތައް – DhiSalafiyyah\nވުޟޫކުރުން ވާޖިބުވެގެންވާ ކަންތައްތައް\n09/03/2014 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nތިރީގައިމިވާ ކަންތައްތައް ކުރުމަށްޓަކައި ޥުޟޫ ކުރުން މުކައްލަފުންގެ މައްޗަށް ވާޖިބުވެގެންވެއެވެ.\n1 – ނަމާދު ކުރުން: މީގެ ދަލީލަކީ އިބްނު ޢުމަރު ރަޟިޔަﷲ ޢަންހުގެ މަރުފޫޢު ޙަދީޘެވެ .\n((لاَ يَقْبَلُ اللهُ صَلَاةً بِغَيرِ طُهُورٍ وَلاَ صَدَقَةً مِنْ غُلُولٍ)) [ رواه مسلم برقم (224) والترمذي برقم (1) ]\nމާނައީ: “ވުޟޫ ނެތި ކުރާނަމާދެއް ﷲ ޤަބޫލުނުކުރައްވައެވެ. އަދި ޚިޔާނަތުން ހޯދާފައިވާ މުދަލުން ކުރާ ޞަދަޤާތެއްވެސް މެއެވެ.”\n2- ގެފުޅުގެ ވަށައިގެން ފަރުޟު ނުވަތަ ސުންނަތް ޠަވާފްކުރުން: އެއީ ރަސޫލުﷲ ޞައްލަﷲ ޢަލައިހި ވަސައްލަމަގެ ކިބައިން އެކަން އެގޮތަށް ސާބިތުވެފައިވާތީއެވެ. އެކަލޭގެފާނު ޥުޟޫ ކުރެއްވުމަށްފަހުގައި ގެފުޅުގެ ވަށައިގެން ޠަވާފުކުރެއްވިއެވެ. [متفق عليه: رواه البخاري برقم (1614) و مسلم برقم(1235)]\nއަދި ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n((الطَّوَافُ بِالبَيْتِ صَلاَةٌ إلاَّ أَنَّ اللهَ أَبَاحَ فِيهِ الْكَلاَم)) [رواه ابن حبان برقم (3836) والحاكم (1/459) وصحح إسناده ووافقه الذهبي والبيهقي (5/87) وغيرهم وصححه الألباني (الإرواء برقم 121)\nމާނައީ: “ޠަވާފަކީ ނަމާދެކެވެ. އެކަމަކު އެއަޅުކަމުގައި ﷲ ތަޢާލާ، ވާހަކަދެއްކުން ހުއްދަކުރެއްވިއެވެ.”\nއެކަމުގެ އަނެއްދަލީލަކީ ޙައިޟުވެގެން ޠާހިރުވެއްޖައުމަށްދަންދެން ޠަވާފުކުރުން، ރަސޫލުﷲ ޞައްލަﷲ ޢަލައިހި ވަސައްލަމަ މަނާކުރެއްވި ކުރެއްވުމެވެ.[متفق عليه: رواه البخاري برقم (305) و مسلم برقم (1211)].\n3- ޤުރްއާނުގައި ހަންހުރަހަކާއި ނުލައި ބީހުން: މީގެ ދަލީލަކީ ﷲ ތަޢާލާގެ މިބަސްފުޅެވެ. ﴿لَا يَمَسُّهُ إِلَّا الْمُطَهَّرُونَ ﴾ [الواقعة :79] މާނައީ: “ޠާހިރުވެގެންވާ ބަޔަކުމެނުވީ އޭގައި ނުބީހެއެވެ.” އަދި ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ.\n((لاَ يَمَسُّ القُرآنَ إلاّ طَاهِرٌ)) [ أخرجه مالك (1 (199/ والدارقطني (1 (121/ والبيهقي (1/87) والحاكم( 1 395/)وصححه- وصححه الألباني (الإرواء برقم 122) ].\nމާނައީ: “ޠާހިރު ވެގެންވާ މީހަކު މެނުވީ ޤުރްއާނުގައި ނުބީހޭހުށިކަމެވެ.”


100 Million Aharu Therey Saturn Ge Ring Nethi Higaidhaane - Vaguthu\n100 މިލިއަން އަހަރު ތެރޭ ސެޓާންގެ ރިންގު ނެތި ހިނގައިދާނެ\n5 މަސް ކުރިން ( ޑިސެމްބަރު 23, 2018 )\nކުރިއަށް އޮތް 100 މިލިއަން އަހަރު ތެރޭގައި ދުނިޔެ ހިމެނޭ ‘ސޯލާ ސިސްޓަމް’(ސޫރުދަ ނިޒާމް) ގައި ހިމެނޭ ދެވަނަ އަށް އެންމެ ބޮޑު ‘ޕްލެނެޓް’ (ގުރަހަ) ކަމަށްވާ ސެޓާންގެ ރިންގް ނެތި ހިނގައިދާނެ ކަމަށް ސައިންސްވެރިން ބުނެފިއެވެ.\nސައިންސްވެރިން ކުރިން ގަބޫލުކުރި ގޮތުން ނަމަ ސެޓާންގެ ރިންގްތަކުގެ އުމުރު އުޅޭނީ އެތައް ބިލިއަން އަހަރެއްގަ އެވެ. ނަމަވެސް ނާސާގެ ކެސިނީ ޖައްވީ އުޅަނދުން މި ފަހުން ފޮނުވި މައުލޫމާތުތައް ގޮސް ޖެހެނީ އެއަށް ވުރެ މާ ހަގު އުމުރެއްގަ އެވެ؛ 100 މިލިއަން އަހަރެވެ.\nއަހަރެމެންގެ ސޯލާ ސިސްޓަމްގެ އުމުރަށް ބަލާއިރު 100 މިލިއަން އަހަރަކީ ވަރަށް ކުރު މުއްދަތެކެވެ. އެހެން ކަމުން ސައިންސްވެރިން ކުރިން ހީކުރިގޮތާއި ހިލާފަތް ސެޓާންގެ ރިންގުތަށް ވަރަށް ކައިރި މުސްތަގުބަލެއްގައި ނެތި ހިގައިދާނެއެވެ.\nސެޓާންގެ ރިންގްތައް އުފެދިފައި ވަނީ ޖައްވީ ހިލަ އާއި ގަނޑުފެނާއި ހިރަފުހުގެ ކުނިބުނިންނެވެ. މިދިޔަ އެޕްރީލް މަހުން ފެށިގެން ސެޓާން އާއި ރިންގްތަކުގެ ދެމެދަށް ކޮންމެ ހަ ދުވަހަކުން ވަދެ ބުރެއް ޖަހަމުން އަންނަ ކެސިނީގެ އެއް މަސައްކަތަކަށް ވީ ރިންގްތަކުގައި ހިމެނޭ އެ ބައިތަކުގެ ކުޑަބޮޑުމިން ބެލުމެވެ.\nސޯލާ ސިސްޓަމްގެ އެންމެ ދުރުގައި ހިމެނޭ އެއް ޕްލެނެޓް ކަމަށްވާ ސެޓާންގެ ދިރާސާތަކަށް ނާސާ އިން 3.2 ބިލިއަން ޑޮލަރުގެ ކެސިނީ އުދުއްސާލީ މީގެ 20 އަހަރު ކުރިން 1997 ގަ އެވެ. ސެޓާންއާ ހަމައަށް އެއަށް ދެވުނީ ހަ އަހަރު ފަހުންނެވެ.\n"އެހެން ހަނދެއް" ދުނިޔެއާއި ދިމާއަށް އެބަ އާދޭ\n1200 ފޫޓުގެ ގިނިހިލައެއް، ގަޑިއަކު 93000 ކިލޯމީޓަރު ބާރުމިނުގައި ދުނިޔެއާއި ދިމާލަށް\nދުނިޔެ އާއި ދިމާލަށް މިސްރާބު ހުރި އެއްހާސް ފޫޓުގެ ގިނިހިލައެއްގެ ނުރައްކާ ބޮޑުވެއްޖެ\nޑިސެމްބަރު 23, 2018 17:58\nތިވާހަކަ އޮންނާނެ މީގެ ދެހާސް އަހަރު ކުރީގައި އަހަރެމެންނަށް އެނގި ބާވެފަ\nޑިސެމްބަރު 23, 2018 19:11\nބަލަ މީގެދެހާސް އަހަރު ކުރިން އަންގަވާފަ އޮތް އެއްޗަކީވެސް ހަގީގަތެއްކަން އެނގެނީ ސައިންސް ވެރިން ބަލާހޯދީމައޭ.\nޑިސެމްބަރު 23, 2018 23:22\nބަޔަކު ކަމެއް ހޯދާ އިރަށް ކުރެޑިޓް ނަގަން ތައްޔާރަށް ތިބޭނީ. ހަރާން އެނގޭ އެއްކަމެއް\nޑިސެމްބަރު 24, 2018 10:40\nހުރިހާ އިލްމެއްވެސް ފެށިފައި ހުރީ ޔޫރަޕް މީޙުން ވަގަށް ނެގި މުސްލިމުންގެ ފޮތްތަކުން.\nޑިސެމްބަރު 25, 2018 01:15\nތިހެންވީ އިރު މުސްލިމުން އެ އިލްމު ހޯދީ ކިހިނެއް؟\nޑިސެމްބަރު 23, 2018 22:12\nތި ނެތި ދިޔަޔަސް އަހަރުމެނާކާވާ ކޮން ކަމެއް.\nޤަމާރު ސައިންސިސްޓުން ދައްކާނެ ވާހަކަ ހުސްވީދޯ!؟ހެހޭ\nޑިސެމްބަރު 24, 2018 12:30\nތިކަން ވޭތޯ ޗެކު ކުރެވޭކަށްވެސް ނެތް. 100 މިލިޔަން އަހަރު ވިއްޔަ.


SunOnline: #SUN VAAHAKA: Dear lilly 23\nޑިއަރ ލިލީ 23\nއައިޝާ ނަސީމް 01 Oct 2020, 08:04\nމާތްﷲ އެކަލޭގެފާނަށް ރުއްސުން ލެއްވި އިޔާޟުގެ ކިބައިން ރިވާވެގެން ވެއެވެ. އެކަލޭގެފާނު ވިދާޅުވިއެވެ. ރަސޫލު ސައްލަﷲ އަލައިހި ވަސައްލަމް ހަދީސްކުރެއްވިއެވެ. ( ހަމަކަށަވަރުން ތިޔަބައިމީހުން އެކަކު އަނެކަކުގެ މައްޗަށް ތަވާޟުއުވެރިވުމަށް ﷲ ތައާލާ ތިމަންކަލޭގެފަނަށް ވަހީކުރެއްވިއެވެ. އެއީ އެކަކު އަނެކަކުގެ މައްޗަށް ބޮޑާވެ ނުގަތުމަށާއި އެކަކުވެސް އަނެކަކުގެ މައްޗަށް ފަޚުރުވެރި ނުވުމަށްޓަކައެވެ.)\n"ސޯފީ ކިހިނެއް ތިހެދީ؟ އެޑޮޕްޓްކުރަން އުޅުނު ކުއްޖާ ބަދަލުކުރީތަ؟ނޫނީ އަދި އަޅުގަނޑުމެންނަށް ތައާރަފުނުވާ ފެމިލީ ކުއްޖަކީތަ؟ ޕެރީޒިއަންއެއް ގެ ރީތިކަން އެބަހުރި..." މިފަހަރު އާތިކާ ވާހަކަދެއްކީ ސީދާ ފްރެންޗު ބަހުންނެވެ.\n"ނޫން. މިއީ އެކުއްޖާއެއްނު. އާތީއަށް ބުރުގާ އެޅީމަ ނޭގުނީ..." ސޯފިއާ ހިނިގަނޑެއް ޖަހައިލިއެވެ.\n"ރައީސް ތައިމޫރު. މިއީ އަޅުގަނޑުމެންގެ އަންހެންދަރިފުޅު ކެމީލާ." ސޯފިއާ ކެމީލާ ތައިމޫރުއާއި ދާދި ގާތުގައި ހުއްޓުވިއެވެ. ކެމީލާއަށްވެސް ރައީސްއާއި ދިމާލަށް ބަލައިލެވިއްޖެއެވެ. ކެމީލާއަށް ތައިމޫރުގެ މޫނުމަތިންނާއި ލޮލުގެ ސީރިޔަސްކަމުގެ ނިވަލުގައި ފިލާވި އޯގާތެރިކަން ފެނުނެވެ. އެލޮލުން ފެނުނީ ލޯތްބާއި ކުލުނެވެ. ކެމީލާގެ ތުންފަތް މަތީ ފަނޑު ހިނިތުންވުމެއްވިއެވެ. ރައީސްއަށް ކުރި އިހުތިރާމްގެ ބޮޑުކަމުން ހީލަންވެސް ނުކެރިފައިކަހަލަ ގޮތަކަށެވެ.\n"ވެލްކަމް ޓު ދަ ފެމިލީ......" ތައިމޫރު ހިނިތުންވެލިއެވެ.\nކޮންމެ މީހަކުވެސް ހިތް ލޯބިން ފުރޭފަދަ ބަސްއަހާ ކުއްޖެކެވެ. މޫނުމަތިން ފެނުނީ މައުސޫމްކަމެވެ. އާތިކާ ބުނިފަދަ އެއްވެސް ކަމެއް އެމޫނަކު ނެތެވެ.\n"ސޯފީ. ތިއީ ކޮންކަމެއްތޯ؟ އަޅުގަނޑު ހޮސްޕިޓަލުގައި އޮތްވާ ދެކުނު ކުއްޖާ ބުރުގާ އަޅާފައި ހުއްޓަސް އެކުއްޖާ ނޯޅޭނެހާ ޝާޕް ފީޗާރސް ހުރި. މިކުއްޖާގެ މޫނުމަތިން ފެނުނު އިނަސެންސް އަދި މަޑުމައިތިރިކަމެއް އެކުއްޖާގެ ނެތް. މިއީ ކެމީލާއެއް ނޫން. ނޫނީ އަޅުގަނޑާއި ސޯފީއަށް މި ދިމާވެ ދެކެވުނީ މުޅން ދެ ކެމީލާއެއްގެ ވާހަކައެއް. ބުރުގާ ނޫން އަބާޔާ ލައިގެން މޫނު އަޅާފައި ހުއްޓަސް އެ ދެލޮލެއް ނޯޅޭނެ. އެއީ ދެކުނު އެންމެ މިސްޗީވަސް ދެ ލޯ..." އާތިކާ ތެދުވެގެން އައިސް ކެމީލާގެ ކޯތާފަތުގައި ހިފެހެއްޓިއެވެ.\n"ތިއީ ކެމީލާތަ؟ "\n"ލައްބަ އައިމް ކެމީލާ............."ކެމީލާ ހާސްވެގެން ފިނިވާގޮތްވިއެވެ.\n"އަހަންނާއި ހޮސްޕިޓަލުން ދިމާވިތަ؟ ހަދާން އެބަހުރިތަ؟"\n"ނޫން.........." ކެމީލާ ހިންދިރުވައިލިއެވެ.\n"ކެމީލާގެ ޓްވިން އެއް ހުރޭތަ؟ "\n"ޔެސް............" ކެމީލާއަށް ބުނެވުނެވެ.\n"ހޫމް އެއީ އެއްނު އެ ވީގޮތަކީ. އެދުވަހު އެނދަށް އަރާފައި އޮތީ ކެމީލާގެ ޓްވިންކަން ޔަގީންވެއްޖެ. އޭނަ ބުނިތަ އެ ވާހަކަ......." އާތިކާ ސުވާލުކުރަމުން ދިޔައެވެ.\n"އެއީ......ޓްވިން އެއް ނޫން. އަޅުގަނޑުގެ ދޮންތި...." ކެމީލާއަށް ހަގީގަތް އެނގިފައިވާތީ އެވާހަކަ ބުނަން މަޖުބޫރުވިއެވެ.\n"ކެމީލާވެސް ދޮގުހަދަނީތަ؟ ޓްވިންއެއް ހުރެޔޭ އެންމެ ކުރިން ކީ ކީއްވެތަ؟ " އާތިކާގެ ލޮލުން ރުޅިވެރިކަން ފައުޅުވިއެވެ. ކޯތާފަތުން ދޫކޮށްލިއިރު މޫނުގެ އެ ފަޅި ރަތް އާފަލެއްފަދައިން ރަތްކުލަ އަރައިފިއެވެ. ސޯފިއާ ކެމީލާ ގެނެސް ގަޔާ ލައްކޮށްލިއެވެ. " އާތިކާ. އެއްބަނޑު އެއްބަފާ ކުދިންވެސް ތަފާތުކަމެއް ހުރެދާނެ. ކެމީލާގެ ދޮންތިއޭ ބުނީމަ މިހާރު އޮޅުންފިލައިފި. ޒައިރާއާއި ދިމާވި. ޝީޒް ހައިޕާ އެކަމަކު ހަމަ ސްވީޓްކުއްޖެއް. އެކުއްޖާއާއި ބައްދަލުވެ އެ ހިތް އެނގޭތީ މިހެން ބުނަނީ. ކިތަންމެ ނިކަމެތިކޮށް އުޅުނަސް އެއީ ވަރަށް ލޯބި އާއިލާއެއް. ސޯ ދެން މި ކޮންފްރޮންޓޭޝަން ނިންމާލަމާ. ކަންހިގިގޮތް އާތިކާއަށްވެސް އެނގިއްޖެ. ކެމީލާކަމަށް ހީކޮަށް ޒައިރާއާއި ވާހަކަދެއްކުނީ. ކެމީލާގެ މިޒާޖާއި އުޅުން ފެނުނީމަ ފަހަރެއްގައި އަހަންނަށްވުރެ ބޮޑަށް އާތިކާގެ ހިތުގައި ކުލުނު އުފެދިދާނެ....ހިނގާ ކެމީލާ.. އަދި ރޫމް ބަލައިލަން ޖެހޭނެއްނު...."\n"ކެމީލާ ދޮގުހެދީމަ ފުރަތަމައިން ވެސް މިޒާޖުގައި ހުރި އުނިކަމެއް ފެނިއްޖެ..."\n"ސޮރީ. އަޅުގަނޑަށް އޮޅުނީ...އައި ޑިޑްންޓް މީން އިޓް....."\n"މޭ ބީ ޝީ މީން އިޓް. ބައެއްފަހަރަށް ސަބްކޮންޝަސް މައިންޑުން ބުނެވޭނީ ހަގީގަތް. ޓްވިން ޕްރެގްނެންސީގެ ކުރީކޮޅު އެގޮތަށް އެއް ޓްވިން ވެނިޝްވެއެއް ނު. އެގޮތަށް ކެމީލާގެ ޓްވިން އެއްވެސް ވެނިޝްވީ ކަމަށްވާނީ. ކެމީލާ ގަސްތުގައި ދޮގެއް ނަހަދާނެ. އައިމް ޝުއާ. " ސޯފިއާ ކެމީލާގެ އަތުގައި ހިފައިގެން ދާން ހިނގައިގަތެވެ.\nއާތިކާ ސޯފާއަށް ވެއްޓިގަތެވެ.\n"އަސްލުވެސް ޕްރިޓީ ކުއްޖެއް. ހަމަ ހީކުރީ ފްރާންސުން ސޯފީ ގެނައި ކުއްޖެކޭ. ސޯފީ ބުނިހެން ބިރުން ހުރިވަރުން ޓްވިންއެއް ހުރެޔޭ އެބުނެވުނީ. އެކަމަކު އެކުއްޖާގެ ދައްތަ. ގޯޑް. ހަމަ ނުލަފާ ކަމެއް ދެއްވާފައި ހުރި ކުއްޖެއްނު.............." އާތިކާ ސިނަމަން އަޅާފައި ހުރި ހޫނު ކޮކޯއެއް ބޮމުން ތައިމޫރުގެ މޫނަށް ނަޒަރު ހުއްޓައިލިއެވެ.\nކެމީލާއަށް މަތީބައިން ލިބުނު ކޮޓަރިތެރެއަށް ވަދެފައި ދެލޯބޮޑުކޮށްލެވުނެވެ. ރަނިކަނބަލެއްގެ ކޮޓަރިހާ ފުރިހަމައެވެ. ޒަމާނީ އަންހެންކުއްޖަކާއި އެކަށީގެންވާ ގޮތަށް ފަރުމާކޮށް ބޭނުންވާހާ އެއްޗެއް ފުރިހަމަކޮށްފައެވެ. ބޮޑު އެނދުގެ ކުޝަންތަކާއި ބޯ ކުއިލްޓްގެ ކަފަކަމުން ނިދާލަން އަރާމުވާނެ ވަަރު އިހުސާސްކުރެވުނެވެ. ފައިދަށުގައިވާ މަޑު ކަފަފަދަ ރަގްތަކާއިއެކު ތަނުގައި ހިފާފައިވި ލުއި މިރުވަސް އަދި ފިނިކަން މުޅީ ޖިސްމަށް އަރާމުކަމެއް ގެނެސްދިނެވެ. ހިނގައިގަންނަންވެސް ނޭގިފައި ހުރެވުނެވެ. ފާޚާނާވެސް އޭނަ އުޅުނު ގޭގެ ކޮޓަރިވަރުވެއެވެ. ބިލިގާއަކާއިއެކު ފެންވަރަން ވަކި ބަޔެއް ހަދާފައި ވާއިރު އުއްބައްތިތަކާއި މީރުވަސްދުވާ ޒާތުގެ ބާތުއޮއިލްތައް އަތުރާލާފައި ހުއްޓެވެ. ހުވަފެނެއްގައި އުޅެވޭހެން ހީވިއެވެ. ނަމަވެސް މިތަނުން ލިބެންވީ ހިތްހަމަޖެހުމެއް ނުލިބުނީ މާމައާއި ދޮންތި އަދި ދޮންބެ ނެތުމުންނެވެ. ފަޅުކަމެއް އިހުސާސްކުރެވުނެވެ. ނަމަވެސް ވެފައިވި ވަރުބަލިކަމުން ކުޑަކޮށް ޖައްސާލަން ބޭނުންވިއެވެ. ސޯފިއާވެސް ކެމީލާއަށް އެކަނިވެރި ވަގުތުކޮޅެއް ދީފައި ދިޔުމުން އެނދަށް ވެއްޓިގަތްގޮތަށް ކުޝަންތަކުގައި މޫނު ފޮރުވިއެވެ. އިރުގަނޑެއްވާންދެން ރޮއިފާ ތެދުވުނުއިރު މޫނު ރަތްއަރާފައި ހުއްޓެވެ.\n"ކެތްކުރޭ. މާތްﷲ ވޮޑިގެންވަނީ ކެތްތެރިންނާއެކުގައި. އެކަން ހަދާން ނައްތާނުލާ..."\n"ހަޔާތުގައި ދިމާވާ ކޮންމެ ކަމަކީ އިމްތިހާނެއް. ފިލާވަޅެއް. މިވެސް ހަޔާތުގެ ބާބެއް...."\n"މިހެން ދިމާވީ ކީއްވެކަމާއި ހިކުމަތް ދެނެވޮޑިގެންވަނީ ހަމަ އެންމެ ފަރާތަކުން...އެކަމަކު ޖުއާންމެންނާ އެކު އުޅޭއިރު ހާދަ ޖެއްސުމެއްކުރާނެ ހެން ހީވީ. ކިހިނެއް އެހެން މީހަކަށް މަންމަ ނޫނީ ބައްޕަ ކިޔާނީ." ކެމީލާގެ ސިކުނޑި މަޑުޖެހުމެއް ނެތެވެ.\nފާޚާނާތެރެ ރީތިކަމުން އިސްކުރަށް ދޫކޮށްލާ ހިތެއްވެސް ނުވިއެވެ.\n"ބިއުޓިފުލް. އެކަމަކު އަމިއްލަ ތަނެއް ނޫން...ސްޓިލް އަލްހަމްދުލިﷲ ހުރިހާ ކަމަކަށްޓަކާ...." ކެމީލާ ވުޟޫކުރަންފެށިއެވެ.\nނަމާދުކޮށް ނިމިގެން މުސައްލަމަތީ ގުރުއާން ކިޔަވަން އިންދާ ކޮންމެވެސް މީހަކު ދޮރުހުޅުވައިލިހެން ހީވިއެވެ. ކެމީލާ އަޑު މަޑުކުރުމެއްނެތި އެ ހިތްގައިމު ރާގުގައި ކިޔަވަމުން ދިޔައެވެ. ރިކޯޑްކުރަން ދޮރުމަތީގައި މީހަކު ހުރިކަމެއް ނޭގުނެވެ. އިރުގަނޑެއްފަހުން ސޯފިއާ ކެމީލާ އަށް ގުޅާފައި ކާން ތައްޔާރުވާން އެދުނެވެ. ބުރުގާ އަޅައިގެން ތިރިއަށް ދާން ނުކުތްއިރު ޖުއާން އާއި ލޭކެން ތިބެފައި ކެމީލާއަށް އެވީޑިއޯ ދެއްކިއެވެ. ކެމީލާ ލޯ އަޅައިލިއެވެ.\n"މަންމަ ގާތުގައި ނުކިޔާތި...." ޖުއާން އަމުރުކުރިއެވެ.\n"ކީއްވެ ނުބުނަންވީ؟ އިހުސާންތެރިކަމެއް ހުންނަންވާނެއްނު..."\n"މަންމައަށް ރެސްޕެކްޓްކުރާތީ އެންމެން ތިއްބާ ޓީޒްކުރާ ހިތެއްނުވޭ. އެކަމަކު މިއީ ދެން ހަމަ މަޖާ އިނގޭ. ބައިދަވޭ ވަރަށް ސަޅިކޮށް ކިޔެވީ............" ޖުއާން ހުރިހާ ދަތްތައް ފެންނަހެން ހީލިއެވެ.\n"ކެމީލާގެ ދޮންތި ހުރީމަ މާ ފޫހިފިލާނެ. މަންމަގެ ވެސް ޑޯޓާއެއް ނެތް އެހެންވެ ޒައިރާ އެޑޮޕްޓްކުރަން މަންމަ ގާތުގައި ބުނަން މިއުޅެނީ.............."\n"ދޮންތިއަކަށް އަދިވެސް ތިއީ ޕްރެޒިޑެންޓްގެ ސަން ކަމެއް ނޭގޭ....." ކެމީލާ ސިޑިން އެރެން އުޅެނިކޮށް ކައްސައިލުމުން ލޭކެން ހިފެހެއްޓިއެވެ.\n"ލިސެން ކެމީލާ. ކެން ޔޫ ޑޫ މީ އެ ފޭވާ. އަދި އިހަށް ކެމީލާގެ ދޮންތި ކައިރީ އަހަރެންގެ އައިޑެންޓިޓީ ބުނެނުދީ ބާއްވާ............."ލޭކެން އެންގިއެވެ.\n"ދެން ކެމީލާ ބުނެފިއްޔާ ކީއްކުރާނީތަ؟ ޔޫ ކާންޓް ޓްރަސްޓް ހާރ. އޭނަގެ ދޮންތިއަކީ އޭނަގެ ބެސްޓްފްރެންޑް. ގާލްސް ކާންޓް ކީޕް ސިކްރެޓްސް...."ޖުއަން ބުނެލީ މަޖާވެފައެވެ.\n"ބުނެފިއްޔާ....." ލޭކެން ކެމީލާ ސަލާމަތްކުރަން ހިފެހެއްޓިގޮތަށް އަތުން ދޫކޮށްލުމުން އަނެއްކާ ކެމީލާ އަރި އަޅާގޮތްވިއެވެ. ކެމީލާ ބިރުން ދެލޯ ބޮޑުކޮށްލުމުން ޖުއާންއާއި ލޭކެން ހޭންފެށިއެވެ.\nރޭގަނޑުގެ ކެއުމަށް ތިރިއަށްގޮސް ކެމީލާއިނީ ފިނިވާގޮތްވެފައެވެ. ޝާހީކަމާއި ރަސްމީކަން ބޮޑީއެވެ. މޭޒުމަތީގައި އަތުރާފައިވާ ދުވަހަކު ލޮލުން ނުފެންނަ ފަދަ ރީތި ތަށިތަކާއި އުލާއި ސަމުސާ އަދި ބިއްލޫރިތަށިތަކާއެކު މޭޒުގައި ކާއެއްޗެހި އަތުރާލާފައިވާލެއް އެހާ ފުރިހަމައެވެ. ނެޕްކިންތަކެވެ. އުއްބައްތިތަކެވެ. ޔޫރަޕްވައްތަރު ޖަހާ އަންހެންކުދިން ޔުނިފޯމްގައި ވެއިޓަރުންފަދައިން އޯޑަރަކަށް ބަލަބަލާ ތިއްބެވެ. ހަގީގަތުގައި އެގޭ ބަދިގޭގައި ސޯފިއާ ގެންގުޅެނީ ފްރެންޗް ޚާދިމާއިންނެވެ. ކާންފެށިއިރު ކެމީލާ ބިސްމި ކިޔެވެ. މާތްﷲއަށް ހަމްދުކުރިއެވެ. މޭޒުމަތީގައި ހުރި ކާތަކެތި މުޅިން އަލެވެ. ކައިފާ ނުކާންވީ އެއްޗެއް ނޭގުނެވެ. އަޑު އަހާ ކާ އެއްޗަކަށް ހުރީ ސްޓޭކްއެވެ. ކާންފެށުމުން މޭޒުދޮށަށް ވެރިވެފައިވާ ހިމޭންކަން މުގުރި ސަމާސާކޮށް އެންމެން ވާހަކަދައްކަން ފެށިއިރުވެސް ޒުވާން ފިރިހެންކުދިން އަދަބުވެރިކަމާއި ބޮޑެތި މީހުންނަށް އިހުތިރާމް އަދާކުރާކަން ފާހަގަވިއެވެ. ޚާދިމާއިންވެސް ބަދިގެ ފަރާތަށް ގޮސް ނިވާވިގޮތުން އެ އާއިލާގެ އެކަނިވެރިކަމަށް އިހުތިރާމް ކުރާކަން އެނގުނެވެ. އާތިކާ ކެމީލާ ގާތުން އެކި ސުވާލުތައް ކުރިއެވެ. މަންމައާއި ބައްޕަގެ ޚަބަރު އޮޅުން ފިލުވިއެވެ. އެ އާއިލާއާއި ބެހޭގޮތުން ކެމީލާއަށް ބުނެދޭކަށް ނޭގުނެވެ. އެނގުނީ ބައްޕައާއި މަންމަ ދުނިޔޭގައި ނެތްކަމެވެ. އޭނައާއި ޒައިރާ ބަލާ ބޮޑުކުރީ މާމައެވެ. ކެއުމުގެ ތެރޭ ޝައުން އެގެއަށް ނާންނާތީ އެކަމާއި ވާހަކަ ދެކެވުނެވެ.\nކެމީލާއަށް އެރޭ އެކަނި ވުމުން ނިދާކަށްވެސް ނުކެރުނެވެ. ބޮކިތައް ދިއްލާލައިގެން ޒައިރާއާއި ވާހަކަދައްކަން އޮވެފައި ދަމުނަމާދުވެސްކުރިއެވެ. ލޮލުފިޔަ ޖަހައިލެވޭވަރުވީ ފަތިސްނަމާދަށްފަހުއެވެ. ހޭލެވުނީ ފޯނު ރިންގު ވާއަޑަށެވެ. ނާސްތާ ކުރަން އަންނަން ސޯފިއާ އެންގީއެވެ. ވަކި ގަވާއިދަކަށް އުޅެން ޖެހުމުން ހާސްކަމާއެކު ނިދި ނުފިލަނީސް ތައްޔާރުވެލައިގެން ތިރީ ބަޔަށް ދިޔައިރު އެންމެން އޭނަގެ އިންތިޒާރުގައެވެ. ފުރަތަމަ ފަހަރަށް ބެކަން ކެވުނެވެ. ޕޭންކޭކުވެސް މީރުކަމުން އަނގަޔަށް ވިރޭފަދައެވެ. އޮމްލެޓްވެސް ތަފާތު ވައްތަރަކަށް ހަދާފައެވެ. މާމަމެންނަށް ނުދީ ކާންވުމުން ކެވުނީ ކުޑަކޮށެވެ. ކިތަންމެ ފަހަރަކު ކަރުނަ ނިރައިލިއެވެ. ހިތްވަރުކޮށްލެވެނީ ހަމަ ކިރިޔާއެވެ.\n"ހިނގާ ސްކޫލަށްދަމާ...." ޖުއާން ބުނެލިއެވެ.\n"ވިތް ޔޫ؟ " ކެމީލާ ސިހޭގޮތްވިއެވެ.\n"ދެން އެހެން ކާކާ އެކީ؟ އޮފިޝަލީ ކޮއްކޮއަށް ވީމަ ދެން އަހަރެމެން އެއް ސްކޫލަކަށް ދަންޏާ އެކީގަ ދޯ ދާން ޖެހޭނީ؟ " ޖުއާން ކެމީލާއާއެކު ސިޑިން އަރައިގެން އައީ މަޑުންނެވެ.\n"ތާނީ އާއި ވިޝާ ރުޅި އަންނާނެ...." ކެމީލާ އެގޮތް ބޭނުމެއް ނޫނެވެ.\n"ރުޅިއެއް ނޫން. އެއަށް ކިޔަނީ ޖެލަސީ. މަޖާވާނެ އަސްލު..." ޖުއާން އެކަމާ އުފާކުރާކަހަލައެވެ.\n"އެހެން ކުދިން ޖޭ ކުރާހިތެއްނުވޭ...."\n"ހާދަ ތަފާތޭ. ފްރެޖައިލް ކަމުން ހަމަ ދޮންބެގެ ލިލީ މަތިން ހަދާންވަނީ. ސްކޫލުން އަންނަމުން އެގެއަށް ޖައްސާލަމާ........." ޖުއާން ދައުވަތު ދިނެވެ.\n"އައި ކާންޓް......" ކެމީލާ ކަންބޮޑުވިއެވެ.\n"ކީއްވެ؟" ޖުއާންއަށް މަޖާވިއެވެ.\n"ޑޮކްޓަރ ޝައުން އެގޭގައި އުޅުއްވާނެ...."\n"އޭނަދެކެ ލަދުންތަ؟ ޑޮކްޓަރ ވީމަ.....ހަހަ. ސޯ ފަނީ..." ޖުއާން ހޭންފެށިއެވެ. ކެމީލާ ލޯ އަޅައިލިއެވެ.\n"ދަރިފުޅާ. ކޮއްކޮ ދެރަކޮށްނުލާތި...." ސޯފިއާ ފަހަތުން އަންނަމުން ބުނެލުމުން ޖުއާން ބުނީ އޭނަ އާއި ކެމީލާ ހަމަ އެކުވެރިކަމާއެކު ވާހަކަދައްކަނީ ކަމުގައެވެ. ދެކުދިންނަނީ ސްކޫލްގައިވެސް ދަންނަ ކުދިންކަމަށެވެ. އަދި އޭނަ ކެމީލާއަށް ލޭ ހަދިޔާކުރިކަން މަންމަ ހަނދާންނެތުނީތޯ ސުވާލުކޮށްލުމުން ސޯފިއާ ހިނިއައެވެ. އޭނަގެ އެދުމަކީ ހުރިހާ ކުދިން ކެމީލާ ކޮއްކޮ ކަމުގައި ބަލައިގަތުމެވެ. އިތުރު އެއްވެސް ގުޅުމަކަށް ފުރުސަތު ނޯންނާނެކަމަށް އޭނަގެ ހިތް ޔަގީންކުރިއެވެ.\nސްކޫލުން އަރީޖުއާއި ދިމާނުވުމުން ކެމީލާ ކަންބޮޑުވިއެވެ. އަރީޖްއަށް ގުޅިއިރު ފޯނު އޮތީ ނިވާލާފައެވެ. އަރީޖް ބަލިވީހެއްޔެވެ؟ ގެއަށް އަންނަމުން ޖުއާން ގާތު އާދޭސްކޮށްގެން އެގެއަށް ގެންގޮސްދިނެވެ. އެޕާޓްމެންޓްގައި އުޅެނީ އެހެން ބަޔެކެވެ. ބުނީ ކުރިން އުޅުނު ދެމައިން ދިޔަތަނެއް ނޭގޭކަމުގައެވެ. ކެމީލާގެ ލޮލަށް ކަރުނަ އައެވެ. ކާރަށް އެރިގޮތަށް ބޭރަށް ބަލަން އިނދެ ކެމީލާ ކަރުނަ އޮއްސިއެވެ. އަރީޖް ވަކިވެ ދިޔައީމައެވެ. އަންގާވެސް ނުލީތީއެވެ. އޭނައާއި އޮތް އެކުވެރިކަން ކަނޑާލީހެއްޔެވެ؟ ހާދަ ދެރައެވެ.\nކިޔާންއަށް ޖައިޝް ދެއްކި ސީސީޓީވީ ފުޓެޖް ފެނިފައި އޭނަގެ ގައިން ހީބިހި ނެގިއެވެ. މިއީ ހަމަ ހަގީގަތެއް ހެއްޔެވެ؟ ޖައިޝްއަށް މި ލިބުނު ގޮތެއްވެސް ނޭގެއެވެ. ކިޔާންގެ އުފާވެރި ތަބީއަތު ބަދަލުވީތަން ފެނިފައި ޖައިޝް ހަމްދަރުދީވިއެވެ.\n"އައިމް ސޮރީ ކިޔާން. މި ލިބުނު ގޮތެއް އަދި ބުނެވޭކަށް ނެތް. އެކަމަކު ޝައުންއަށް އެނގިއްޖެއްޔާ ވާނީ ކިހިނެއްތަ. އެހާވަރަށް ކަން ނޭގޭ ބިޓްރޭ ކުރެވޭނީ. ކިޔާން ބޮއިގެންތަ ހުރީ؟ " ޖައިޝް ހެމުން ސުވާލުކުރިއެވެ.\nކިޔާން ހުރީ ޝޮކެއްގައެވެ. ވީއިރު އެލީނާ އޭނައަށް އެހާވަރަށް ގުޅާފައި "އެރޭ" ގެ ވާހަކަ ދައްކަނީ ހަގީގަތެއްވީމަ ތާއެވެ. އޭނަ ހަދާން ނުވަނީ ކީއްވެބާވައެވެ. ޕާޓީ ޑްރަގާއި އެހެން އެއްޗެހި ބޭނުންކުރުމަކީ ޅަ ޒުވާނުންނަށް ބައެއްފަހަރު ފާފަތަކަށް އަރައިގަންނަން އެޅޭ ޅަ އެއްޗެކެވެ. ގިނަފަހަރު އެކުއްޖެއްގެ ކުށެއްނެތި އެހެން މީހުން ގަސްތުގައި ޑްރަގް ދޭންވެގެން ބުއިންތަކަށް އަޅަނީއެވެ.\n"ޑިލީޓް އިޓް....." ކިޔާންގެ ލޯ ތެމޭގޮތްވިއެވެ.\n"މިއިން ޑިލީޓްކުރިޔަސް ބްލެކްމެއިލް ކުރާ މީހާ އަތުގައި އޮންނާނެއްނު....."\n"މި އަންހެންވެރިންނަކީ އުދަގުލެއް. ދުރަށް ދުވަން އުޅުނަސް ކައިރިވާގޮތެއް ނޭގޭ....." ކިޔާން އިސްތަށިގަނޑުތެރެއަށް އަތް މަހާލައިގެން ހުރެ އެސްފިޔަތައް މަރާ ބާރުކޮށްލިއެވެ.\n"އެހެން ޕްލެނެޓަކަށް ހިޖުރަކުރޭ. ހެހެ..."\n"އައި މެސްޑްއަޕް އެވްރީތިންގް. ގޯޑް..."\nބޯކޮށް ވާރޭވެހެމުން ދިޔައިރު ދޭތެރެއަކުން ވިދުވަރުގެ އަލި ދޮރުތަކުގެ ފަރުދާތައް ފޫ ދުއްވާފައި ބޮޑުކޮޓަރިތެރެއަށް އެޅިލައެވެ. ޝައުން ލެޕް ހުޅުވާލައިގެން ކޮންމެވެސް މަސައްކަތެއްގައި އިންއިރު މޭޒުމަތީގައި ހުރި ކޮފީޖަގުން ތަށްޓަށް އަޅައިގެން ދޭތެރެއަކުން ކޯވަރެއް ބޯލައެވެ. އެލީނާ ފިޔާތޮށިކުލައިގެ ފަށުވި ޕިޖާމާއެއް ލައިގެން ނުކުމެފައި ކުރިމަތީގައި ހުރި ސޯފާގައި އޮށޯތެވެ. ޝައުންގެ އެންމެ ނަޒަރެއްވެސް އޭނަގެ މައްޗަށް ނުހުއްޓުމުން ދެރަވީ ކީއްވެކަމެއް ނޭގުނެވެ.\n"ކިހާ ދުވަހެއް ބާކީ އޮތީ؟ "\nޝައުން ލެޕުން ނަޒަރު ވަކިކޮށްލިއެވެ. އެކަމަކު ޖަވާބެއް ނުދިނެވެ. އެއްޗެކޭ ބުނަން އުޅެފައިވެސް ބުމަ ކައިރިކޮށްލައިފިއެވެ. އެވަގުތު އެލީނާގެ ފޯނު ރިންގުވާން ފެށުމުން ބަލައިލާފާ ޝައުންއަށް ބަލައިލީ ކޮންމެވެސް ވަރަކަށް ކަންބޮޑުވެފައެވެ. އަދި އަވަހަށް ފޯނު ހިފައިގެން އެތެރެއަށް ދާން ހިގައިގަތެވެ.\n"ކިޔާން. ކީއްކުރަން ތިގުޅީ؟ މިއޮތްފަދަ ގަޑީގައި ހަނދާންވީޔޯ؟ " އެލީނާއަށް އަހައިލެވުނެވެ.


Addoo in hamala dhin meehaage zahamthah fun\nއައްޑޫން ހަމަލާދިން މީހާގެ ޒަހަމްތައް ފުން\nއައްޑޫ އިކުއެޓޯރިއަލް ހޮސްޕިޓަލް: މާރާމާރީގައި އަނިޔާވި މީހާގެ ހާލު ސީރިއަސްވެ އައިސީޔޫގައި ފަރުވާ ދެނީ---\nއައްޑޫގައި ދެ ގުރޫޕެއްގެ މެދު ރޭ ހިންގި މާރާމާރީގައި ޒަހަމްކޮށްލި މީހާއަށް ފުން ޒަހަމްތަކެއް ލިބި އައިސީޔޫގައި ފަރުވާދެމުން ދިޔަ ނަމަވެސް އޭނާގެ ހާލު މިހާރު ސީރިއަސް ނޫން ކަމަށް އައްޑޫ އިކްއެޓޯރިއަލް ހޮސްޕިޓަލުން ބުނެފި އެވެ.\nއެ ހޮސްޕިޓަލްގެ މީޑިއާ ކޯޑިނޭޓަރު ޝާފީ މުހައްމަދު މިއަދު ވިދާޅުވީ ރޭގެ މާރާމާރީގައި ޒަހަމް ކޮށްލުމުން އެ ހޮސްޕިޓަލުގެ އައިސީޔޫގައި ފަރުވާދެމުންދަ ނީ 22 އަހަރުގެ ފިރިހެނަކަށެވެ. އޭނާގެ ހާލު މިހާރު ރަނގަޅެވެ. އަދި ވިދާޅުވީ މާރާމާރީގައި އޭނާގެ ހަށިގަނޑަށް ފުން ގިނަ ޒަހަމަތަކެއް ލިބިފައިވާ ކަމަށާއި އަތުގެ އިނގިލިތައްވެސް ވަރަށް ބޮޑަށް ޒަހަމްވެފައިވާ ކަމަށެވެ.\nފުލުހުން ބުނީ އައްޑޫ ސިޓީ ހިތަދޫގައި ރޭ ދަންވަރު 12:30 ހާއިރު މާރާމާރީއެއް ހިނގައި މީހަކަށް އަނިޔާވެފައިވާ ކަމަށެވެ. އަދި މި އީ ދެ ގުރޫޕެއް ދެމެދުގައިން ހިނގި މާރާމާރީއެއް ކަމަށެވެ. މި މާރާމާރީ އާއި ގުޅިގެން މިހާތަނަށް އެއްވެސް މީހަކު ހައްޔަރު ކޮށްފައި ނުވާ ކަމަށެވެ.\nޒަހަމްވި މީހާއަށް ލިބިފައިވާ އަނިޔާތައް ފެންނަ ބައެއް ފޮޓޯތައް ވަނީ އާންމުވެފަ އެވެ. އެ ފޮޓޯތަކުން ފެންނަ ގޮތުގައި އޭނާގެ އަތްތިލައަށް ވަރަށް ބޮޑަށް ޒަހަމްވެފައި ވެއެވެ.\nމޯލްޑިވްސް ޕޮލިސް ސާވިސް އައްޑޫ ސިޓީ ސ. ހިތަދޫ + އައްޑޫ އެކުއެޓޯރިއަލް ހޮސްޕިޓަލް، މާރާމާރީ ހިންގުން\nއައްޑޫގައި މާރާމާރީއެއް: އެކެއްގެ ހާލު ސީރިއަސް\nފޭދޫ ކުއްޖާ ޒަހަމްކޮށްލި މައްސަލައިގައި ދެ މީހަކު ހައްޔަރުކޮށްފި\nފޭދޫ ކުއްޖާ ޒަހަމްކޮށްލީ ގޭންގު މާރާމާރީއަކުން\nބައެއް ފުލުހުން ހުވާކުރުމުގެ ރަސްމިއްޔާތު ބާއްވައިފި


SunOnline: Super dancer4Medianet in balaaleveyne\nސުޕަޑާންސާ4މީޑިއާނެޓުން ބަލާލެވޭނެ\nއައިޝަތު ފަރީޙާ 26 Mar 2021, 12:09\nސޮނީ އެންޓަޓެއިންމެންޓް ޓެލެވިޒަންގެ ކާމިޔާބު ޑާންސް ޝޯ، ސުޕަ ޑާންސާގެ ކާމިޔާބު ތިން ސީޒަނަށްފަހު، އެ ޝޯގެ އާ ސީޒަނެއް ދެއްކުމަށް ތައްޔާރު ވެއްޖެއެވެ.\nމިފަހަރުވެސް ސުޕަ ޑާންސާގެ ޖަޖުންގެ ގޮތުގައި ޝިލްޕާ ޝެޓީ ކުންޑްރާގެ އިތުރުން ގީތާ ކަޕޫރާއި އަނޫރާގު ބާސޫ ފެންނާނެ އެވެ. ސުޕަ ޑާންސާ ޗެޕްޓާ4ގެ ހޯސްޓުންގެ ގޮތުގައި ފެންނާނީ ޕަރީތޯޝް ތުރިޕާތީ ނުވަތަ މާމާޖީގެ އިތުރުން ރިތުވިކް ދަންޖާނީ އެވެ.\nސުޕަ ޑާންސާ 4، "ނާޗްކާތިޔޯހާރް" ވެސް ވެގެން ދާނީ އެ ޝޯގެ އެހެން ސީޒަން ތަކެކޭ އެއްގޮތަށް ފޯރިގަދަ، ހުނަރުން ފުރިފައިވާ ކުދިންގެ ހަރަކާތްތައް ދައްކާލާނެ ޝޯ އަކަށެވެ. މިއީ އިންޑިއާގެ އެކި ކަންކޮޅުތަކުގައި އުޅޭ ކުޑަކުދިންނަށް އެ ކުދިންގެ ނެށުމުގެ ހުނަރު ދައްކާލުމަށް ފުރުސަތު ދޭ ޝޯ އެކެވެ.\nސުޕަ ޑާންސާ 4، މާޗު 27 އިން ފެށިގެން ކޮންމެ ހޮނިހިރު އަދި އާދިއްތަ ދުވަހެއްގެެ 19:30 ގައި ސޮނީ އެންޓަޓެއިންމެންޓް އެޗްޑީ (މީޑިއާ ނެޓް ޗެނަލް 853) އިން ދައްކާނެ އެވެ.\nސުޕަ ޑާންސާ ޝޯވ އަށްފަހު ކޮންމެ ހޮނިހިރު އަދި އާދިއްތަ ދުވަހެއްގެެ 21:00 ގައި އިންޑިއަން އައިޑަލް ވެސް ފެންނާނެ އެވެ.\nޝޯތައް ނުބެލިއްޖެ ނަމަ، މީޑިއާ ނެޓްގެ މަލްޓިސްކްރީން އެޕްގެ ކެޗްއަޕް ސާވިސް ބޭނުންކޮށްގެން ޝޯ ބަލާލެވޭނެ އެވެ. އަދި ހަތަރު ދުވަސް ވަންދެން މަލްޓި ސްކްރީނު އެޕު މެދުވެރިކޮށް، ޓީވީ އިން މިސް ވާ ޕްރޮގްރާމުތައް ފެންނާނެ އެވެ.\nމިސް ޔުނިވާސް ހަފްލާ މީޑިއާނެޓުން ވަގުތުން ބަލާލެވޭނެ\nސެލެބްރިޓީންގެ ވާހަކަތަކާއެކު އައިސްޓީވީން2ޕްރޮގްރާމެއް


Aa Coach Aa Eku Ekulavaali Gaumee Team Ge Squad Iulaan Kohfi - Vaguthu\nއާ ކޯޗާއެކު އެކުލަވާލި ގައުމީ ޓީމުގެ ސްކޮޑު އިއުލާންކޮށްފި\nޕީޓާ ސެގަޑްގެ އިރުޝާދުގެ ދަށުން އެކުލަވާލި ރާއްޖޭގެ ގައުމީ ޓީމުގެ ސްކޮޑު އިއުލާންކޮށްފިއެވެ.\nމި ސްކޮޑުން ގައުމީ ޓީމަށް ކުޅުނު ބައެއް ކުޅުންތެރިންނަށް މިފަހަރު ޖާގަ ގެއްލިފައިވާއިރު ކުލަބް އީގަލްސް އަށް މިހާރު ކުޅެމުންދާ އެއްބަޑު އެއްބަފާ ދެބެން ކަމުގައިވާ އަހުމަދު ނޫމާން (ހެލްމެޓް) އަށާއި އޭނާގެ ކޮއްކޮ މުޙައްމަދު ނާއިމް ވަނީ ގައުމީ ސްކޮޑުން ޖާގަ ދީފައެވެ.\nމާޒިޔާ ސްޕޯޓްސްގެ ނާއިޒް ހަސަން (ދާދު) އާއި ކުލަބް އީގަލްސްގެ އަހުމަދު ރިޒްވާން (ރިޒޭ) އާއި ނިއުރޭޑިއަންޑްގެ އަހުމަދު އަބްދުﷲ (ލިލީ) ވަނީ ޕީޓާގެ ސްކޮޑުން ބާކީ ކޮށްފައެވެ. އަދި ވިކްޓަރީއަށް ކުޅެމުންދާ ހުސެއިން ނިހާން (ނިހާޓް) އަށްވެސް ވަނީ މިފަހަރު ސްކޮޑުން ޖާގަ ދީފައެވެ.\nގައުމީ ޓީމްގެ ސްކޮޑް އިއުލާންކޮށްފައި ވަނީ މިމަހުގެ 27 ވަނަ ދުވަހު އޭއެފްސީ އޭޝިއަން ކަޕްގެ ކޮލިފައިންގެ ގްރޫޕް ސްޓޭޖުގައި ބޫޓާން އާއި ދެކޮޅަށް ކުޅޭ މެޗާއި މިމަހު 23 ވަނަ ދުވަހު ސިންގަޕޫރުގައި އެގައުމުގައި ކުޅޭ އެކުވެރިކަމުގެ މެޗާއި ދިމާކޮށެވެ.\nއޭޝިއަން ކަޕް ކޮލިފައިންގެ ފަހު މެޗަށް ތައްޔާރުވުމުގެ ގޮތުން މިރޭ ސިންގަޕޫރަށް ދާން ގައުމީ ޓީމު ފުރުމަށްވަނީ ހަމަޖެހިފައެވެ. ސިންގަޕޫރުގައި އެ ގައުމާ ދެކޮޅަށް އަންނަ ހުކުރު ދުވަހު އެކުވެރިކަމުގެ މެޗެއް ކުޅޭއިރު ބޫޓާނާ ދެކޮޅަށް މާލޭގައި ކުޅޭ އޭޝިއަން ކަޕްގެ ކޮލިފިކޭޝަންގެ ގުރޫޕް ސްޓޭޖް މެޗު އޮންނާނީ އަންނަ އަންގާރަ ދުވަހުގެ ރޭގައެވެ.\nމިފަހަރުގެ ސްކޮޑްގައި ދަނގަޑޭ ހިމަނާފައިވާއިރު ގްރީސް ސްޓްރީޓަށް ކުޅެމުންދާ އުމުރުން 17 އަހަރުގެ އަބްދުﷲ ޔާމިންވެސް ވަނީ ސްކޮޑްގައި ހިމަނާފައެވެ. އީގަލްސްގެ މުޙައްމަދު ނާއިމް އާއި ޓީސީގެ އައްޒާމް އަބްދުﷲ އަކީވެސް ގައުމީ ޓީމްގެ ސްކޮޑްގައި މުޅިން އަލަށް ހިމަނާފައިވާ ކުޅުންތެރިންނެވެ.\nމިފަހަރު ސޮކޮޑްގައި ހިމެނެނީ ޓީސީ ސްޕޯޓްސް ކުލަބް އިން އިބްރާހިމް މަހުދީ ހުސެއިން (ފޭދޫ އިއްބެ) އާއި އިބްރާހިމް ވަހީދު (އިއްބެ) އާއި އައްޒާމް އަބުދުﷲ އާއި ވިކްޓްރީ އިން ހަސަން ތޮލާލް (ޓޮޕްލެކް) އާއި ގްރީން ސްޓްރީޓްއިން އަސްހަދު އަލީ (އަޑުބަރޭ) އާއި އަބްދުﷲ ޔާމިން އާއި މާޒިޔާއިން ސަމޫހު އަލީ (ސަމިއްޓޭ) އާއި ޔަސްފާދު އަލީ (މުލަކޭ) އާއި މުޙައްމަދު އިރްފާން އާއި މުޖުތާޒު މުޙައްމަދު (މުޖޭ) އާއި ހުސެއިން ޝަރީފް އެވެ.\nމީގެ އިތުރުން ނިއުރޭޑިއަންޓުން އަލީ އަޝްފާގު (ދަގަޑޭ) އާއި އަކްރަމް އަބްދުލް ޣަނީ (އަކޫ) އާއި މުޙައްމަދު އުމެއިރު އާއި ހަމްޒާ މުޙައްމަދު (ހަމްޕު) އާއި އަލީ ފާސިރު (ސެންޓޭ) އާއި ހިސާމް ސަލީމް (ކޮކި) އާއި ރިހާމް އަބުދުލްޣަނީ (ބޮބި) އާއި މުޙައްމަދު ފައިސަލާއި ކުލަބް އީގަލްސް އިން އަހުމަދު ނޫމާން (ހެލްމެޓް) އާއި އޭނާގެ އެއްބަޑު އެއްބަފާ ކޮއްކޮ މުޙައްމަދު ނާއިމް އާއި ހުސެއިން ޝިފާއު ޔޫސުފް (ކްރޯ) ގެ އިތުރުން ވިކްޓަރީ ސްޕޯޓްސް ކުލަބުގެ ހުސެއިން ނިހާން (ނިހާޓް) އެވެ.


އެމްޑީޕީ ފިޔަވައި ސިޔާސަތެއް ހިފައިގެން ރައްޔިތުންނާއި ހިސާބަށް ދިޔަ ބަޔަކު ނެތް: – މެންބަރު މުހަންމަދު ޝިފާޒް – Maldivian Democratic Party\nއެމްޑީޕީ ފިޔަވައި ސިޔާސަތެއް ހިފައިގެން ރައްޔިތުންނާއި ހިސާބަށް ދިޔަ ބަޔަކު ނެތް: – މެންބަރު މުހަންމަދު ޝިފާޒް\nދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ) ފިޔަވައި ސިޔާސަތުތަކެއް ހިފައިގެން ރައްޔިތުންނާއި ހިސާބަށް ދިޔަ އެއްވެސް ބަޔަކު ނެތްކަމަށް ބާރަށު ދާއިރާގެ މެންބަރު މުހަންމަދު ޝިފާޒް ވިދާޅުވެއްޖެއެވެ. ޝިފާޒް މިހެން ވިދާޅުވެފައިވަނީ ‘އާ ބާރެއް، އެއްބުރުން’ މިނަމުގައި ރައްޔިތުންގެ މަޖިލީހުގެ ރައީސް އަބްދުﷲ ޝާހިދު އިސްނަންގަވައިގެން ލާމު އަތޮޅުގެ ބައެއް ރަށްރަށަށް ކުރައްވަމުން ގެންދަވި ކެމްޕެއިން ދަތުރުގައި ލ. ދަނބިދޫގައި 11 އޯގަސްޓުގައި ބޭއްވި ޖަލްސާގައި ވާހަކަފުޅު ދައްކަވަމުންނެވެ.\nދަނބިދޫގައި ވާހަަކަ ދައްކަވަމުން ޝިފާޒް ވިދާޅުވެފައިވަނީ ދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ އަމާޒަކީ ރައްޔިތުން ވޯޓު ދިނުމުގެ ކުރިން އެރައްޔިތުންނަށް ވާނޭ ގޮތެއް އެނގި ވާ ފައިދާތައް ރަނގަޅަށް ދެނެގަނެގަތުމަށްޓަކައި ކަމަށެވެ. ސިޔާސަތުތައް ހާމަކޮށް ރައްޔިތުން އެސިޔާސަތުތަކާއިމެދު ދެކޭ ގޮތް އޮޅުންފިލުވައި، އެކަންތައްތައް ކަމުދިޔުމުން އެއްބާރަކަށް މިއަދު ބުނަމުންދަނީ އެއްބުރުން ރައީސް ނަޝީދު ހޮވާނޭ ވާހަކަ ކަމަށް ޝިފާޒް ވިދާޅުވިއެވެ. ހުށައެޅިފައިވާ ސިޔާސަތުތައް ތަންފީޒު ވާނެތޯ ރައްޔިތުން ކުރިމަތިކުރަމުންދާ ސުވާލުތަކަށް ޖަވާބު ދެއްވަމުން ޝިފާޒް ވިދާޅުވެފައިވަނީ 2008 ވަނަ އަހަރު މެނިފެސްޓޯގައި ލިޔުނީ ފަސް އަހަރު ތެރޭ ކުރާނޭ ކަންކަން ކަމަށާއި، އެހެންނަމަވެސް3އަހަރުވީއިރު އެވައުދުތައް އޮތީ އެއްކޮށް ކަހަލަ ގޮތަކަށް ފުއްދިފައިވާކަމަށެވެ.\nމާބައިދޫ ޕާޓީގެ ހަރުގެ ހުޅުވުމަށްފަހު ބޭއްވި ޖަލްސާގައި ވާހަކަ ދައްކަވަމުން ޝިފާޒް ވިދާޅުވެފައިވަނީ މިހާރު ރާއްޖޭގެ ސިޔާސީ ލީޑަރުންގެ ތެރެއިން އެންމެ ވަރުގަދަ އަޒުމެއްގައި، ގަދަ ހިތްވަރާއެކު މަސައްކަތްކުރައްވާ ހަމައެކަނި ބޭފުޅަކީ ރައީސް ނަޝީދުކަމަށެވެ. އަދި ރިޔާސީ އިންތިޚާބަށް ވާދަކުރައްވާ ކެނޑިޑޭޓުންގެ ތެރެއިން ދިވެހި ގައުމު ތަރައްގީކުރުމާއި، ޑިމޮކްރަސީ ހަރުދަނާކުރުމާއި، އިންސާނީ ހައްގުތައް ހިމާޔަތްކުރުމުގެ އަޒުމް ގެންގުޅެނީ ހަމައެކަނި ރައީސް ނަޝީދު ކަމަށް ޝިފާޒް ވިދާޅުވިއެވެ. ދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ) އުފެދުނީވެސް އަނިޔާއަށް ދެކޮޅަށްކަމަށާއި މިސަބަބުތަކަށްޓަކައި އެކަނިވެސް ރައްޔިތުން އެއްބުރުން ރައީސް ނަޝީދު އިންތިޚާބުކޮށްދެއްވާނޭކަމަށެވެ.\nމާވަށުގައި ވާހަކަ ދައްކަވަމުން ޝިފާޒް ވަނީ ރައްޔިތުން ރައީސް ނަޝީދަށް ވޯޓު ދެއްވަން ޖެހޭ ސަބަބުވަނީ ކިޔައިދެއްވައިފައެވެ. އަދި މާވަށު ރައްޔިތުން އުންމީދު ކުރާ ހެޔޮ ބަދަލު އޮތީ މާދުރުގައި ނޫންކަމަށާއި، ސެޕްޓެމްބަރ7ވަނަ ދުވަހަކީ އެއުއްމީދުތައް ހާސިލް ވާނޭ ދުވަސްކަމަށް ޝިފާޒް ވިދާޅުވިއެވެ. އަދި ހަމައެހެންމެ ވަޒީފާ ގެއްލިދާނެތީ އާއި އެހެނިހެން ގޮތްގޮތުން ކުރާ އުނދަގުލާއި ހެދި ބަޣާވާތާއި ދެކޮޅަށް ވޯޓު ދޭން ބިރުގަނެގެން ނުވާނޭ ކަމަށް ޝިފާޒު ވިދާޅުވިއެވެ.\nލާމު އަތޮޅަށް ކުރި މި ދަތުރުގައި ޝިފާޒް ވަނީ އެއަތޮޅު މިހާރު އެމްޑީޕީ ކޮޅަށް އެނބުރިފައިކަން ފާހަގަ ކުރައްވާފައެވެ. މިގޮތުން މީގެ ކުރިން އެއަތޮޅަކީ މައުމޫނަށް ތާއިދު އޮތް އަތޮޅަށް ކަމަށް ހީވެފައި އޮތަސް މިއަދު ހަގީގަތް އޮތީ އެހެން ނޫންކަމަށް ވިދާޅުވިއެވެ. މިގޮތުން ކުރިން މައުމޫނަށް ތާއީދުކުރި ހަރު މީހުންނާއި، ގަދަރުވެރި މަގާމުތަކުގައި އުޅުނު މީހުންވެސް މިހާރު ޒަމާނާއެކު އެމީހުންގެ ވިސްނުން ބަދަލުވެ ތާއިދުކުރަނީ އެމްޑީޕީއަށް ކަމަށް ވިދާޅުވިއެވެ.


Fasv ana Raees ah fas fahethin ivvi hukumaaeku fas aharah jalu...\nފަސް ވަނަ ރައީސަށް ފަސް ފަހެތިން އިއްވި ހުކުމާއެކު ފަސް އަހަރަށް ޖަލު ގޮޅިއަށް!\nރައީސް ޔާމީންއަށް އިއްވީ ފަސް އަހަރު ދުވަހުގެ ޖަލު ހުކުމެއް\nއޭގެ އިތުރުން އެ މަނިކުފާނު ވަނީ ފަސް މިލިއަން ޑޮލަރުން ޖޫރިމަނާކޮށްފައި\nކ. މާލެ | 28 ނޮވެންބަރ 2019 | ބުރާސްފަތި 17:30 | 23,322\nމި ރާއްޖޭގެ ދެވަނަ ޖުމްހޫރިއްޔާގެ ފަސްވަނަ ރައީސަކަށް ވެވަޑައިގެންނެވި ރައީސް، ޢަބްދުﷲ ޔާމީން ޢަބްދުލް ޤައްޔޫމްގެ ވެރިކަމަކީ މި ރާއްޖޭ އެއް ގޮތަކަށް ވުރެ ގިނަ ގޮތުން ބަދަލުކޮށްލި ވެރިކަމެކެވެ. ޤައުމުގެ އިސްތިޤުލާލާއި މިނިވަންކަން ދަމަހައްޓާ، ދުވަހަކު ނުދެކޭހާ ތަރައްޤީ ގެނެސްދެއްވާނެ ކަމަށް ވަޢުދުވެވަޑައިގެން ވެރިކަމަށް ވަޑައިގެންނެވި މޮޅު އިކޮނޮމިސްޓް މި ޤައުމު އެ ފުށުން މި ފުށަށް ޖައްސަވާލެއްވީ ހިތުހުރިހާ ގޮތަކަށެވެ. ފަސްޖެހިވަޑައިގަތުމެއް ނެތި، ހުރިހާ އާރާއި ބާރު މުށު ތެރެއަށް ލައްވައިގެން، ވެރިކަން ކުރެއްވީ ތަޚުތުގައި އިންނެވި ރަސްކަލެއް ހެންނެވެ.\nއެ ރައީސްގެ ވެރިކަމުގައި ޤައުމަށް ގެނެސްދެއްވި ތަރައްޤީއާ އެއްވަރަށް، ޤައުމުގައި އަނިޔާވެރިކަމާއި ކޮރަޕްޝަނާއި ފަސާދައިގެ މޫ ލައިގެން ދިޔައެވެ. ފަނޑިޔާރުގެ ކިލަނބުކޮށްލާ، ޤައުމުގެ މުއައްސަސާތަކަކީ އެ ރައީސް ބޭނުންހާ ގޮތަކަށް ދުއްވަން ހުރި އަތް ގާޑިޔާތަކަކަށް ހެއްދިވިއެވެ. ޖަލު ގޮޅީގެ އެތެރެ ނުދެކޭ ސިޔާސީ ހަމަ އެންމެ ވެރިޔަކުވެސް މި ޤައުމުގައި އޭރު ނެތެވެ. ކިރިޔާވެސް ޚިޔާލު ތަފާތުވެ ދެބަސްވެވަޑައިގަންނަވާ ފަރާތްތައް މަޤާމުން ދުރުކޮށް، "ސައިޒް" ކޮށްލުމުގައި އެވަރުގެ ކުޅަދާނަ ވެރިޔަކު ނެތެވެ.\nޤައުމުގައި މީހުން މެރުން ޢާންމުވެ، ގޭންގްސްޓާރުން ފިޔަ ފަޅައިގެން ދުވީ އެޔެއް މިޔެއް ބަލާފައެއް ނޫނެވެ. ކިތަންމެ ބޮޑު ކުށެއް ކުރިޔަސް، އެ ވެރިޔާއަށް ވަފާތެރި ކަމުގައިވަނީނަމަ، ޖަލަކީ އެއީ ނެތްތަނެއް ކަމަށް ޤަބޫލުކޮށްގެންނެވެ. ކިތަންމެ ބޮޑު ޖަރީމާޔަކަސް، އަދި ކިތަންމެ ބޮޑު ވައްކަމަކަސް، އެކަންކަން ބަލަން ކެރޭނެ މުއައްސަސާއެއް އަދި ޝަރުއީ ކޯޓެއް މި ޤައުމުގައި އޭރު ނެތެވެ.\nވެރިންގެ ތެރޭގައި "ކަޓު" ނެގުމުގެ ސިޔާސަތެއް އިހުނަށް ވުރެ ފުޅާ ދާއިރާއެއްގައި އަށަގަނެ، ވެރިންގެ ފުށުން ކަންކަން ވަނީ ޕާޓީއަށް މެމްބަރުން އިތުރުކުރަން ހުށައެޅޭ ފޯމުގެ ޢަދަދަށް ބަލާފައެވެ. ނިކަމެތިންނަށް އަޅައިިދިން ގޯތި ގެދޮރު ހޯދަން، ފުރިހަމަވާންޖެހޭ ޝަރުޠަކީ ހަމައެކަނި ޕާޓީއަށް ވަފާތެރިވުމަށް ވެގެން ދިޔައެވެ. ވަޒީފާއެއް ހޯދަން ބޭނުންވާ މީހަކު ވިޔަސް ޖެހެނީ ހަމަ އެ އަސުރުމާ ޕާޓީއަށް ބައިއަތު ހިފާށެވެ.\nދުސްތޫރީ ނިޒާމު ފުނޑުފުނޑު ކޮށްލާ ހިތު ހުރިހާ ގޮތަކަށް ކަންތައް ކުރެއްވީ، ކައިރީގައި އާދެ ލައްބަ ކިޔަން ތިބި ކުދިން ކޮޅެއް ގޮވައިގެން ރޯ މާ ދުވާލުގައެވެ. ތިން ބާރު ވަކިވެފައި އޮތް ނިޒާމު މަސްހުނިކޮށް، މުޅި ޤައުމު އޮތީ އެ ރައީސް ހިތުހުރިހާ ގޮތަކަށް ބައްޓަން ކުރަން ކަމަށް ނިންމަވައިގެން ހުންނެވީ ހިނިފުޅުވެޑުވިފައެވެ. ކަންކަން ކުރެއްވީ ދުވަހަކުވެސް ތިމަންނާ ޖަވާބުދާރީވެވަޑައިގަންނަވަން ޖެހިދާނެ ޙާލަތެއް ދިމާނުވާނެ ކަމަށް ހީފުޅުވެވަޑައިގެން ހުންނެވިހެން ހީވާ ކަހަލައެވެ.\nއެކަމަކު ތިޔަ ހީކުރެވުނީ މުޅިން ރަނގަޅަކަށް ނޫންކަން މިއަދު އެންމެ ރަނގަޅަށް އެނގިވަޑައިގަންނަވާނީ މަނިކުފާނަށެވެ. ލިޔެ ފާސްކޮށްފައިވާ ޤާނޫނުތަކަކީ މަނިކުފާނު ބޭނުންވާހާ ގޮތަކަށް މާނަކުރެވޭނެ އެއްޗެއް ނޫންކަށް މިއަދު މަނިކުފާނަށް އެނގިވަޑައިގަންނަވާނެއެވެ. ކުރެއްވި ހުރިހާ ކަމަކަށް ޖަވާބުދާރީވެވަޑައިގަންނަވަން ނުޖެހޭނެ ކަމަށް ހީފުޅުކުރެއްވުމަކީ، ގޯހެއްކަން މިއަދު އެންމެ ރަނގަޅަށް އެނގިވަޑައިގަންނަވާނީ ހަމަ މަނިކުފާނަށެވެ.\nމިކަންކަން އެންމެ ރަނގަޅަށް ސިފަވެގެން ދިޔައީ، ކޯޓު ތެރޭގައި ހުންނެވި ވަގުތު މަނިކުފާނަށް އިއްވި ޙުކުމާއެކު މޫނު މައްޗަށް ވެރިވީ މާޔޫސްކަމެވެ. ސަމުގާއެއް ނެތި ދުއްވި އޮޑިއެއްހެން އެ ރައީސްގެ ވާހަކަފުޅުތައް ކޯޓު ތެރޭގައި އަދި ކޯޓުން ބޭރުގައިވެސް ބަދަލުކުރެއްވިއިރު، ޤާނޫނުގައި ކަންކަން އޮތީ ކިހިނެއްކަން އެނގިވަޑައެއް ނުގަންނަވައެވެ. ދޫފުޅު ހަލުވި ބަސްތަކެއް ބޭނުންކުރައްވައިގެން، ވަކީލުންނަށް ވުރެ ކުޅަދާނަ ކަމަށް ބަޔަކަށް ޤަބޫލު ކުރެވުނު ނަމަވެސް، ކަން ނިމިގެން ދިޔައީ އެހެންނެއް ނޫނެވެ.\nފެށުނީއްސުރެން ތިމަން މަނިކުފާނުގެ އެކައުންޓަށް ޖަމާކުރެވުނީ ކެމްޕެއިން ފައިސާއޭ ވިދާޅުވީއިރު، އެއީ ޤާނޫނުގައި ސީދާ މަނާކުރެވިފައިވާ ކަމެއްކަން އެ ރައީސްއާ، ކައިރީގައި ތިއްބެވި ކުޅަދާނަ ވަކީލުންނަށް އެނގިވަޑައިނުގަންނަވައެވެ. ވެވުނު އެއްބަސްވުމާއި ޚިލާފުވެވަޑައިގެންނެވިކަން އަމިއްލަފުޅަށް އިޢުތިރާފުވެވަޑައިގެންނެވީ، މޮޅު ޙުއްޖަތެއް ދެއްކުމަށް ފަހުގައެވެ. މި ޝަރީޢަތުން ކަށަވަރުވީ ކަމަކީ، ޤާނޫނުގެ ހަމަ ކަންފުޅެއްވެސް އެ ރައީސަށް ހަމަ އެނގިވަޑައިނުގަންނަވާ ކަމެވެ.\nކޮންމެއަކަސް ޤާނޫނުގެ ދިގު އަތް، ގަަދަފަދަ "ގަޓު" ރައީސްއާ އަރާ ހަމަކޮށްފިއެވެ. މުޅި ޤައުމު އެ ޙުކުމަކަށް އިންތިޒާރުކޮށްގެން ތިބި ޙުކުމް މަނިކުފާނަށް އިއްވައިފިއެވެ. ފަސް ފަނޑިޔާރުން ތިއްބެވި ބެންޗުން އިއްވި، ފަސް އަހަރުގެ ޙުކުމާއި، ފަސް މިލިއަން ޑޮލަރުގެ ޖޫރިމަނާއާ އެކު މިއަދު އެ ރައީސަށް ވަޑައިގަންނަވަން ޖެހިވަޑައިގެންފައިވަނީ ޖަލަށެވެ.


Mirey Azxona In Enmme Vaadhaveri Shiban Aai Yunaan - Vaguthu\nމިރޭ އަޒޯނާ އިން އެންމެ ވާދަވެރި ޝިބާން އަދި ޔުނާން\nއައިސް ޓީވީގެ ލިޓަސް ހޯމް ސެންޓަރ ޕްރެޒެންޓްސް އަޒޯނާގެ ދެވަނަ ސީޒަންގެ ދެ ވަނަ އެޕިސޯޑް މިރޭ 11:00 ޖަހާއިރު ދައްކާނެއެވެ. މިރޭ ދައްކާ އެޕިސޯޑްގައި އެކުގައި ފެނިގެން ދާނީ މިދިޔަ އަހަރު އެންމެ ގިނަބައެއްގެ ސަމާލުކަން ލިބުނު ދެ ތަރިންކަމުގައިވާ ޝިބާން އަހުމަދު އާއި މުހައްމަދު ޔުނާން އެވެ.\nމި ދެ ތަރިންނަކީ 2017 ވަނަ އަހަރު ރިލީސްވި އެންމެ ވާދަވެރި ދެ ފިލްމްކަމުގައިވާ ހައްދު އަދި ބޮސް ލީޑް ދެ އެކްޓަރުންނެވެ. މި ދެތަރިން ފެނިގެން ގޮސްފައި ވަނީ ލީޑް ރޯލުން އަންހެން ބަތަލާގެ ގޮތުގައި ފެނިގެން ދިޔަ އަޒޯނާ ޝޯވގެ ހޯސްޓް މަރިއަމް އައްޒަ އާއެކުކަން ފާހަގަކޮށްލަން ޖެހެއެވެ.\n@LITUS Home Center presents Azxona S2E2 coming up with this unlikely pair!\nPosted by ICE TV on Tuesday, 16 October 2018\nމިރޭ މި ދެ ތަރިން އެކުގައި ޝޯވއަކުން ފެނުން ހާއްސައެވެ. އެއީ މި ދެ ތަރިންނާއި މެދު ހިޔާލު ފާޅުކުރުމުގެ ތެރޭގައި ރާއްޖޭގެ އެންމެ ނުފޫޒު ގަދަ ދެ ޑައިރެކްޓަރުން ކަމުގައިވާ ފައްތާހު އާއި ނަހުލާގެ މެދުގައި ދެބަސްވުމެއް ހިނގައި އާއްމުންގެ ބޮޑު ސަމާލުކަމެއް އެކަމަށްވެސް ލިބިފައިވުމުންނެވެ.\nމީގެ ކުރިން އީދު ދުވަހަށް ހާއްސަކޮށް އައިސްޓީވީ އިން ފެނިގެން ދިޔަ “ލޯބިން”ގެ ހާއްސަ އެޕިސޯޑެއްގައި ދެ ތަރިން ބައިވެރިވި ނަމަވެސް އެކުގައި ފެނިފައެއް ނުވެއެވެ.\nޝިބާން އާއި ޔުނާންއާ ދެ މީހުން ފުރަތަމަ ފަހަރަށް އެކުގައި މިރޭ ފެނިގެންދާއިރު، އަޒޯނާ ޝޯވގައި މިރޭ މި ދެ ތަރިންނާއި ގުޅޭ ތަފާތު ވާހަކަތައް ދައްކާނެއެވެ. އަދި ތަފާތު ގޭމްތައްވެސް ކުޅޭނެވެ.\nLITUS Home Center presents Azxona S2E2 coming up with this unlikely pair!\nPosted by ICE TV on Monday, 15 October 2018\nއައިސް ޓީވީން ބުނިގޮތުގައި، އަޒޯނާގެ މި ޝޯވެސް އައިސް ޓީވީގެ ޔޫޓިއުބް ޗެނަލް މެދުވެރިކޮށްންނާއި، ފޭސްބުކް ޕޭޖް މެދިވެރިކޮށް ލައިވްކޮށް ބަލާލެވޭނެއެވެ.


Fandiyaaru Shujau Usman ge massala JSC ah hushahalhaifi!\nހައި ކޯޓުގެ އިސް ފަނޑިޔާރު ޝުޖާއު. އަދީބުގެ ހުކުމް ބާތިލް ކުރަން ރައުޔު ދެއްވީ ޗުއްޓީގައި ހުރެ ކޯޓަށް ވަޑައިގެން.\nފަނޑިޔާރު ޝުޖާއު އުސްމާނުގެ މައްސަލަ ޖޭއެސްސީ އަށް!\nކުރީގެ ނައިބު ރައީސް އަހްމަދު އަދީބުގެ ޚިޔާނާތުގެ މައްސަލައެއްގައި ހައި ކޯޓުގެ އިސް ފަނޑިޔާރު ޝުޖާއު އުސްމާން ހުކުމް ކުރެއްވީ ޗުއްޓީގައި ހުންނަވައިގެން ކަމަށް ސީއެންއެމް އިން ރިޕޯޓު ކުރުމާއެކު އޭނާގެ ސުލޫކީ މައްސަލައެއް ޖުޑީޝަލް ސާވިސް ކޮމިޝަން (ޖޭއެސްސީ) އަށް ހުށަހަޅައިފި އެވެ.\nއެނގިފައިވާ ގޮތުގައި ފަނޑިޔާރު ޝުޖާއު އުސްމާނުގެ އެ ސުލޫކީ މައްސަލަ ޖޭއެސްސީ އަށް ހުށަހަޅާފައި ވަނީ މިއަދެވެ. އެ މައްސަލަ ހުށަހަޅާފައި ވަނީ ގަލޮޅު ދެކުނު ދާއިރާގެ މެމްބަރު މީކާއީލް ނަސީމެވެ.\nޖޭއެސްސީގެ ރައީސް އަދި ސުޕްރީމް ކޯޓުގެ ފަނޑިޔާރު އަބްދުﷲ އަރީފަށް އެޑްރެސް ކުރައްވައި މީކާއީލް ފޮނުއްވި ސިޓީއެއްގައި ވަނީ އަދީބު 77 މިލިއަން ރުފިޔާ އަށް ހިޔާނާތްތެރިވިކަމުގެ މައްސަލަ ފަނޑިޔާރު ޝުޖާއު އުސްމާން ނިންމަވާފައި ވަނީ ޗުއްޓީގައި ހުންނަވައިގެން ކުއްލިއަކަށް ކޯޓަށް ވަޑައިގެން ކަމަށެވެ. އަދި އެ މައްސަލަ ބައްލަވައި އަދީބު ކުށުން ބަރީއަ ކުރުމަށް ފަހު އަނެއްކާ ވެސް ޗުއްޓީ ކުރިއަށް ގެންދެވި ކަމަށް ވެސް މީކާއީލްގެ އެ ސިޓީގައި ބުނެފައިވެ އެވެ. އެހެންކަމުން މިކަމުގައި ފަނޑިޔާރު ޝުޖާއު އުސްމާނުގެ އެއްވެސް ސުލޫކީ މައްސަލައެއް އުޅޭ ނަމަ، މިކަން ވީ އެންމެ އަވަސް ފުރުސަތެއްގައި ބައްލަވައި ދެއްވުމަށް މީކާއިލް އެދިވަޑައިގަންނަވާފައި ވެއެވެ.\nއަދީބުގެ މައްޗަށް ތަފާތު ތިން މައްސަލައެއްގައި އިއްވާފައިވާ 33 އަހަރުގެ ޖަލު ހުކުމް ބާތިލް ކުރި އިރު، އެ މައްސަލަތަކުގެ ތެރެއިން އެންމެ ފަހު މައްސަލަ، ހައި ކޯޓުން ބާތިލް ކުރި ގޮތާއި މެދު ގާނޫނީ ފަރާތްތަކުން ވަނީ ސުވާލު އުފައްދާފަ އެވެ.\nރިޔާސީ ލޯންޗުކޮޅު ގޮއްވާލި މައްސަލާގައި އަދީބުގެ މައްޗަށް 15 އަހަރުގެ ޖަލު ހުކުމެއް ކްރިމިނަލް ކޯޓުން ކުރި ނަމަވެސް، ހައި ކޯޓުން ފަހުން އެ ހުކުމް ވަނީ ބާތިލް ކޮށްފަ އެވެ. އަދި އެއަށްފަހު، ފިސްތޯލައެއް ގެންގުޅު މައްސަލާގައި އަދީބުގެ މައްޗަށް އިއްވި 10 އަހަރުގެ ޖަލު ހުކުމް ސްޕްރީމް ކޯޓުން ބާތިލް ކުރީ އެވެ.\nއެ މައްސަލަތަކުގެ ތެރެއިން އެންމެ ބޮޑަށް ސުވާލު އުފެދިފައި ވަނީ ތިން ވަނަ މައްސަލަ ކަމަށްވާ، ޅ. މާބިންހުރާގެ އިކިއުޒިޝަން ކޮސްޓްގެ ގޮތުގައި ދައުލަތަށް ލިބެންޖެހޭ ފަސް މިލިއަން ޑޮލަރު (77 މިލިއަން ރުފިޔާ) އަށް އަދީބު ހިޔާނާތްތެރިވިކަން ސާބިތުވުމުން 2016 ވަނަ އަހަރު ކްރިމިނަލް ކޯޓުން ކޮށްފައިވާ އަށް އަހަރުގެ ޖަލު ހުކުމް ހައި ކޯޓުން ބާތިލް ކުރި ގޮތާއި މެދު އެވެ.\nއެ މައްސަލާގައި ސުވާލު އުފެދިފައި ވަނީ، ޗުއްޓީގައި ހުންނެވުމަށް ފަހު އިސް ފަނޑިޔާރު ޝުޖާއު ސީދާ އެ މައްސަލަ ބެއްލެވުމަށް ކޯޓަށް ވަޑައިގެންނެވުމުންނެވެ. އަދި އެ މައްސަލަ އަށް ފަހު އަލުން އެނބުރި ފަނޑިޔާރު ޗުއްޓީގެ ބާކީ ބަޔަށް ވަޑައިގެންނެވީ އެވެ. އެހެންކަމުން ސީދާ އެ މައްސަލަ އަށް އެކަނި އިސް ފަނޑިޔާރު ވަޑައިގެންނެވުމުން، އެ ކަމުގައި އެހެން ކަންތައްތަކެއް ނުވަތަ ގޯސްތަކެއް އުޅޭ ކަމަށް ބެލުމުގެ ފުރުސަތު އޮތް ކަމަށް ބައެއް ގާނޫނީ ވަކީލުން ވިދާޅުވެ އެވެ.\nޖޭއެސްސީ މަޖިލިސް ފަނޑިޔާރުން ސަރުކާރު\nސްޕްރީމް ކޯޓް ރިސެސްގަ އޮވެ ނިކުމެ ހުކުމް ބާތިލް ކުރި ފަނޑިޔާރުންނަށް އޮތީ ކޮންގޮތެއް.


ސިއްރު ހެކިބަހާމެދު ގޮތެއް ނުނިމި، ޝަރީޢަތްތައް ހުއްޓި ފުނިޖެހެނީ\nހަޔާ ޔޫސުފް 26 މާރިޗު 2020 20:39\nދިވެހިރާއްޖޭގެ ޖިނާއީ ޢަދުލުގެ ނިޒާމަށް މިވަގުތު ކުރިމަތިވެފައިވާ އެންމެ ބޮޑު ކަންބޮޑުވުމަކީ ޤާނޫނީ އިމުގެ ތެރެއިން ސިއްރު ހެކިބަސް ނުނެގޭނެ ކަމުގައި ދިވެހިރާއްޖޭގެ ހައިކޯޓުން ފާއިތުވި ޖަނަވަރީ މަހުގައި ކަނޑައެޅުމުން، އެމައްސަލަ ސުޕްރީމު ކޯޓުގައި އިސްތިއުނާފުކޮށް އެކޯޓުން ގޮތެއް ނުނިމި ލަސްވުމުގެ ސަބަބުން ކޯޓްތަކުގައި ޝަރީޢަތް ކުރިއަށްދާ އެތައް މައްސަލައެއް ނުހިނގައި ފުނިޖެހިފައި ހުރުމެވެ.\nނަން ނުޖެހުމަށް ޝަރުތުކުރައްވައި "ދިޔަރެސް" ނޫހަށް މަޢުލޫމާތު ދެއްވި ފުންނާބުއުސް ދިފާޢީ ވަކީލަކު ވިދާޅުވި ގޮތުގައި ޖިނާއީ ބޮޑެތި ވަރަށް ގިނަ މައްސަލަތަކަކީ އެމައްސަލަތައް ސާބިތުކުރުމުގައި ސިއްރު ހެކިބަސް ބޭނުންކުރަންޖެހޭ މައްސަލަތަކެވެ. އެގޮތުން ނުރައްކާތެރި މާރާމާރީއާއި، މީހުން މެރުމާއި، ކުޑަކުދިންނަށް ޖިންސީ ގޯނާކުރުން ފަދަ ބޮޑެތި އެތައް މައްސަލައެއްގައި ހެކިންގެ ރައްކާތެރިކަމަށްޓަކައި ހެކިބަސް ނަގަނީ ސިއްރުންނެވެ. އެއީ އެކަން ކުރަން ޟަރޫރަތު ލާޒިމުކުރާ ގޮތެވެ.\nނަމަވެސް އިސްވެ ދެންނެވުނު ފަދައިން ދިވެހިރާއްޖޭގެ ހައިކޯޓަށް ކުރީގެ އުއްތަމަފަނޑިޔާރު ޢަބްދުﷲ ސަޢީދު ހުށަހެޅުއްވި އިސްތިއުނާފީ މައްސަލާގައި ފައިސަލާކޮށް އެކޯޓުން އިއްވި ހުކުމުގައި ޤާނޫނު މިހާރު އޮތް ގޮތުން ސިއްރު ހެކިބަސް ނެގުމަކީ ޤާނޫނީގޮތުން ކުރެވޭނެކަމެއް ނޫންކަމަށް ވަނީ ކަނޑައަޅާފައެވެ. އެއީ ޖިނާއީ އިޖުރާއާތުގެ ޤާނޫނުގައި ބުނެފައިވާ ގޮތުން ސިއްރު ހެކިބަސް ނެގޭނީ ހެއްކާއިބެހޭ ޤާނޫނުގައި ސިއްރު ހެކިބަސް ނެގުމާ ގުޅޭ އުޞޫލުތަކެއް ބަޔާންކޮށް އެއުޞޫލުތަކާ އެއްގޮތަށް ކަމުގައެވެ. ނަމަވެސް 1976 ވަނަ އަހަރު ވުޖޫދަށް އައިސްފައިވާ ހެއްކާއިބެހޭ ޤާނޫނަށް ސިއްރު ހެކިބަސް ނެގުމާ ގުޅޭ ގޮތުން އުޞޫލެއް އިތުރުކޮށް އެޤާނޫނަށް އެއްވެސް އިސްލާހެއް މިއަދާއި ހަމައަށްވެސް ގެނެސްފައިނުވެއެވެ.\nއެހެންކަމުން ހައިކޯޓުގެ ނިންމުމާއެކު ސިއްރު ހެކިބަސް ނަގައިގެން ޝަރީޢަތް ކުރިއަށް ގެންދިއުން މަޑުޖެހިގެން ދިޔައެވެ. އެމައްސަލަ އިލްތިމާސްކުރައްވައި ސުޕްރީމް ކޯޓަށް ވަޑައިގެންނެވީ ދައުލަތުގެ ޕްރޮސެކިއުޓަރ ޖެނެރަލް ޙުސައިން ޝަމީމެވެ. ޝަމީމު މައްސަލަ އިލްތިމާސްކުރެއްވީ 29 ޖަނަވަރީ މަހުގައެވެ. މިއަދަށް އޭގެ ފަހުން ދެމަހާއި ގާތްކުރާ މިންވަރުގެ މުއްދަތެއް ފާއިތުވެއްޖެއެވެ. ނުހަނު ހައްސާސް މައްސަލައެއް ނަމަވެސް މިހާތަނަށް އައިއިރު މިމައްސަލާގައި އެއްވެސް އަޑުއެހުމެއް އެކޯޓުން ބާއްވާފައިނުވެއެވެ.\n"ދިޔަރެސް"އަށް މަޢުލޫމާތު ދެއްވި ކުރީގެ ސީނިއަރ ޕްރޮސެކިއުޓަރެއް ވިދާޅުވީ އިންސާފު ލިބުން އެންމެ ބޭނުން އެންމެ ޚުޠޫރަތްތެރި ޙައްސާސް މައްސަލަތައް ލަސްވަމުން ގިނަވަމުން ދިއުމަކީ ކަންބޮޑުވާ ކަމެއް ކަމުގައެވެ. އަދި މިގޮތަށް އިންސާފު ނުލިބި ލަސްވުމަކީ އޭގެ ޒާތުގައި އިންސާފު ނުލިބުން ކަމުގައިވެސް އޭނާ ފާހަގަކުރެއްވިއެވެ. އަދި މިމައްސަލައަކީ އެތައް ބައެއްގެ ވަރަށް އަސާސީ ޙައްޤުތަކަކާ ގުޅުންހުރި މައްސަލައެއް ކަމުގައިވާތީ މިމައްސަލަ ވީހާވެސް އަވަސްކުރުމަކީ ބޭނުންތެރި ކަމެއް ކަމުގައި ފާހަގަކުރެއްވިއެވެ.\nއެގޮތުން ޖަލުގައި ފުލުހުންގެ ބެލުމުގެ ދަށުގައި ޝަރީޢަތްތައް ފެށިގެން ނިމޭނެ އިރެއްގެ އިންތިޒާރުގައި ޙުކުމެއްކުރުމަކާއި ނުލައި “ވާނުވާ ޖަހާފައިވާ” އެތައް ސަތޭކަ ބަޔަކު ތިބި ކަމުގައި އޭނާ ފާހަގަކުރެއްވިއެވެ. އަދި އެގޮތަށް މިފަދަ ކުށްތަކުގައި އަނިޔާ ލިބުނު ފަރާތްތަކާއި އެފަރާތްތަކުގެ ޢާއިލާގެ އިންތިޒާރީތައްވެސް ދިގުކުރުމަކީ ވަރަށް ބޮޑު ބޭއިންސާފެއް ކަމުގައިވެސް އޭނާ ފާހަގަކުރެއްވިއެވެ.\nމިހާރު ސުޕްރީމް ކޯޓުގެ ބެންޗުގައި ހިމެނިވަޑައިގަންނަވާ ފަނޑިޔާރު ހުސްނުއްސުޢޫދުއަކީ ފަނޑިޔާރުކަމަށް ވަޑައިގަތުމުގެ ކުރިން ސިއްރު ހެކިބަހާއި ދެކޮޅަށް އެކި މަހައްލުތަކުގައި ވަރަށް ގަދައަށް އަޑުއުފުއްލެވި ބޭފުޅެކެވެ. އެގޮތުން އެބޭފުޅުންނަށް ވެރިކަން ލިބިވަޑައިގެންފިނަމަ، ޤާނޫނަކުން ނަމަވެސް ސިއްރު ހެކިބަސް ނެންގެވުން ހުއްޓުވާނެކަމުގައި ވިދާޅުވެފައިވެއެވެ. މީގެ އިތުރުން ފުންނާބު އުސް އެހެން ވަކީލެއްކަމުގައިވާ މައުމޫން ޙަމީދުއަކީވެސް ސިއްރުހެކިބަސް ނެގުމުގެ ޤާނޫނީ ސައްޙަކަމާއިމެދު ސުވާލުއުފައްދަވާ އެކަމާއިދެކޮޅަށް ވަރަށް ބޮޑަށް ވަކާލާތު ކުރައްވާ ބޭފުޅެކެވެ.\nމައްސަލަ ޝަރީޢަތް ސިއްރު ހެކިބަސް ގިނަވުން\nއޭރެއްގަ އޮތް އެންމެ ފަހުގެ ނިންމުމަކަށް ރިޢާޔަތްކޮށް ޢަމަލުކުރީމަ ނިމުނީ. މިހާރު މިއޮތީ ހައިކޯޓުގެ ޙުކުމް އެންމެ ފަހުގެ ނިންމުމަކަށް. އެޙުކުމަށް ޢަމަލުކޮށް އެއުޞޫލުން ދަށުކޯޓުން ޢަމަލުކުރީމަ ނިމުނީ.